
ПРЕДГОВОР „ВЕЧИТОМ МЛАДОЖЕЊИ“ 


Јаков Игњатовић, којега су шездесетих година 
прошлога века називали „Српски Јокаји“, — што је 
онда значило исто онолико као када су Лазу К. Ла- 
заревића осамдесетих година називали „Српски Тур- 
гењев“, — Јаков Игњатовић и данас заузима знатно 
место у историји српске књижевности, једно од нај- 
важнијих места у историји српске приповетке и ро- 
мана. Један од најранијих и најплоднијих припове- 
дача и романописаца наших у опште, он је први 
представник реализма у нашој књижевности, и ње- 
гова дела немају само историјску и релативну вред- 
ност, или вредност социјалних докумената једнога 
доба, но и праву књижевну вредност, независну од 
сваких других обзира. Она се и. данас могу читати, 
и заслужују да буду читана. 

Српска Књижевна Задруга је из тих разлога, 
још пре десет година, 1900, издала његов познати 
роман Милан Hapanyuh, са предговором Г. Момчила 
Иванића. Али, од Јакова Игњатовића остала су још 
два довршена романа који из књижевних листова 
нису прештампани у засебне књиге, и који су тако 
остали неприступачни широј читалачкој публици. То 
cy: Васа Решшекш, који је изашао у Ошаибини за 
1875, и Вечиши Младожења, који се јавио у Срп- 
ској Зори за 1878. Вечити Младожења је можда нај- 
јачи, али свакако најкарактеристичнији роман Игња- 

товићев. Српска Књижевна Задруга намеравала je 
још пре неколико година да га изда, и у анкети коју 
је она приредила ради ориентације у своме књи- 
жевном раду, са више страна тражено је да у којем 
редовном колу свом изда и тај роман. 

Еа 

Романи Јакова Игњатовића могу се поделити у 
три групе: историјски романи, као што је Ђурађ 
Бранковић, хумористични и авантуристички романи, 
— који толико подсећају на такозване пикарске ро- 
мане Ha Западу, — као што cy Трйен Спасен, Mu- 
лан Наранџић и Васа Решпект, и најзад социјални 
романи, у пуном смислу речи, као што су Чудан 
Свеш, Стари и Нови Мајстори, Пашница и Вечити. 
Младожења. Најзанимљивији и најчитанији су ње- 
гови хумористични и авантуристички романи, али од 
највећега су замашаја и најтрајније су вредности 
његови социјални романи. Међу њима Вечиши Мла- 
дожења несумњиво заузима прво место. 

По наслову овога романа очекивао би се хумо- 
ристични роман, лична историја каквог смешног типа, 
као што је случај у Милану Наранџићу или у ро- 
ману Грйен Спасен. Али јунак Вечитог Младожење, 
Шамика Кирић, није од исте врсте људи од које су 
Милан Наранџић и Ђока Глађеновић, и његови до- 
живљаји, све то бесплодно трубадурство овога „Ве- 
читога Јуде“ љубави и брака, није ни мало весело. 
Пропали женидбени покушаји једног маловарошког 
„гавалира“ и „галантома“ проширили су се у великуи 
мрачну слику социјалне врсте; и роман је постао слика 
једне оболеле средине, социјални докуменат вишега 
рада и већега замашаја. Тај роман живо и живо- 
писно описује пропадање српског грађанског сталежа 
у Сент-Андреји, а може се рећи и српског грађан- 
ства у Јужној Угарској, које је некада толико зна- 
чило и које је и национално и социјално тако пало. 

Игњатовић је волео своје родно место, волео 
онако као што су га волели његови претци који су 

поносно певали: „Будим-Пешта равна, Сент-Андреја 
славна“ и „Ми же Сентадрејци целог света славни“. 
У своме великом локалном патриотизму, који је носио 
у срцу кроза цео живот, он је писао: „Сент-Андрија 
је била некада Фарос, светилник Српства“. И одиста, 
то је у великој мери било тачно. 

Када се на крају ХУП века са Балкана кренуо 
знатан део српскога народа, то нису били убоги па- 
стири и варварски брђани, но оно што је било нај- 
истакнутије, најимућније, најважније у српском на- 
роду, они који су повели народ против Турака 
и који су имали разлога да се боје освете раз- 
гневљених победилаца, народни прваци, свештеници, 
калуђери, грађани из свих градова српских, трговци 
и занатлије. И у бежању пред турском навалом, они 
који су били најимућнији и најистакнутији отишли 
су на крајњи Север. И тако су се у горњим крајевима 
Угарске, у варошима Будиму, Сент-Андреји, Пешти, 
Јегри, Острогону, Коморану, Ђуру, населили прилично 
многобројни трговци и занатлије српски, вични трго- 
вини и занатима, организовани већ у руфете и у 
еснафе, новчано прилично обезбеђени. Помешавши 
се са ранијим српским досељеницима, већ упућеним 
у нови културни живот, они су се брзо прилаго- 
дили новим условима живота, заузели важна места 
у новој домовини, и узели у своје руке велики део 
промета и производње. Барон Бартенштајн, у свом 
извештају о српском народу из друге половине ХУШ 
века, вели, како су ти „имућни Илири“ узели у своје 
руке трговину и занате у војничкој и немешкој „ле- 
њој Угарској“, a цар Јосиф П, у упутствима, изданим 
1785 године жупанијским комесарима, препоручује 
им да штите Србе, „људе веште“, добре војнике али 
још боље трговце, „Раце и неунијатске Грке који се 
баве трговином у Будиму, Пешти и Јегри, Сент-Ан- 
дреји, јер они доста чине промет на државну корист“. 
Из тог напредног, предузимљивог грађанства срп- 
ског, из редова тих „почтенородних господара“ и 
„купаца“, „почтених мајстора“ и „честних граждана“, 
расејаних по варошима почев од „царствујушчега 

града Вијене“ па до „сребробогатога Земуна“, 
изишли су они родољубиви народни представници и 
посланици на црквеним саборима, који су онако пре- 
дано, одважно и са великим жртвама бранили права 
и привилегије српскога народа, потом „национали- 
сте“, присталице напредних рефорама Јосифа Il, и 
они „доброжелатељи“ и „опшче ползе ревнитељи“, 
који су у ХУШ и почетком XIX веку не само купо- 
вали српске књиге но и издржавали многе српске 
писце, почев од Доситеја Обрадовића па до Вука 
Караџића. 

Међу тим родољубивим српским варошима, у 
редовима тих напредних и за народно добро заузе- 
тих грађана, Сент-Андреја и Сент-Андрејци су заузи- 
мали једно од првих места. Првих година после Сеобе, 
ту је била столица патријарха Арсенија Црнојевића 
Ш, и богати српски досељеници подигли су у њој 
седам српских цркава, више но што их још и данас 
и једно српско место има. Сент-Андрејски Срби узи- 
мају не само локалну трговину но и знатан део зе- 
маљске трговине у своје веште и предузимљиве руке. 
Њихове лађе плове од Беча до Сиска и Земуна; они 
тргују са Лајпцигом, Нирнбергом, Краковом, Рије- 
ком и Трстом, и све до краја XVIII века и Пешту 
снабдевају финијом робом. Имућни, сложни, охоли, 
они се са успехом боре против мађарских племића, 
који насрћу на њихову општинску самоуправу, као 
што описује Мавро Јокаји у своме роману Каф-Кабу. 
Они су добри Срби, и свуда где је требало давати 
и радити за народну ствар они су били вазда први. 
Јоаким Вујић, који је 1813 учитељевао у Сент-Ан- 
дреји, вели у своме Живошоописанију о сент-андреј- 
ским Србима: „Обаче абије при перви моји дана 
познадо ја људе да су они отличнији сасвим од 
Пештанаца и прочих других Србаља“. Они су били 
толико јаки, да су вароши, у којој су увек били ма- 
њина, дали српски тип, тако да је још пре тридесет 
година ноћни стражар оглашавао ноћне часове на 
српском језику, и да су за читавих двеста година, па 

и данас, када су Срби спали на број од неколико 
стотина, председници општине били Срби. 

Али, после тога доба снаге и богатства дошло 
је доба опадања. Ратови против Француске Револу- 
ције и противу Наполеона, у којима је Аустрија то- 
лико учествовала, задали су тешке ударце сент-ан- 
дрејској трговини. 1800 године велики пожар у ва- 
роши нарочито је оштетио српске квартове. Пешта 
се стала нагло дизати, и власти су почели Сент-Андреји 
крњити њену самоуправу. Али зло није долазило то- 
лико споља колико изнутра. Сами Срби су се у својим 
редовима пореметили и ударили у назад. Они стари 
нараштаји, који су са Балкана донели радљивост, свик- 
нутост на прост живот и мале потребе, сировост и 
штедљивост., они стари господари, који су још пред 
своја имена стављали кир и радили и текли онако 
како раде Старо-Србијанци и Македонци у данашњој 
Србији, били су ишчезли и њихова места и њихове 
радње и њихове новце преузели су синови, одгајени 
у имућству и угодности, ненавикнути на рад и на 
напоре, размекшали, склони уживањима и забавама, 
који су себи као сав програм ставили оно што је пе- 
вала она стара песма: „Овај живот не траје хиљаду 
година!“ Расипање, сибаритско уживање, утркивање 
у раскоши, парничења, материјално и морално опа- 
дање настајало је код тога нараштаја, који је неми- 
лостиво траћио оно што су стари у зноју стекли. Тако 
су се српска имања ситнила и прелазила у туђинске 
руке, тако су се старе и богате српске породице ис- 
требљивале. И већ 1832 године локални песник Ла- 
зар Нешко певао је „19 стољетије“ у падајућој Сенш- 
Андре, у свом спеву Стара и нова Сенш-Андреја, 
који је очевидно служио Игњатовићу за образац када 
је узео да пише Вечишог Младожењу. 

У тој песми, слабих стихова али честитога на- 
дахнућа, скромни и родољубиви песник једном ста- 
ром Сент-Андрејцу овако говори о младим: 


1 Лазар Нешко: Стара и Нова Сентш-Андреја, Ја- 
вор 1886. 

Чега сте ви клонили 

И чега сте се гнусили, 

С тим се Србљи сада дичу, 
Да су мудри путем вичу, 
Брацка љубав нема места, 
У место ње злоба честа... 
Старце гони младеж сада, 
Брат од брата горко страда. 
Храброст српска ишчезнула, 
Страва јуност обузела... 


Он напада општу манију да сваки игра туђе и високе 
улоге, да се „пружа преко губера“. Он оплакује 
што су секе постале фрајле и госйодичне, нерадне и 
раскошне, душом и срцем „разврашчене“; што су 
вредне мајсторице постале госпоје, које се не брину 
о кући и деци но се беле и све што имају дају „мар- 
шанд-модама“, док људи, некада честити мајстори и 
вредни трговци а сада беспослена и раскошна господа, 
своје здравље и новце расипају по „блудним местима 
и меанама“. Песник, огорчен и ожалошћен, пита своје 
изрођене и на зло понесене сувременике: 


Куд ишчезну слава наша? 
Верно братство, љубав ваша? 
Куд ли храброст српскога рода? 


Та иста осећања, те исте идеје имао је и Јаков 
Игњатовић; ту исту средину, тај исти појав наро- 
днога пропадања, тај исти сукоб између јаких и ваља- 
них старих и натрулих и изрођених младих, описивао 
је Јаков Игњатовић. Он је узео на се да у облику ро- 
мана упоредо наслика та два тако различита нара- 
штаја. Он приказује тај појав у једној сент-андрејској 
породици, у кући Кирића, износећи са једне стране оца 
Софру, негдашњег табака и богатог трговца, а са 
друге његову децу: Шамику, „курмахера“ и „галан- 
тома“, слабе воље и живаца, разнежена и онеспособ- 
љена за живот, и другог сина Дос који је свршио 
као пропалица и лопов. 

Што даје нарочити значај Игњатовићевој 
слици, што проширује значај његове критике, то је 
што то није био усамљен појав у једној сентандрејској 

породици. To ce може уопштити и рећи да се тим 
путем изродило и готово уништило оно ваљано и 
родољубиво српско грађанство у тој крајњој ва- 
роши српској на Северу, и шта више да је то опа- 
сни појав који се јављао и стално јавља код свију 
делова нашега народа који су у култури измакли. 
Наша раса, која у појединим тренуцима и у поје- 
диним нараштајима може да развије тако силну 
енергију и да покаже невероватну способност за 
живот, не може да издржи тај напор снаге и жи- 
ваца, брзо малаксава и црпе се, и после часова ве- 
лике експансивности долазе часови клонулости и мр- 
твила, после јаких нараштаја долазе слаби и млаки, 
и готово редовно од крепких отаца израђују се 
гнила и за живот неспособна деца. 

У једном добром скорашњем чланку о Новом 
Саду,! казује се како је та велика варош, тако за- 
служна у историји српскога духовног живота, поср- 
нула из истих разлога и на исти начин као и Сент- 
Андреја. Новији нараштаји у Новом Саду схватили 
су живот као забаву и проводњу, избегавали све 
што је рад и дужност, не радећи ништа и не ства- 
рајући породице, у најбољем случају доносећи на 
свет по једно дете. „На тај начин су читави нара- 
штаји српске интелигенције изумирали или морално 
пропали већ у првом, а најдаље у другом и трећем 
колену. Читава српска интелигенција је тако слаба, 
да би за 2—3 десетине година сасвим ишчезла, да се 
непрестано не занавља свежом сељачком крвљу, која 
се у тој оболелој средини само поквари и остане бес- 
плодна. Горњи слојеви српског друштва су непрестано 
изумпрали“. Тај исти појав, који је једна велика наци- 
онална несрећа наша, није само у тим нашим културно 
најстаријим крајевима. У Београду, на пример, старе 
трговачке породице су се или утрле или изметнуле, 
а трговину и богатство су узели у руке сељачка 
деца, која, обогаћена и у жељи „да им се деца не 


1 Пушевођа кроз српске вароши: Нови Сад. Календар 
Машице Српске, 1903, стр. 146: 

муче“, спремају потомство за нерад, уживање, деге- 
нерацију и пропаст. Исто тако, од старих биро- 
кратских породица у Србији, са малим изузетком, 
остали су, као последњи исушени или натрули из- 
данци, болесне старе девојке или кафански беспо- 
сличари, који по кафанама прљају велика имена 
која носе. Исти је појав и у оном иначе етнички 
свежем крају нашем, који је последњи ступио у 
нови културни живот, у Босни и Херцеговини. По- 
водом једне монографије о Јакову Игњатовићу,! у 
којој је писац Вечишог Младожење представљен 
као сликар падајуће Сенш-Андреје и оног оболелог 
српског грађанског друштва, босански часопис Наш 
„Кивош (1905 године, бр. 1, стр. 8) написао је ове 
жалосне радове: „У многим нашим мјестима, међу 
којима би, разумије се, наше дично Сарајево за- 
узимало прво мјесто, нашли бисмо ствари, које би 
се са тим што је испричано о Сентандреји слагало 
у длаку. И ми данас идемо у суноврат као и Сент- 
андрејци назад осамдесет година...“ 

У целој нашој књижевности ми немамо бољег 
романописца који је имао храбрости да узме а и да 
опише тај тако сложен и важан појав. Један једини 
приповедач наш, који иначе са Игњатовићем има 
толико заједничког, Стеван Сремац, покушавао је да 
решава тај исти проблем. У Кир Герасу он је хтео 
да прикаже како се старо цинцарско и грчко гра- 
ђанство у Београду скрхало или савило, поклонило 
и уклонило пред младим српским грађанством, при- 
дошлим са села. Али Сремац, који је имао много 
хумористичног талента, али без ширих видика и 
снаге, не могући се ослободити свога робовања смеху, 
дао је само комичну историју једног типа, коме се већ 
четрдесет година смеје у нашим домаћим комадима 
и паланачким и сеоским приповеткама. 

Напротив, Игњатовић је био на висини тога 
тешкога задатка. Исто онако као што је раније 1868 


1 Јован Скерлић: Јаков Игњашовић, Књижевна студија 
Издање Српске Краљевске Академије. Београд, 1904. 

у Чудном Свешу, показао процес опадања на на- 
шем селу, као што је доцније, 1883, у Старим и Но- 
вим Мајсторима, показао процес пропадања у занат- 
лијском свету, тако је у Вечишом Младожењи по- 
казао процес пропадања у трговачком реду и у 
интелигенцији. Причајући трагично-комичну повест 
Шамике Кирића, он није, као што би Сремац сигурно 
учинио, и као што је и он сам учинио у Љуби Чек- 
меџићу, дао смеха ради једну комичну историју. Он 
је у једној великој слици изнео живот отаца, како 
су они текли, каква су соја били, да би јаче иста- 
као гнилост синова. Отуда, ова историја старога 
момка, који је увек мислио на женидбу и никада се 
није оженио, и који је имање старих и свој кука- 
ван полу-живот страћио у уздисања, „швермовања“, и 
„шмајлховања“, — све то није историја једнога типа, 
лична историја Шамике Кирића, но историја пропа- 
дања једног друштвеног реда, може бити једне расе, 
и утисак који цело дело оставља није ведар смех 
и невини хумор, но утисак моношоне шуге, коју је 
тачно запазио Светислав Вуловић у социјалним ро- 
манима Игњатовићевим. 

Било би погрешно мислити да је Игњатовић у 
Вечишом Младожењи радио један роман са тезом, 
дело „примењене књнжевности“, каква је желела 
наша публицистичка критика седамдесетих година. 
Он није узео перо у руке, као његов савременик Емил 
Зола, да романима осветљава и развија социјалне 
идеје и тезе. У своме дубоком и несвесном, нагон- 
ском реализму, он је хтео да изнесе оно што је ви- 
део у вароши где се родио, у својој рођеној поро- 
дици, па чак и у самом себи. Тако, овај социјални 
роман није у исти мах и роман са тезом и са тенден- 
цијом, но је веран приказ стварности, у коме писац 
не предикује, али из чије тужне истинитости издваја 
се велика национална и социјална лекција. 

У Вечишом Младожењи има нешто више од оних 
„Одсечака живота“, које су у роману тражили теоре- 
тичари модернога натурализма. Он је сав сажета, 
непосредно дата, сирова стварност, а ако има дела у 

нашој књижевности где је машти и пишчевој субје- 
ктивности дато мало маха и где су песңичка изми- 
шљања сведена на најмању меру, то је одиста у овом 
роману истинскога живота. Као у свима својим ро- 
манима, — изузев историјске, наравно, — тако и у 
Вечишом Младожењи, Игњатовић је унео живот који 
је својим очима гледао и којим је и сам живео. У 
својим мемоарима, у оном делу који је штампао 1887 
године у Нашем Добу, он вели ово: „У Сент-Андреји 
били су адвокати ондашњи синови, размажени, не- 
радни, и сва им се наука сабила у неку рабулистику, 
која је само на локалном земљишту цветала и Сент- 
Андреју упропастити помогла. Од тих један је био 
матадор, који носи име једнога мога романа „Вечити 
Младожења“. Тај Шамика био је тип гиздавца са 
шест пари чизама са сребрним мамузама... Taj гиздавац 
још је жив у дубокој старости.“ У Сент-Андреји 
старији људи знају неку врсту кључа за сва лица у 
Игњатовићевим романима, и тамо се зна да је Ша- 
мика Кирић верна фотографија старога адвоката Симе 
Лолића. Пера Кирић, то је рођени брат Јакова Иг- 
њатовића, „човек од соја Васе Решпекта“, и оно те- 
стерисање куће на двоје јесте догађај који се Игња- 
товићу са тим братом одиста десио. Чамча и Кречар 
су грађани сент-андрејски, који су били у длаку онаки 
како их је описао писац, који им чак ни имена није 
променио. Фотографска тачност слике и људи у овом 
роману, као и у осталим Игњатовићевим романима, 
толика је велика, да је један његов књижевни про- 
тивник, Павле Марковић-Адамов, у оцени Лаш- 
нице, морао признати: „Слике те из друштва нашег 
јесу верне, а поједини типови тако живо и истинито 
описани, да су неки од њих прешли у пословицу и 
прича се о њима као да су збиља живели“. И тога 
сировог реализма у Вечитом Младожењи има можда 
више но и у једном Игњатовићевом роману, са изу- 
зетком Трйен спасен. То је врло много живота све- 
дено у једну добру књигу. 


1 Летопис Матице Српске, 1886, књ. 146, стр. 141. 

Социјалан и документаран значај и велики и јак 
реализам, то су две главне особине овог романа. Али 
он има и својих знатних недостатака: рђаву компо- 
зију, велику неписменост и незнање језика. 

Неуредан, упуштен човек, тип чергашког књи- 
жевника, Игњатовић није свој посао никада схватао 
озбиљно, и радио га је увек немарно и аљкаво. Он ни- 
како није био у стању да дуго мисли о предмету свог 
романа, да у духу изради план и да распоред, да 
му да размере и постави их у склад, да дотера стил, 
и да тако готово, складно, уређено и савршено пошље 
у штампу. Он је ишао за својим тренутним и случај- 
ним надахнућем, радио на дохват и преко колена. Он 
је све писао по парче и по наруџбини, и то вашарски 
брзо. (Увео Лисшак, где је дао своју моралну ауто- 
биографију, написао је за педесет и седам часова!) 
Уредници су тако рећи кљештима чупали од њега 
наставке започетога романа; каткада су га затварали 
у собу, држали под кључем и без пића, док не да 
наставак, који је рађен без онога што је раније 
изишло, на памет и по сећању, где су се бркала имена 
и хронологија, понављало се у појединостима или 
прескакало преко најважнијих ствари. На тај начин, 
његови романи немају сразмере: каткада се губи у 
безначајним и излишним појединостима, док се пре- 
јури преко најважнијих ствари, означујући их тек 
узгред и телеграфским стилом. Те његове рђаве 
особине као писца и сувише се јасно види и у овом 
његовом роману. 


Затим, има још оно његово велико незнање језика, 
због којега Стјепан Митров Љубиша никако га није 
трпео и називао га „књижевником без квалифика- 
ције књижевничке“.! Код њега је случај који иначе 
није тако редак: књижевнички таленат може да иде 
са недовољном писменошћу. Из Балзака су извађене 
читаве збирке не само натрпаних но и бесмислених 
реченица, а недавно је један књижевни аналфабет 


1 Тодор Стефановић Виловски: Стјепан Митров Љу- 
биша. Утисци и успомене. Сремски Карловци, 1906. Crp. 55. 

назвао Борисава Станковића „неписменим Врањан- 
цем“. Код Игњатовића је случај био у толико тежи, 
што он није добро знао српски. Рођен у оном пе- 
риферијском Српству где се осећање језика изгу- 
било и где је српски језик изгубио не само богат- 
ство речника и гипкост синтаксе но добио чак и 
туђински нагласак ; школован у мађарским школама, 
крећући се годинама по мађарским друштвима, он 
је изгубио осећање српскога језика, а граматику, 
нарочито синтаксу, никада није могао савладати. 
Узалуд су уредници дотеривали његове романе и 
приповетке. Његова дела су тако рђаво српски пи- 
сана да на извесним страницама чине утисак да их 
је писао странац који је како-тако научио српски. 

Игњатовић је то добро знао и јако жалио. У 
својим мемоарима, у оном делу који је штампан у 
Бршљану за 1885 (стр. 36), жалећи се на свој „поли- 
глотско-српски“, он прича са каквим је осећањима 
слушао како српски говоре патријарх Јосиф Рајачић 
и песник Јоксим Новић Оточанин. „Ако сам у жи- 
воту мом икада осетио зависти према коме, то би 
могло бити једино, да сам позавидио обојици, кад 
су онако чистим језиком говорили“. У томе осећању 
једна ствар га је тешила: што и други његови су- 
временици, и они који су његов језик критиковали, 
нису писали много боље : „Да је наш књижевни је- 
зик доста сакат, мало ће бити који ћеду у то по- 
сумњати. Код нас пребацују један другом хрђав је- 
зик, а оно и онај који пребацује од исте боље пати. 
Узмимо само Вука Врчевића.. и сравнимо с њим 
наше Квинтилијане ; изгледа као слама покрај чистог 
жита“. Но одбрана је узалудна, и Игњатовић остаје 
као један од српских писаца који су најгоре писали. 
Колико од тога стварна вредност губи, на жалост 
најбоље ће се видети из овога романа. 

Но поред све те аљкавости у раду, неписме- 
ности и нечистоте језика, свих тих мана којих се није 


1 Из Мемоара Јакова Игњатовића, Недељни Лист, 
1880, бр. 8. 

могао ослободити и после педесет година књижев- 
нога рада и неколико хиљада штампаних страна, 
Игњатовић остаје као један од најснажнијих и најори- 
гиналнијих писаца наших. У своје доба он је „имао 
више поштовалаца него ма који од наших припове- 
дача и новелиста“,! али он ни данас није изгубио 
интерес и свежину, у толико пре што се од својих 
сувременика толико одликује крепким реализмом и 
ширим социјалним схватањима. Нарочито његов Ве- 
чиши Младожења има вишеструку вредност : и као 
дело набрекло реализмом, сировим реализмом који 
тако подсећа на старога енглескога романописца Фил- 
динга, и документарном вредношћу, јер нам пока- 
зује оно што историја и акта не казују: интимну 
историју једнога доба и душе целих нараштаја. Нај- 
зад Вечиши Младожења је заслужан пажње дана- 
њих српских читалаца и актуалношћу свога пред- 
мета у нашем разбијеном и узмућеном друштву, где 
се on увек бие Ta трагична борба између оцева 
и деце. 


Ј. Скерлић. 


Неколико речи о издању овога романа. У пред- 
говору своме Милану Наранџићу Игњатовић је писао: * 
„У овом делу језик није онај исти којим сачинитељ 
пише, него онакав истоветни каковим је јунак истога 
дела говорио. За то молим да се одговорност у том 
призренију на Милана Неранџића баци.“ У ствари, 
и јунак и његов историчар подједнако говоре једним 
истим језиком. У овом издању Вечитог Младожење 
језик којим личности говоре није исправљан, јер су 
оне тако одиста говориле. Али веће грешке самога 
писца које су се промакле пажњи уредника Српске 
Зоре, исправљане су. 


1 Тодор Стефановић Виловски: Моје Успомене. 1867—1881. 
Карловци, 1907, стр. 324. 

Исправке нису ни у синтакси, ни у речнику, ни у 
интерпункцији. Исправљане су веће граматичне гре- 
шке које боду очи једном данашњем читаоцу (тако, 
на пример: млого, до никле (донекле), сво, запечату, 
надња (нада), бољме (боље), клевећу, ди (где), сретно, 
стол, петеро, видио, седио, ит. д.). Свуда где му je 
граматичко и ортографско место враћено је х. Исто 
тако поправљене су ортографске грешке (на пример: 
женитба, хрђав, васдан, шесдесет, и т. д.). 

У тексту има две веће поправке. Игњатовићеве 
испрекидане, кратке реченице разбијене су у безброј 
параграфа, тако да врло често свака реченица чини 
један засебан параграф у једном једином реду. Да 
би се уштедео простор при прештампавању, да при- 
поведање не би личило на новинарску депешу и да- 
вало утисак ужурбаног означавања чињеница које тек 
накнадно треба развијати, — све те испрекидане ре- 
ченице сведене су, по логичном смислу, у веће па- 
раграфе. На тај начин, параграфи су сасвим другачи 
но у оригиналном издању. 

Затим, учињена је измена у реду реченица на за- 
вршетку последње, ХХУ. главе. Ту је, очевидно, ред 
реченица испретуран, било из непажње самог писца, 
било грешком слагача при штампању. У сваком слу- 
чају, онакав нелогичан ред реченица није могао остати, 
и оне су поређане како су по смислу требале гласити. 

У вароши У. живео је господар Софроније Ки- 
рић, трговац. То је било пре шездесет и пет година. 
То јест, он је већ и пре тога а и после живео, али 
година 1812.—13. то је била у његовом животу нај- 
важнија година, јер је срећно прекужио „црне банке“ 
и „девалвацију.“ 

Варош У. лепа је варошица, крај Дунава. Го- 
сподар Софроније Кирић, или да рекнемо господар 
Софра, имао је кућу и трговину баш код бајира, 
на најбољем месту. „Господар Софра“, — тако се 
звао у послен дан, — свецем и недељом, у цркви или 
каквој црквеној седници звао се „господар Софро- 
није Кирић“, и тако се и потписивао. У кући је имао 
красну трговину, па и механу. Та његова трговина 
звала се „бакалница“, али каква бакалница! Шта је 
према томе ,,Niirnberger Handlung* — ништа! Већ из 
далека пред дућаном о ћепенку и капку, или испод 
њега, виде се ствари — еспапи, метле, лопате, опанци, 
чарапе, и шта још не, да човек избројати не може. 
Па тек унутра — луле, камиши, ножеви, ћебета, дуг- 
мета, дромбуље, али све се избројати не може. Па 
то чудоредно „сортирање“, да човек све што поми- 
сли, одмах добити може. Ни сам праотац Ноје на 
свом броду није био тако „сортиран“. Тек ако би 
у Видину или Пироту таково што видео. Штета што 
не беше фотографије, да се код потомства овековечи. 

И лепо је било видети господара Софру пред 
дућаном како изглеђује муштерије, све лево десно 
лицем миче, како примамљивим очима муштерије до- 
влачи. Па још у дућану како продаје, како 'еспап 
хвали, мило га је видети и чути, а шегрт као на дроту 
игра — еспап додаје! 

У дућану, у обичан дан, на себи је имао стари 
кратак „јанкл“, лети и без њега, са засуканим ру- 
кавима на кошуљи, па онда увек чакшире у чизмама, 
капа од црне коже. 

Господар Софра био је низак човек но широк, 
темељан, јаких плећа и прсију, труп дугачак а ноге 
врло кратке, мало угнуте као левче, руке дугачке, 
јаке, види се да од детињства тешко ради. Појако 
грбав, повећи нос, очи велике црне, јаки бркови и 
обрве, коса врана густа, цела глава као да је у Ме- 
сопотамији изникла, импозантна, но би требало да 
је за њу знатна дужина осталог тела, та овако је 
само контраст. 

- Господар Софра за недељу и свеца имао је две 
феле хаљина, и TO за недељу од зеленог маншестра 
чакшире и „јанкл“ и то без гајтана, свецем пак чак- 
шире гајтаном исцифране, тако исто и кратка до- 
лама, на њој педесет рифа гајтана, и то све од фине 
црне чоје. Најпре је почео учити трговину, па онда 
је постао „табак“, за то се тако измешано носи. Та- 
баклук није му добро ишао, почео је трговати, и то 
срећно. 

Када је „парадно“ био обучен, цео изглед му 
је био за циганског војводу, што није замерити, јер 
те војводе редовно импозантно изгледају, па као они 
и господар Софра носио је дебео, подужи, горе јако 
сребром окован штап. 

Госпођа Софија, или Сока Кирићка, више није 
млада, има велику децу, па је јошт и сад лепа; као 
млада, морала је бити баш лепота. Лице оријентално, 
тако, као што је кад ко намалао најлепшу матер 
Божју, а стас и сав створ дивотан. ~ 

Господар Софра помогао се за време ратова 
„Бунипарте“. Посао је добро ишао, „црних банака“ 

било је тма. Он је те банке држао у једном јаком 
зиданом лагуму, у кади и у бурету. И за времена 
проснило му се, да банке дуго не држи, јер ће па- 
сти, и сан се испунио, но господар Софра „благо- 
времено“: купио је за те банке куће, земље, вино- 
граде, и почео је већ и платном трговати. По томе 
наравно, да је и добру кућу водио. Лако му је кад 
је пуна кућа. 

Главна кућа му је била на један кат. Његов стан 
имао четири собе. Једна соба за посету, „физиту.“ 

Диван од јаке зелене чоје, и шест таквих сто- 
лица, сто и огледало „рококо“ са издељаним си- 
радама, огледало још и позлаћено. Над огледалом 
„лик светог Николе, патрона господара Софре, а пред 
њим озго виси на сребрном ланцу велико сребрно 
кандило. Даље на десној страни на дувару две ве- 
лике слике. Једна је господара Софре, друга госпође 
Соке. Господар Софра насликан у свој величини и 
дужини, у потпуно парадном оделу, у долами, па 
још преко исте долама, па онда црвен, златом иша- 
ран појас. Па јоште на „казателном“ прсту, на десној 
руци, велики златан прстен, у среди велики црвен 
„карнијол“, а на њему изрезано сидро, „котва“, па 
с једне стране писмо С. с друге стране писмо K., 
значи „Софроније Кирић.“ Враголан тај молер, на- 
малао га да десни прст пружа на госпођу Соку, која 
је до њега, па онда у целој његовој дужини, са ду- 
гачким трупом, кратким, дебелим, кривим ногама. 
Погодио га је сасвим, само није требало да је у „свој“ 
величини; мора да је сликао пародију. Боље да га 
је до пола сликао онако као „Визе“, јер господар 
Софра кад седи са својом главом и прсима, леп, им- 
позантан човек, како устане, стоји — карикатура, 
права кртина. 

Госпођа Сока намалана је у половини величине, 
није нужно било у целој, јер је била много већа од 
господара Софре. Зелене фине свилене хаљине, ду- 
гачке кожне жуте рукавице, о врату ђердан шесто- 
струк крупног бисера, руке у пола прекрштене, а 
у десној руци држи сребром окован „зборник“; на 


6 JAKOB ИГЊАТОВИЋ 


глави златна капа, красан оквир за TO лице. Ha- 
равно лицем је окренута господару Софри, а госпо- 
дар Софра њојзи. 

На левом дувару „три алијирта“ све то у злат- 
ном оквиру. Даље опет слике, или фигуре облигатне 
у свакој честитој кући, „пролеће“, „лето“, „јесен“, 
„зима.“ На столу опет лежи „зборник“, тај исти на- 
сликани, и лепеза, па онда „вечити календар“. Са- 
новник и годишњи календар је господар Софра у 
дућану држао. На послетку на једном сточићу у 
углу велики „швајцерски сат“ на четири ступчића 
од алабастра, и тек се онда навија, кад ће гости доћи. 

Све то је господар Софра набавио после „де- 
валвације“, када је већ пре тога „црне банке“ утрошио. 


П. 


Господар Софра, ма да се већ обогатио, зато 
опет увек је дућан и механу држао. Није хтео даље 
од свог извора. 

Калфе није имао, држао је само једног шегрта, 
а кад је много муштерија или гостију било, морали 
су сви помагати, и сама служавка, а и сам је слу- 
жио. На по године, пре него што ће шегрта осло- 
бодити, узеће новог да се мало увеџба, а имао је 
већ и једног сина који је помагао. 

Господар Софра јако је волео Исаила Чамчића. 
Исаил, или Иса Чамчић, био је особита шаљивчина, 
а господар Софра волео је шалу, и рекао је и при- 
мао је, није био мргода. Ису Чамчића је од свију 
најволео. 

Иса Чамчић, трговац без дућана, имао је кућу 
и трговао је са свачим, са кожом, платном, и што 
год му до руке дође. Око педесет година стар, сред- 
њег стаса, сув, лице округло, нос „на небо вопију- 
шчи“, уста увек на смеј готова, очи ситне зелене, 
лице увек на иронију или шалу готово. Духом пре- 
тежнији од господара Софре. Деце није имао; он 
сам собом и женом може живети. А био је те нарави 

да је цео свет држао за комедију, и лозинка жи- 
вота му је била: „Једи, пиј, весели се, та живот не 
траје хиљаду година.“ 

Радо се дружио са онима од којих је био ду- 
хом претежнији, а да с њима лакше шалу збија. 

Није се носио као господар Софра. Премда 
је у послен дан и он носио „јанкл“ од маншестра, 
али покрај тога панталоне и капу. Недељом и све- 
цем у паради, капут од зеленог „трајдрота“ и пан- 
талоне на „хозентрогере.“ Па каквог је дивног кроја 
тај капут, дугачак до пете, а струк и два дугмета 
на средини ртењаче! Па калајисан шешир, цилин- 
дар доле узан, горе широк, као изврнут котлић. 

Господар Софра радо се с њим дружио, и к њему 
је одлазио картати се „фрише фире“ или „маријаш.“ 
Ишли скупа у суботу и на вечерње у цркву, и обоје 
су појали за две певнице. Господар Софра је био 
добар „певац“, бар он се за таквог држао. Том при- 
ликом би се надметали, особито „трећи глас“ је во- 
лео господар Софра. 

Празником великим већ није се смео упустити, 
но читао је „оченаш“, учитељ му књигу држао, а 
господар Софра би у „чтенију“ „казателни“ прст, на 
ком је велики прстен, на књигу метнуо. Па кад су 
таком приликом у цркву ушли, дивно их је било ви- 
дети у „трајдроту“ и долами. После службе госпо- 
дар Софра обично би учитеља на ручак позвао. 

Дође Чамчић господару Софри. Баш је био по- 
недељак. Било је после ручка. 

— На здравље ручак, Софро! Јеси л' за разговор? 

Господар Софра је још за трпезом седео. 

— Јесам, седи, Чамчо. — Сипа му у чашу вино. 

— Фала, баш сам и ја сад ручао. Јеси л’ јуче 
имао добра пазара? Та код тебе увек добро иде. 

— Фала Богу, јесам, имао сам ноћас и лађара 
доста у меани, само та врашка деца да ме слушају, 
већ све од посла измичу. 

— Па кажи ми ког врага већ тргујеш, зар још 
ти није доста, та већ си малим Рочилдом постао! 

Ја да сам на твом месту, не би' се више мучио, већ 
би' свега мануо, па би' комотно живио. 

— Ја сам већ тако научио, да без посла жи- 
вити не могу. 

— Па докле ћеш тако живити? 

— Док могу радити; знаш, који је како жи- 
вио, тако мора и умрети. 

— Па већ и твој Пера скоро ће те заменути. 

— Мој Пера још није зрео, сад му је тек се- 
дамнаест година, па још капом ветар тера. 

— A да шта ће, кад се отац за њега побринуо. 

Господару Софри је то мило. 

— Ал’ сам се доста намучио. 

— Да не би Бунипарта, и ти не би до тога 
дошао. И ја сам имао сандучић црни’ банака, но 
задоцнио сам се. 

— Не би' пропао ни да сам се задоцнио, јер 
кућа и дућан би ми остали, па би опет наново. 

— Боме да сам богат као ти, стидио би' се те 
дромбуље и чегртаљке продавати. 

Господар Софра смеши се. Радо слуша о свом 
богатству, и радо приповеда како се помогао. 

— Ја сам био сирома', учио сам и табаклук и 
трговину. Тешко ми је било до три хиљаде доћи. 
Двадесет година је требало да сам могао рећи, имам 
на чисто без дуга три хиљаде форинти. Но како сам 
до три хиљаде дошао, онда све је од себе даље 
ишло, пет, десет хиљада и више. Па кад се опоме- 
нем какви су преда мном богати трговци били, какав 
је био Тоша Сарајкић, па ето дошао до просијач- 
ког штапа. Ко би помислио да ћу постати богатији 
од њега и од његови синова! 

— Можеш Бунипарти свећу упалити. 

— Не Бунипарти, већ- цару Александру и Ку- 
тузову. 

Онда се још све на свету 0 „Бунипарти“, Алек- 
сандру, Кутузову, Милорадовићу и другим знаме- 
нитим људима говорило, али све о рату. 

— Ал' врашки је човек тај Булунавтал тај ће 
још начинити посла, мој Софро ! 

— Може лако бити, да га већ 'оће у кавез, 

као што сам читао како је Тамерлан Бајазита. 
____— Ја не би тако, Софро, да сам ја ђенерал; 
ja би’ с њиме сасвим друкчије поступио. 

— Како? 

— Ја би' ra пустио нек дође са великом BOj- 
ском, а ја би' на њега са малом. Цара би' молио 
најпре да опет да правити сијасет црни' банака, па 
би те опет претворио у талире и дукате. Тада би, 
дао разгласити у војски француској, да који војник 
дезертира и к мени добегне, добиће сто талира, 
и двеста, а официри толико дуката, па да видим 
не би л француска армада к мени добегла. 
| Господар Софра слатко се смеје, брише очи. 

— Ала си ти баш велики ђаво, Чамчо, тебе би 
требало за ђенерала начинити ! 

Чамча ћути, па опет настави: . 

— Знаш шта би сад добро било, Софро ! 

== Итан 

— Да дођеш к мени, сазвао сам друштво, па 
да се мало картамо. 

Господар Софра мисли се. 

— Не браним, сад после подне и онако нема 
муштерија, а лађари тек пред ноћ долазе. Милане!... 
Зовите Милана. 

Виче шегрта. Милан дође. 

· — Да знаш, сад ћу мало отићи, а ти пази, вино 
неће до вечере пролазити, али опет нешто ћу ти 
оставити, ако KO узиште. Хајдмо! 

Дигне се господар Софра, извуче „јанкл“, па 
"оде са Чамчом у дућан, и заповеди шегрту да постоји 
у дућану, па онда оде у механску собу, завири у 
„шенктиш“ да види има ли још што вина у бокалу. 
У бокалу вина до половине. Извади из џепа креду 
па повуче танку линију — белешку докле је вино, 
па опет у дућан. 

— Милане, у бокалу има још доста вина, ал' 
тешко да ће ко тражити, но опет да га имаш. 

Тако Чамча и господар Софра оду, и мало час, 
па су код Чамче. Чамчина кућа је ниска но поду- 

гачка. Ту је и кавана. Чамча и тргује и кавану држи. 
Момка не држи, служи он и његова госпођа Сара. 
Сувоњава висока женска око четрдесет, питомог из- 
гледа. 

Уђу у кавану. Ту је један стари билијар, већ 
искрпљен, столице доста старе и отрцане, па четири 
мала зелена стола, и један велики. Има већ и друштва. 

— Дај, Саро, двапут каве. 

— Одма'. 

— Хајд’, Софро, седимо. Шта ћемо се картати > 

— Мало нас је, нек’ дође још когод. 

Чамча позове још два господара, пурђера, и 
сад питају се шта ће играти. Једни су за „фрише 
фире“, а други су за „пунишака“, сложе се за по- 
следње. И кафа се донесе. 

Играли су на мале новце, на крајцаре. Бадава 
хоће Чамча да повиси таксу, господар Софра не 
допушта. 

- Донекле тако играли, и сврши се тим игра, да 
је господар Софро покрај маковог кеца остао платка. 
ЈЉутито баци карту о сто. Сви се смеју. 

— Нећу се више играти, нит сам стекао на 
картама, и мојим синовима, да знам да ће бити кар- 
таши, сад би' им још шију заврнуо. 

Устане, хода, па пуши. Још мало, па и остало 
друштво дигне се, јер кад нема господара Софре, 
нема ни пунишака ни смеја. Господар Софра седне 
сам за један сто, па иште вина. Чамча му донесе, и 
седне до њега, госпођа Сара остале госте служи. 

Чамчи у глави врзе се неки план. Док је у ка- 
вани, мисли се како би добро било овом или оном 
робом шпекулирати. Када тргује и путује, онда опет 
жели се кући и планира какву ће велику гостиону 
и кавану начинити. Непостојан дух. 

— Знаш, Софро, шта би' ти рекао? 

— Шта? 

— Хајд’ с чимгод да шпекулирамо, шта ће ти 
та бакалница > 

— Ја могу и бакалницу имати и шпекулирати. 
Но, да шпекулирам 2! 

— Ма с чим? хоћеш ли са вином? Видиш сад 
како је добра цена у Ђуру и Пожуну, не би згорег 
било две-три лађе однети. 

— Нећу, вино се пије и увек га је мање, те- 
шко се пази на њега. 

— 'Ајдмо горе у Словачку, на Ваг, да спустимо 
Дунавом сплавове па од чамова да правимо тачке, 
па да продајемо, ту има профита. 

— Мрзи ме на води трговати. 

— 'Ајдмо у Лајпциг, па да донесемо разна 
еспапа. : 

— Нисам за лајпцишки еспап, волем са платном. 

— Па добро, ад” са платном. 

— Па куда, у Шлеску 2 

— Ја би' био за Кракову. 

— Давно желим и сам у Кракову, још онде ни- 
кад нисам био. 

— Дакле, ад у Кракову. 

Господар Софра мисли се, о томе већ давно 
планира. 

— Та како, сад да идем? 

— Кад би ти пошао, ишао би и Јова Кречар. 

— Не би згорег било, онда On’ и ја ишао. 

— Па и сам би' ишао. Нешто новаца имам, а 
још би' нешто подигао, и ако не би' могао као и ви, 
а ја би покрај вас профитирао, јер кад се у већем 
квантуму купи, јефтиније стоји, а ја сам био већ 
више пути у Кракову, све познајем у прсте. 

— Промислићу се. 

Тако се разговарају, и Чамча својим слатко- 
речијем бацио је господар-Софри црва у главу; неће 
дуго трајати, па ће се одважити. 

Сад се господар Софра дигне, време је већ, 
мора кући. Оде. 

— Збогом, Чамчо. 

— Збогом, Софро; промућкај добро што сам 
ти казао. 

Када кући дође, прво ступи у дућан, пита Перу 
је ли што пазарио. 

— Је л' био когод, Милане > 

— У дућану продао неке ситнарије, игле и 
конце, друго ништ. . + 

— А вина? 

-- Није нико тражио. 

Сад господар Софра уђе у механу, погледи у 
бокал, нема штрикле што је кредом превукао, а види 
се да нешто фали. Док је био код Чамче, донде је 
Милан бокал нагнуо и мало се. напио. 

— Оди, Милане, овамо. 

— Изволте. 

Милан дође, господар ухвати га за лево уво, 
па му главу к бокалу притегнуо. _ 

— Гледај, фали ли што у бокалу, јеси л’ отпио > 

Промрда га. 

— Јеси л’ пио? 

— Нисам, 

— Шта лажеш, кад сам кредом забележио 
докле је било; кажи право, јеси л’ пио? 

— Јесам. 

Господар гледа га напреко; Милан стрепи. 

— Још једаред ако те уфатим, отераћу те, знаш! 

Господар Софра био је строг, али праведан 
према млађима. Није се нико могао потужити да је 
гладан, но није трпио бирање у јелу. Тако кад је 
приметио. да ко шта не воли јести, он је баш то дао 
кувати. Кад |е сазнао и приметио да KO не воли 
жуту репу, он је баш то дао кувати, па и сам није 
волео жуту репу, али при трпези ипак је доста јео, 
и хвалио како је добра, јер хоће да научи млађе на 
свашта. Напротив, кад је видео да когод бајаги неће 
да пије вино, он донде нуди, док га не принуди, 
јер вели нема горе него који се извлачи, ти ће бити 
тек пијанци, или већ јесу. 


Ш. 


Господар Софра има петоро деце. Пера |е на|- 
старији, па онда долази Ленка, Пелагија, и Катица, 
и млађи син Шамика. Девојчице као три ружина 
пупољка, између петнаест и десет година. 

Шамики је седам година, на знамењу наденули 
му име Самуил, а кад су га крстили, добио је име 
Александар, но господар Софра скопчао је оба имена, 
и доби треће име — Шамика. 

Ленка је каткад морала и у дућану помагати, 
кад је вашар, или иначе кад има много муштерија, 
тако исто и госпођа Сока, премда им није ишло од 
срца. Али тек нису хтели господару Софри зе 
кварити. 

Но и господар Софра у другоме чему по вољи 
им је чинио. Тако купио им је каруце, и лепе коње, 
па ако у суботу у дућану продају, у недељу се на 
каруцама возају. Господар Софра пак тек онда се 
на каруцама возао, кад је требало велику господу 
у депутацији пратити, или ако иде у већу варош, и 
онда без доламе не иде. Треба знати да је госпо- 
дар Софра Кирић избрани „обштества член“, „трај- 
таер“, то јест један од тридесет одборника, који 
магистрат бирају. 

Премда је господар Софра био прави газда у 
својој кући, али у важнијим, особито ванкућевним 
стварима, увек би се упитао за савет код госпође 
Соке, на пример приликом „рештаурације“ кога ће 
за што бирати, и онда како је госпођа Сока казала, 
тако је морало бити. 

Дакле када је каква важна ствар, онда господар 
Софра држи са госпођом Соком „совјет“, и то у 
парадној соби и ту онда деца не смеју се врсти, 
знају већ, да се о нечем великом ради. 

Господар Софра позове госпођу Соку на „со- 
вјет“ у парадну собу. 

Седну, па господар Софра започне: 

— Знаш, Соко, имам с тобом важног разговора. 

— Па говорите шта сте ради. 

У оно доба у пурђерском животу жена мужу 
је говорила са „ви“, па ако се случило, да у каквој 
отменијој кући жена мужу каже „ти“, тој кући нису 
најбоље пророковали. Онда би пурђер, као што је 
господар Софра, рекао: „Погибељ од тебе, Израиље“, 
или: „Ту жена носи чакшире““ 

— Видиш, Соко, ми, ма да смо већ богати, мо- 
рамо даље терати, и ја сам научен једнако радити. 
Новаца имамо доста; новце да узајмимо каковим 
изелицама, па да не плате, па да нас адвокати, прока- 
тори и судови поје, то нећу; волем у шпекулацији 
изгубити, "де сам и стекао, Her’ да ме поје. Ја сам 
се предомислио, да идем у Пољску, у Кракову, да 
донесем платна. 

— Забога, па зар тако далеко бисте ишли? 

— Чекај, немој да трчиш напред. Видиш, ja 
сам већ на леђа пети крст пребацио. Истина имам 
доста, ал имамо петоро деце, па још три девојке. 
Те треба удати, и то добро удати, па ту треба но- 
ваца. Пера нек' буде трговац, а шта мислиш? шта 
ћемо са Шамиком? 

— Шамика нек' учи школе. 

— Да, нек' учи школе, ал' школе много стају. 
Е, добро, нек’ иде у школу, ал’ шта да буде од њега > 

— Он ће сам после бирати. | 

— То ми није доста, 'оћу унапред да знам, чему 
һу га управити. Мислим, кад сврши више школе, да 
га дам у Карловце у богословију, па онда да буде 
калуђер; калуђери најлакше живе, а може постати 
владика. 

— Ја не би’ за то била. Чула сам како је то 
тешко бити на „искушенију“, онде јако секирају, не 
један је од тога већ умро. 

— Па не мора баш бити ни калуђер, може бити 
прота, и то није рђаво. 

— Не би' волела да носи реверенду, волем 
сабљу. 

— Шта, да буде солдат, а Бунипарта још живг 
То ни по што. 

— Има још и други' који носе сабљу. 

— Шта, ваљда адвокат прокатор, има их као 
куси' паса! 

— Фишкал, прави честит адвокат. зове се фи- 
шкал, па то је велика чест и слобода, и свуд је отмен. 

Ма да је господар Софра мрзео адвокате, али 
ипак ласкало би му да има сина „фишкала“, па да 

носи временом јошт друкчију доламу и ћурдију 
него ли он. 

Размишља. 

— Е, па добро, нек буде фишкал; ако баши 
не буде терао процесе, он ће бар своје бранити. 
Добро, нека буде фишкал. 

Ту је већ судба Шамикина решена. Њега ће 
од сада звати „мали фишкал“. Тако се лако дао го- 
сподар Софра преломити на вољу госпође. 

Једно је свршено. 

— Ја ћу се разговарати са Кречарем, па he и 
Чамча ићи с нами у Кракову, све познаје у прсте онде. 

Тако се сврши „совјет“. Разиђу се, господар Со- 
фра прегледа дућан, па оде Кречару, да се договара. 
Кречар је баш био код куће. Богат човек. Ту је већ 
код Кречара. 

— Добар дан, Јово. Би л’ погодио за што сам 
к теби дошбг 

— Откуд ти код мене? Мило ми је, седи. 

— Дошао сам к теби да ми за кратко време 
узајмиш десет хиљада форинти. 

— Немој да булазниш, Софро, имаш више но- 
ваца нег' ја, та тиси први газда сад у вароши! 

Господар Софри допада се, смеши се. 

— E, шта ћемо, морамо се за децу побринути, 
кад умремо да не рекну: гле, шта су нам оставили. 

— А шта cy нами оставили? 

— Е, други је свет онда био, сад без новаца 
никуд, нит можеш кћер удати без новаца, а ја сам 
моју Соку бадава узео без пребијене крајцаре, није 
донела ни своје дарове, већ је узајмила од своје 
другарице, па јој после вратила. Ти знаш како сам 
се оженио, ваљда си чуо. 

— Чуо сам. Твоја Сока је била у вароши нај- 
лепша давојка, момци се за њу грабили, али мати, 
намрштена удовица, гледала је као зеницу у глави, 
па си ти дошао као удовац, па си је узео. 

— Па то је све, друго ништ не знаш? 

— Више ништа, само се чуло, да је сирома' Ђока 
Милорадовић просио, па је онда умро. 

— Не знаш ништа, ја ћу приповедати како je 
то било. | 

— Чекај, док дам донети вина, и онако је по- 
сле подне, па да ми натенане приповедаш. Сећам 
се да је нека велика хука била, али ја нисам „био 
код ете, био сам на вашару. 

Изиђе Кречар, да заповеди да донесу вино. 

Господара Софре слаба је страна била, да је 
радо приповедао о својој женидби и како се обо- 
гатио. 

Кречар се врати, и већ вино носе. Господар 
Софра продужи. 

— Дакле да ти исприповедам. Као што знаш, 
учио сам и табаклук и трговину. Оженио сам се 
први пут, но нисам био срећан, жена ми имала је- 
ктику, па је после пет година умрла без деце. Бог 
да јој душу прости, поштено сам је служио, и ма 
како сам се мучио, нисам могао до ничега доћи, тек 
једва крај с крајем. Остадо’ удовац, посао ми боље 
пође, поштен сам човек био, стари господари ну- 
дили ми новаца на мали интерес, ја сам додуше по- 
штено и уредно интересе плаћао. Е, друга су онда 
била времена! Посао ми све боље ишао, све сам 
више улагао, више примао, а мање трошио, сви су 
ме фалили да сам вредан, шта више, држали ме да 
се почињем богатити, па са све стране облећају ме 
да се женим. Нуде ми девојке, но ниједна није ми 
се допала, а болешљиве више никад нећу, но здраву. 
Дакле сам себи сам се зарекао, да не узмем која је 
јектичава ма за никакве новце, него ћу узети ма си- 
роту, само да је честита, здрава и вредна, па ако је 
још и лепа, у толико бабе Право да ти кажем, и ја 
сам волео имати лепу жену, па још ако је мудра 
к томе. 

— Ипак нисам се хтео женити, док се нисам од 
дуга опростио, па кад сам погледао на моје мало, 
незадужено добро, срце ми игра. Сад сам са мојим 
чистим новцима радим, посао ми иде добро, напре- 
дујем, свет ме већ баш за богатог човека држи, 
истина већ сам добро стајао, али ни пола није било 

истина што је свет говорио. Свет обично, кад се 
коме зло види, начини од муве медведа, па га извичу 
да је сасвим пропалица, а кад му се добро види, 
претерују, више га цене нег' што треба. Но сад баш 
наканем се женити. И то женити се по свој пуној 
вољи; хоћу да бирам. Кад човек на вашару купује 
животиње, он гледи од какве је фајте? Зашт даи 
ја то не чиним, нег да узмем којешта, па после да 
оставим богаљеве, да ме и после смрти проклињу, 
што сам им отац био, а нисам крив? 

Био сам баш неко време на путу, па сам се 
дуже забавио, ал' сам и профитирао, купио сам млого 
салфијанске коже, чак из Битоља, јер ја сам свачим 
трговао као и сад. Вратим се, чујем да Сокина мати, 
Татијана, Угљешина удовица, има дивну ваљану кћер, 
сва је варош фали. Познавао сам покојног Угљешу. 
Био је ваљан, угледан човек, секао је свињско месо 
у својој малој кућици, и породицу ранио. Сада њен 
син Ђока сече месо, и тако животаре. Једно пре по- 
дне, обучем се лепо, па идем управо у кућу Тати- 
јане Угљешине. Било је осам сати. Уђем у дућан, онде 
само Татијана, баш је месо ређала. Рекнем јој: „До- 
бар дан, госпођо Татијана, шта ми радите, нисам вас 
одавна видио“. А она ми одговори: „Ни ја вас, откуд 
вас код мене, ваљда изволите меса“2 Ја пређем ближе 
к њој, па јој шапнем у ово: „Чујем да имате ваљану 
кћер за удају, имам за њу ђувегију“. Одговори ми: 
„Нека, ако Бог да; желите ли је видети?“ — „За то 
сам дошао“. 

Кад наједаред искрсне девојка као пеливан, 
не могу ти исказати каква је то девојка била, 
кад је гледиш од главе до пете, да си гладан, на- 
ситио би се, не знаш шта је лепше у ње. Па обу- 
чена не на високо, него средње, а све добро стоји. 
Док је дете била, и после, виђао сам је,ал у мом 
послу и беди нисам узрока имао пазити каква је. 
А да, дошао сам за то тако рано, да видим је ли 
уранила, је ли обучена, да ли се не чешља у десет 
сати као неке фрајле. 

Бадава, допадне ми се; сад ћу одмах кратак 

рачун начинити. Шушнем матери да дође у собу, 
имам јој нешто рећи. — Госпођа Татијана рече кћери: 
„Остани, Софија, у дућану, ја имам са господаром Ки- 
рићем посла“. 
Уђемо у собу. 
— Је л то ваша кћи, госпођо Татијана? 


— Јесте. 
— Имате ли већ за њу каковог ђувегију? 
— Та било би, — али знате, свака мати тражи 


за кћер што боље. 

— Колко јој година? 

— Сад јој осамнаест. 

— Добро, ја сам тридесет и пет и удовац, 
стање моје знате. Да се много не разговарамо: 
'оћете л’ дати вашу кћер за мене? Допада ми се, и 
млого сам добра о њој слушао, зато сам дошао да 
је видим, и без сваке церемоније запросим, ако би' 
корпу добио, да ми се свет не смеје. Шта мислите? 

— Ви ce, господар-Софро, шалите, моја Co- 
фија је сиромашна, не може вам ништа донети, а 
ви сте богат човек. 

— Ништ' то не чини. Питам вас опет, "опете 
ли вашу кћер за мене дати» Не иштем ни крајцаре. 
Госпођа Татијана мало мисли се, па опет: 

— Дајте ми на промишљање један дан. 

— Нек' буде три дана. Сад збогом ! Имам посла. 
После три дана поручите ми. 

— Збогом. 

Ја ћу опет кроз дућан напоље, поглед бацим 
још једаред на Софију, добро је измерим, па јој 
речем : „Збогом, драга“, а девојка се смерно поклони, 
и тихим гласом отпоздрави: „Збогом“. Канда ме муња 
поразила, тако ми је то „збогом“ кроз срце прошло. 
Е бадава, људи смо, заљубио сам се. Мучно чекам 
трећи дан, кад ево баш трећи дан пред вече пошље 
госпођа Татијана једног свог рођака к мени, и јави ми 
да дођем, да ће ме пре подне у десет сати дочекати. 

Једва дочека, одем тамо, ал’ девојка лепо, 
ал' не скупоцено обучена, ал' тек ипак мало парадно. 

Одма’ сам познб, да је ствар добро испала. Из очију 
девојке не познаје се ни жалост ни радост. 

— Добар дан, госпођо Татијана, ево мене, хоће 
л’ бити штогод? | 

— Свршено је, моја Софија од gen воље 
пружа вам руку. Je л’ тако Софија? Она одговори: 
„јесте“, ал’ врло тихим гласом. 

Опет је упита: „Хоћеш ли Софија поћи од 
слободне воље за господара Софронија Кирића? Он 
је човек уредан, имућан, код њега ћеш добро жи- 
вети, чула си од мене, како је са првом болесном 
добро живио, како не би с тобом?“ | 

— Од слободне воље, — одговори Софија. 

Онда јој и ја пружим руку, а матери кажем 
да буде одма' сутра прстен, да не треба никакови' 
припрема и дарова, но одма' прстен, па онда вен- 
чање. Док је врело гвожђе, треба га ковати. Та се 
ствар уговори, а сутра прстен. Даривао сам је са 
двадесет и четири дуката. Извучем после дишпен- 
сацију и венчамо се, и тако до сад срећно живимо. 
Купио сам јој после један ђердан од бисера, шест 
низова као грашак, дао сам за њега шест хиљада 
форинти истина црни' банака, ал' су тек опет биле 
банке у курзу. После девалвације купио сам јоји 
каруце. Но што је најлепше било, при просидби, 
мати је прићутала, да је Софија већ потајно заруч- ' 
ница била покојног Милоша Милорадовића, и имала 
већ и прстен од њега, само није свештеник био при 
церемонији, и скоро би се венчали били, и као по- 
сле -сазнам нешто да су се и волели, ал' мати во- 
лела је зрелог имућног човека, нег' младог ветропи- 
ровића, који ништ' нема осим оно мало дућанца пра- 
зна, па ако банкротира, да јој дође кћи на врат. Ја 
сам победу одржао, а девојка врати прстен Милора- 
довићу, који после на скоро од жалости за Софијом 
умре. Сирома' момак, ипак жао ми га је било, ал' 
шта ћеш, како ће да се боде шут са рогатим. Ето 
видиш тако сам ти се ја оженио. 

— Све сам ја чуо за то, само пре нег' што сам 
не исприча, нисам ти ништа хтео говорити, шта више, 

и то сам чуо, како је мати посла имала док јој je 
за три дана Милорадовића из главе истребила. Но 
манимо се већ тога, почнимо други разговор. Шта 
ти деца раде? 

— Сви су здрави, баш данас“се са женом разго- 
варам, шта ћемо са децом, девојке већ расту, до- 
рашћују, Пера данас сутра већ је човек, треба му 
трговине, а Шамика у школу. 

— Зар ће Пера остати у трговини? Ја сам 
држао ти ћеш њега као економа у кући. 

— И за то, и за трговца, и за све, као што 
сам и сам. 

— А шта мислиш доцније са Шамиком? 

— То што и ти са твојим Тошом; даћу га за 
фишкала. 

Кречар је имао већ сина јуристу. 

— Kor врага ће нам толики фишкали. И cam 
се кајем, што га на друго што нисам дао, и до душе 
ја нисам хтео, ал' мати је навалила: само фишкал, 
фишкал. 

— Тако исто и код мене, моја је навалила само 
фишкал, ад нешто и по њој нек буде, а као отац 
све ћу учинити, трошићу колико треба, само да буде 
човек. Та ваљда фишкал сваки не мора бити вара- 
лица. Колико сам их сам честити' познавао. 

— Тако је, и сам се надам, да ће од Тоше 
човек бити, добро се учи. Но кажи ми, Софро, како 
је с пазаром? 

— Та оно иде по мало, HO рад би што веће 
да започнем. Рад би' са платном. Ја до душе имам 
платно у дућану за свакидашњу потребу, ал’ ja On’ 
рад штогод „алагросо“, само да имам још с киме. 

— Да видиш, то не би згорег било, ту је лепа 
цена у свој околини, само је далеко доносити. 

— А од куд би сад најбоље било? 

— Сада из Пољске, и то из Кракове. 

— Јеси л' онде биог 

— Нисам, ал’ чуо сам од они који су онде 
били недавно, да је појефтинило платно; млого је 
израђеног. 

— Па хајд’, да идемо. 

— Не браним, хоћеш ми узајмити новаца? 

— Шта збијаш шалу, кад знам зашто хоћеш 
платно, јер нећеш бадава да ти новац у сандуку лежи. 

Господар Софра умилно се смеши. 

— Па хајд, хоћеш ли у компанији, ил’ сваки 
за себе? 

— Сваки за себе, ал” ћемо у скупу куповати, 
па онда код куће поделити. 

— Хоћемо ли јошт кога с нами повести? 

— Можемо Чамчу, шта више, морамо га онде 
имати, купиће и он нешто мало, а и ми ћемо му 
нешто допустити. 

— Па добро, кад ћемо се договорити? 

— Можемо сутра, код мене, ил' код тебе, но 
морамо и Чамчу позвати. 

— На сваки начин. 

-- Е сад смо опет нешто свршили; дакле су- 
тра после ручка чекаћу те, а поручи Чамчи да дође. 

— Дакле доћи ћемо. 

— E, сад је време да идем, да видим шта се 
код куће ради. Збогом. 

— Збогом, дакле сутра. 

Господар Софра оде. Да на знање госпођи Соки, 
да ће сутра после ручка доћи Кречар и Чамча на 
уговор, па после да приправи вечеру, јер по свој 
прилици биће дуга разговора, те после подне про- 
вући ће се до вечере. 


IV 


Сутра дан после ручка ето Кречара и Чамче 
код господара Софре. 

Већ су ту. Клопкају на вратима. 

— „Херајн“. 

— На здравље ручак, Софро! Ето нас код тебе, 
— рече Кречар. 

— На здравље! Седите. Соко, иди мало оног 
бољег вина пошљи, па и кафе. 

Госпођа Сока изиђе; она је њега разумела. 

Кад je господар Софра какав договор имао 
са странима, онда је госпођа Сока морала напоље 
ићи, а знак је његов по погледу примала. 

— Шта има новог? 

— Ништа, дошли смо да се о оном јучера- 
шњем проразговарамо. 

— Е добро, дакле како мислите са том Кра- 
KOBOM? 

— Нека Чамча каже. 

Чамча је у младости више пута био као калфа 
са својим принципалом у Кракови, па је Пољску 
унакрст познавао. 

Чамча ће бити ђенералштеблер овог тргова- 
чког похода. И он ће нешто профитирати, а овамо 
правиће о њиховом трошку путешествија, а то је 
живот за њега. 

Сад ће Чамча свој план предложити. 

— Дакле да вам кажем. Ту треба капитала 
бар дваест хиљада форинти. Јесте ли за TO? 

— Јесмо, биће и више, — рече господар Софра. 

— Ја ћу за себе уложити само једну хиљаду 
форинти, а ваш ће бити сав путни трошак, за то 
ћу вас ја свуд где треба водити. 

— И то је добро, — рече Кречар. 

— За све то требамо троја јака кола са ар- 
њеви; у свака упрегнути по три јака коња. 

— И то ће бити. 

— Даље треба четврта кола, путешествена, на 
којима ћемо седети ми са кочијашем. У ова кола 
спремићемо 'рану и пиће за пут. 

— То се разуме, и та кола морају бити са ар- 
њеви, — одговори Кречар. 

— Ho, да се путни трошак исплати, то ће овако 
бити. У Пољској је вино врло скупо, па да поне- 
семо једну петорку фина вина, не вина, него аус- 
пруха и то старог. Код нас можемо добар стари 
ауспрух добити аков по сто форинти, а такови 
плаћају великаши у Пољској најмање пет стотина 
форинти за један аков. Ето профита. 

— Право каже Чамча, тако је, набавићемо и то. 

— Но треба још неколико флаша за коштаљку 
понети, да буре не отварамо. 

— Ни то не сме фалити. 

— Па онда треба да се четрнаест дана пре- 
правимо за пут, да се што пре кренемо, да сти- 
гнемо на годишњак — вашар у Кракову. 

— И то је у реду, упадне Кречар. 

— Друго баш ништ, само још новац, па је 
све готово. 

— Дакле, хоћемо ли, Кречару? 

— Свршено је. 

— Дај руку. 

— Ево, ја носим десет хиљада ! 

— Ја двадесет. 

— И ја двадесет. 

— Ја тридесет. 

— И ја тридесет. 

= да руку. 

Ево. 

Господар Софра пљесне руку Кречареву, и . 
договор је свршен. 

Сад се разговарају о коњима, колима, дуга- 
чким платнарским сандуцима, о „ауспруху“ ; њих дво- 
јица, господар Софра и Кречар, ставиће из свог по- 
друма, не треба да купују. Тако у разговору на- 
ступи вече, и вечера је ту. Сви заседну. Ту је и 
госпођа Сока са целом породицом. И Милан шегрт 
добио је доле место. Код господара Софре и ше- 
грт за трпезом руча. Мати се тек каткад дигне, да 
надгледа, а Ленка и Пелагија служе. Ту је и Пера. 
Катица седи до Шамике, „малог фишкала“. Јело 
се носи, вечерају, „мали фишкал“ неће да једе, 
барљија, Катица га кори, инате се, и старији у раз- 
говору на њих не гледају. Вечера није велика, само 
три јела, а пре трећег Милан ће устати и захвалити 
се, јер шегрт за вечеру трећег јела нема. Још 
мало па ће се дићи Катица и Шамика, и Нод, Синаи 
свима руку удале ce Ha спавање. 

Сад отац ослови Ленку да и она седне, и да 
донети „ауспруха“. 

Донесу га. „Ауспрух“ од десет година, мирис, 
сласт, снага особита. Домаћин сипа. 

— Хоће л’ бити, Чамчо, овај добар за Пољаке? 

Чамча кошта. 

— Особити. 

Кошта Кречар. 

— Особито добар, и ја имам таког истог, мо- 
жемо их смешати. 

Када се мало подгрејаше, дође домаћину воља 
да се мало попева. 

— Дед, Ленка, попевај! Знаш оно моје. 

Ленка је већ знала шта отац жели, намести 
мало уста, па започне. 


„У мјесту пријатном, 
тихој пустињи“. > 


Пелагија јој помаже, али високим alto тоном, 
дакле два алта, мати тихо помаже, почне из жен- 
ског сопрана, па опет пређе у алто, сад већ три 
алта, али кад се господар Софра успали, у десној 
руци држи чашу са „ауспрухом“, али не онаку „шам- 
пањерску“, већ праву чашу, па почне и он изви- 
јати, па добије вољу и Кречар, и Чамча, па изме- 
шају гласове, један удари у баритон, а други у бас, 
па се саставе опет у алто, ужасан дискант. Сирота 
Ленка усиљава се свакако, ал' су их мушки матори 
гласови надмашили, док не буде принуђена пре 
свршетка умукнути, и пред старцима капитулирати, 
који су опет заборавили на Ленку, па сваки по 
свом ћефу тера и глас мења. Како су то били 
дивни преласци из једног гласа у други! 

А сирота Ленка, лепша него њена песма, није 
имала пред очима свеж јутрошњи цвет, . младост, 
који би јој жице срца затегб. Тако је певала, као 
славуј при крају лета. Та кад је човек погледао на 
Ленку, Пелагију и певајуће старце, тако је изгле- 
дало, као кад човек види у један мах кишу и дугу. 

Када се испеваше, домаћин да знак, да се 
деца удале, а мати то све изреди. Осташе њих 
тројица и госпођа Сока. Он је волео када она до 

њега седи, па макар колико и каквих гостију било, 
и кад послужује, и онда је њена столица до госпо- 
дара Софре ма празна, па кад добије времена а 
она тек онда седне. 

Госпођа Сока, ма да је била лепа, ипак није 
била кокета никада, и била је са својим Софром 
сасвим задовољна; но и господар Софра би за њу 
живот дао. У пређашње доба, док је госпођа Сока 
још млађа била, а господар Софра тек имућан чо- 
век био, још не богат, долазили су познати и при- 
јатељи у кућу више него сада, но господар Софра 
многе је одбио, који нису знали обитељ његову 
уважити. Тако било је, који су му у кућу долазили, 
па при чаши вина збијаше са домаћином шалу, 
који је шалу радо примао, али не да се његова ва- 
жност као домаћина вређа. Тако било, који да се 
умиле домаћици, почеше се господару Софри под- 
ругивати, и сваки „кривоногим Софром“ га нази- 
вали, да би му цену код супруге побили. Онда би 
се госпођа Сока намрштила, бацила би „презрите- 
лан“ поглед на таковог делију, а господар Софра 
ућутао би, и својим ћутањем противника принудио 
да се удали, а после дао би му на знање, да више 
његов праг не прекорачи. Тада би господар Софра 
рекао: „Који се мужу пред женом подсмева, тај није 
кући пријатељ, тог не треба више примати“. 

Седне и госпођа Сока. 

Пуше и прелазе у разговору са једнога пре- 
дмета у други. 

— Како ти се допада, Јово, садашњи свет, 
је л’ каква је разлика између пре и сада? 

— Те каква разлика! 

— Какав нам је сад магистрат, а какав је био 
пре; пријатељи смо сви троје, па можемо слободно 
говорити. Сад за мито све можеш добити. Кад је 
био негда судац Паприкић, па Ловчанин, који су 
били у депутацији код Марије Терезије, па се с 
њоме разговарали, па кад дођу у магистрат, у до- 
лами и ћурдији, па златан појас, па самур-калпак, 
имао си што видити. Грешник, већ кад га види, 

доста му је; из целог човека је правда вирила. Ал' 
кад су их бирали, нису за новце гласове куповали 
као сад, Her’ мудрог и поштеног су бирали. А по- 
гледај садашње, у фраку, навукли су тај ластин 
реп, јадни, исисани, ноге као две тачке, а овамо 
никад их не можеш зајазити. 

На то господар Софра уздахну. 

— Нису ни онда сви носили доламе, него ка- 
путе од трајдрота, на три рога шешир, ципеле 
на шнолу, бркови обријани, може бити поштен чо- 
век и у фраку и у трајдроту, — упадне Чамча. 

— У магистрату су биле саме доламе, тек де- 
који „купец“ је носио трајдрот; ето као ја и ти, 
Чамчо, — одгонетне Кречар. 

— Ја, боме, нећу никада ни фрак ни трај- 
дрот носити. 

Тако донекле се још разговараху, док једаред 
разиђу се. 

Me 

Сви ce за пут у велико приправљају. Састају 
се, договарају се. 

Господар Софра је човек, који кад што пре- 
дузме, мора продерати, куд пукло да пукло. Ко 
би га видео пред дућаном како у „јанклу“ изви- 
рује муштерије, не би рекао, да је у њему тако 
јака душа. Пред дућаном и у дућану изгледа као 
Грк, Цинцар, као домаћин господарски гостољубив, 
изван куће одважан, предузетан шпекулант. 

Господар Софра имао је толико својих коња, 
да је могао у сва троја кола своје упрегнути, но 
он ће дати од својих јачих коња два у прва кола, 
у којима ће се њих тројица возити, а једног ће 
додати Кречар, и још ће купити три јака коња, за 
трећа даће опет Кречар своја три, а за четврта 
узеће једног кириџију. 

За осам дана све је то у реду. „Ауспрух“, и 
тај је у реду. Приближава се четрнаести дан. Чамча 
журбено трчи од господара Софре ка Кречару, све 
уређује, само да се шта не заборави, већ је и сам 


ВЕЧИТИ МЛАДОЖЕЊА 27 


склопио за се једну хиљаду форинти; све је уре- 
дио како ће госпођа Сара кућу водити, каваном 
управљати. Последњих три дана једнако се пеку, у 
све три куће, колачи, разна печења, приправља се 
вино за пут. Кад настане претпоследњи дан, дали 
су у цркви за себе у „тишини“ службу Божју од- 
служити, и ту је појао господар Софра са Чамчом, 
па после свршетка исповедили се и причестили. 

Кад је господар Софра кући дошао, поруча, 
па после ручка оде у собу и напише кратак теста- 
менат, који је овако гласио: „Душу своју предајем 
Богу створитељу, земљи тело, а све моје движимо 
и недвижимо имјеније остаје мојој супруги Софији 
Кирић на уживленије до смрти, а после њене смрти 
нека се деца на равно деле“. Онда јошт није било 
пароброда ни жељезница, а опасност велика сувим 
путовати. Дозове госпођу Соку, и сузним очима 
преда јој запечаћен тестаменат у форми писма. 

— Драга Соко, ја идем сутра на велики, ду- 
гачак пут; ако умрем, ево ти тестамента, ја сам се 
за све побринуо. 

Господар Софра угушава бољу, срце му се 
стеже, усиљава се да му не позна боље. 

Госпођа Сока плаче, а ништа не говори. 

— Не бој се ништа, ja ћу се опет вратити, али 
људи смо, смртни, могу до сутра и код куће умрети, 
а могу се здрав вратити. Видиш имамо петоро деце, 
па 'оћеш да имаш фишкала, тај ће много стати. 

Тако после тог жалосног призора госпођа Сока 
се мало умири, па је он моли, да децу не плаши 
што иде на далеки пут, да им каже да ће се скоро 
вратити. 

Сутра дану јутру сва четвора кола су већу 
авлији код господара Софре, па ево долазе и Кре- 
чар и Чамча. 

— Добро јутро, Софро, јесмо л’ готови? Ми смо 
већ сасвим преправни. 

Ту већ кочијаши носе бунде, сандуке, сав прт- 
љаг, и код господара Софре у првим колима пуно 

је све, сав „провијант“: канда ће преко океана пу- 
товати. Сва кола са арњевима. 

— Седите још, да доручамо, и мии кочијаши. 

За све је приправљено јело и пиће. Седну 
и једу. 

Сва породица се сад око њих врзе, дошла је 
и госпођа Сара да испрати свога Чамчу. 

Девојке служе, мати наређује, ту је и „мали 
фишкал“, гледа у оца брижљивим погледом, канда 
осећа да отац иде на далеки пут. 

— Јеси л' сасвим преправан, Софро Ниси ли 
што заборавиог — запита Чамча. 

— Све je у реду. 

— Јеси л’ преправио доламу и ћурдију? 

— Јесам и појас, и самур-калпак. 

— И чизме са сребрним мамузама? 

— Јесам, и сребром окован штап. 

— Добро је, и ја сам понео мој трајдрот, и 
шешир, тако исто и Јова, и то све паковано метнули 
смо у један Е сандук, јел’ код тебе тако? 

— Јесте. 

— Све ће нам то требати, јер Пољаци су го- 
стољубиви људи, па има много господе, позваће нас 
на ручак, па ја и Кречар у трајдроту бићемо као 
трговци, а тебе ћу представити као шљахтеца, не- 
меша, па кад те виде у паради, видићеш како ћеш 
бити примљен, а ими покрај тебе. A де је ауспрух? 

— У први коли, 'де ћемо ми седити, није до- 
бро; мора доћи у велики сандук у друга кола, у 
сандук нек се метне сено. Је л у два бурета? 

Јесте. 

— То ће статиу један сандук, јер у први коли 
не сме ништа бити, осим оног што сваки час потре- 
бујемо, а остало све у друга кола, јер дугачак је 
пут, да можемо у први коли комотно и лежати и 
спавати. Јеси л' понео стиве луле? 

— Јесам, три. 

— Добро је, без стиве луле није човек госпо- 
дар, особито шљахтец; на то се у Пољској јако гледи. 

— А како је са оружјем > 

— Једна пушка, два пиштоља, и наџак. 

— Добро је. Сад је све у реду. Само нека се 
из први коли премести све што онде не треба да 
буде у друга кола. 

Господар Софра наложи Пери, и за тили час 
све је у реду. 

— Сад једимо, напијмо се, па онда у име Бо- 
жје на пут. 

Већ кад је било при крају, господар Софра 
дигне се и прозбори. 

— Ви сте већ сасвим преправни, почекајте мало, 
одма' ћу доћи, идем по новце. Онда се удали. 

Господар Софра оде у парадну собу, следује 
му госпођа Сока. 

Онда отвори орман, извади новце и нужне па- 
пире, метне их у буџелар, а овај опет у џеп напр- 
шњака изнутра, па се добро закопча. 

— Соко, буди весела, па и ти припази мало, 
јер Пера је још ветрогоња. 

Затим стане на диван, па из свег срца очита 
молитву пред иконом светог Николаја, пољуби икону, 
и, као неки терет са срца му отпао, сад је уверен 
да ће се срећно вратити. „Вјера спасет.“ Сад се врати 
и изјави да је готов. У срећан пут пију последњу 
чашу. Дозове сву породицу, опрости и пољуби се. 
Крећу се. 

Господар Софра носи замашан наџак, и добро 
му стоји, ма да је мали, али тако здепаст, широк, 
руке тако јаке, да би међу њима не једном младићу 
кости пуцале. Кад држи наџак у руци, то је као не- 
ким поносом, добива сасвим други изглед, да не из- 
гледа више као Грк, познаје се да је био табак. 

Сад већ седају. Све ваљани јаки кочијаши. Кола 
тако” изватирана Ca бундама, да према тим колима 
на „ајслибану“ салонски купе није ништа. 

Још последњи пут господар Софра дигне у вис 
Шамику, и пољуби га. Госпођи Соки и Сари очи 
сузе. Одоше. Гледају дуго за колима, док не иш- 
чезнуше. - 

Госпођа Сока сама води кућу. Уме управљати, 
али за дућан много не мари. Пера је сад у дућану 
и у механи газда. 

Отац госпође Соке, покојни Угљеша, био је 
касапин од заната, и негда јако имућан. Госпођа 
Татијана, Угљешина жена, била је из добре, трго- 
вачке куће и васпитана. Лепу су кућу водили, но 
покојни Угљеша радо се картао, па се уплео иу 
неке процесе „наследствене“, па му адвокати и су- 
дије појели све. У томе је много бољи био господар 
Софра, који се играо „пунишака“, а од процеса би 
зазирао, и увек би рекао: „Боља је мршава нагода, 
него дебео процес“. 


Доста то, да после смрти Угљешине ништа није 
остало, само једна кућа, и та мала. Сад тек, као 
удовица, морала се мучити госпођа Татијана; била 
је права „мученица Татијана“. Син јој већ дорастао, 
и секао је разно месо, и покрај тога су живели. И 
то добро су живели, јер госпођа Татијана све је 
знала у кући разделити, поделети, да ништа не буде 
излишно, а опет да је доста. У хаљинама умерено, 
али укусно, тако, да кад је кћи Софија што на себе 
метнула, све јој је добро стојало. Па онда у пона- 
шању све смерно, није ту било код њих за сваку 
ситнарију кикотања, „хи хи хи“ — „ха ха ха“, већ мало 
лаганије, и сваки је пазио шта ће пред њима рећи. 
Једном речи, знале се држати. Па мати и кћи, тако 
су се пазиле, кћи је тако поштовала матер, а мати 
је опет послушала кћер где треба, да би рекао, нису 
мати и кћи, већ две сестре које се пазе. 


Па је и то уздизало, што, после смрти Угље- 
шине, госпођа Татијана, још доста млада и угледна 
удовица, за љубав своје деце, није се хтела удати, 
жртвовала се за своју децу. А госпођа Татијана мо- 
гла се удати више пута, јер просилаца старијих било 
је доста, и то ваљаних. И сам господар Софра би 
је узео, да није кћи пошла за њега, тако му се била 
допала, то је више пута приповедао, и да Софија 

није хтела поћи, госпођа Татијана би сада била го- 
спођа Кирићка, а Софија постала би госпођа Мило- 
радовићка. 

Госпођа Сока је сад у својој кући ред држала 
као код матере, само наравно овде је још теже, јер 
је сасвим пуна кућа. 

Госпођа Сока је имала диван пород. Ленка већ 
прешла петнаест година, рекао би да је већ седам- 
наест, тако је развијена. Створ, стас диван, једно 
према другом све сразмерно. Ленка има лице овално, 
прави римски тип, обрве канда хоће да се саставе. 
У Пелагије лице сасвим грчко, фино исечено, као у 
најлепше фенкечинице у Стамболу, или какве Хи- 
јоткиње. Очи као рубин светле, стрељају, још сад 
у тринаестој години. Шта ће бити доцније? Катици 
је тек десет година, много је на Пелагију, само нос 
већ није грчки, но палестински, мало јако савијен, 
али зато леп, одговара јој лицу. Син Пера, у осам- 
наестој години, танког, високог узраста, раван као 
трска, лепе велике черкеске очи, обрве састављене, 
зуби бели. У понашању отворен, пун фантазије, ре- 
као би да није отац погодио, што га је задржао за 
трговца, сувише простране руке, галант. А Шамика, 
„мали фишкал“, лепо куждраво дете, образ блеткаст, 
али црте сасвим регуларне, рекао би да наличи на 
Пелагију. Коса му се спустила у густим свиленим 
бурмама на чело и уз врат, па мати и сестра Ленка 
радо би се, прстима у њој сплетајући, играле, и ми- 
ловале. Beh Шамика иде у школу. Већ сад носи малу 
„атилу“, мали црн калпак од кадиве, и жуте мамузе, 
за сад још без жвркова, са дугметом, да ногу како 
год не повреди. Шамика је право материно дете. 

Кћери, каогод и мати, лепше се носе него што 
би човек рекао по спољашњој форми дућана го- 
сподара Софре. По њиховим хаљинама се већ ви- 
дело, да та кућа има више него тај дућан и механу. 
Видело се да госпођа Сока нешто на више изгледа. 
Када би јој господар Софра куповао какав адиђар, 
прстен или штогод у косу, то није волела много 

ситно камење, но један, али леп, све је вољу имала 
на „солитере.“ 

И кћери није рада удати за бакале или механ- 
џије, него тражи штогод више. Госпођа Сока већ 
је имала ту тежњу у првој својој младости, код куће; 
све је нешто вишем тежила. Али и доликовало јој. 
Сав израз у ње био је нешто господствен. Тако исто 
и код њених кћери. Зато за дућан нису много ни 
мариле. 

Пера је био већ првих година пренебрегнут. 
Како се родио, већ га је отац наменуо за трговца. 
Па кад је прве, нормалне школе изучио, кад је већ 
читати, писати и нешто рачунати знао, отац га код 
куће задржао, није га дао више никуда, и ту је мо- 
рао бити све и сва. Господар Софра употребљавао 
је Перу најпре као шегрта, па онда у механи, у по- 
друму за отакање вина, као надзорника у газдовању, 
у шталама. Господар Софра је хтео да га начини 
правим газдом, какав је сам он био, да буде од њега 
„слеме“ куће, да, кад умре, његов Пера води стару 
његову кућу. План не би био рђав, али требало је 
одмах у почетку мало припазити, да се зна увек 
шта радити, и препречити странпутице, за што опет 
господар Софра није имао доста времена. Пера до 
душе није био рђав, шта више, имао је врло добро 
срце, предобро, само не за себе. Ако је у дућану, 
није се знао погађати; ко је како хтео могао је до- 
бити. Није гледао коме ће на вересију дати, ма коме. 
У механи, кад није оца код куће, муштерије части 
пићем. У подруму млађима даје пити колико ко хоће, 
па кад их изопија, то му је мило. А најволео је бити 
у штали, међу коњима и кочијашима. 

Кућа, дућан и механа била је баш код Дунава, 
баш на том месту, где стају лађе, вашарске, жита- 
рице, белозанке. Ту је видео, како лађарски коњи 
вуку триест и више лађа. Жалосни коњи. Овај први 
који се обично звао „ледингеш“, њему је лако било, 
он није ништа вукао, тек је предходио и водио. Но 
осталима је било тешко, и што више остраг, то горе. 
Бичеви пуцају, вију се око ушију, коњи тешко дишу, 

сустају, а онај последњи од водене стране све клизи 
и пада низ бајир, каткад га лађа тргне натраг, па 
се изврне. Страшно мучење. То је Пера већ у свом 
детињству гледао сваки дан, и срце му отврдло. До- 
лазе ноћу лађари у механу, музика свира, пију, играју ; 
то се Пери допада, па кад отац није код куће у ме- 
хани, а Пера с лађарима игра. Играју, али карте, и 
Пера је с њима играо. О књизи нема више ни го- 
вора, но понајвише о коњима, и Пера је већ постао 
коњушар, без коња не може живети, и ког коња је 
једаред видео, и после више година би га познао 
и поименце назвао. 

Када је господар Софра отпутовао, Пера је 
био у кући прави газда. Мати је додуше надгле- 
дала, али тек дању, ноћу се није показала, а у ме- 
хани ни дању. Тако исто и кћери. 


. Пера мора бити целу ноћ на ногама, наравно 
мора се и пити, и то са лађарима, који то добро 
умеју. 

Лађари воле Перу, већма него његовог оца, 
јер им да и на вересију, на карте узајми им и но- 
Balla, па чека и пб године да сврну опет, да му врате. 
Умре ли лађар, или му се друго што деси, новац 
је пропао. Сад кад отац није код куће, сад је жи- 
вот за Перу. Мати, ни ико, не може га контролисати. 
За друга друштва, „отменија“, није имао ни појма, 
а камо ли чежње. Код Пере у механи никад се не 
затварају врата, ни дању ни ноћу, све то на пољу 
и унутра од музике и људства зуји, бруји. Отиснули 
се лађари, дође опет друга лађа, па све то тако иде, 
сваки дан, сваку ноћ. 

Па Пери недавно прошло тек седамнаест го- 
дина. Већ изгледа жут, преживео, никад не испаван. 
Мати види све то, светује га да се чува. Ко ће га 
у таквом друштву сачувати? Мати је пре тог спо- 
мињала господару Софри, да да Перу даље у школе, 
или да га да гдегод на друго место у трговину, 
али он ни по што; хоће по свом калупу сина да изо- 
брази, да је увек пред његовим очима, па вели: и 

он је у детињству и младости још горе шта под- 
нети морао. 

Велика разлика између његове и Перине мла- 
дости. Господар Софра је био од искона сиромах, па 
већ у детињству радом морао се борити за опста- 
нак; Пера богатог оца син, нема нужде, ни бриге, 
како ће живети, и шта ће од њега бити. Па нити 
је каква већа строгост према њему у почетку упо- 
требљавана. Додуше Пера је рад био и даље ићи 
у школу, на трговину није имао воље, али очина 
воља била је преча. 

Но у колико је више Пера био пренебрегнут, у 
толико већма је опет мати желела све то код Ша- 
мике накнадити. Шамику је опет мати почела ма- 
зити. Ишла је код учитеља да га моли, да Шамику 
никад не удари, да га јако не укорава, ако не зна 
лекцију, него све лепим. Но где је ту границе? Учи- 
тељ додуше послушао је матер, и за то добивао 
више пути „ауспруха.“ Но Шамика постаде тако 
„чуствителан“, да најмање, ако му ко шта рекне, 
плаче. 

Е тако се сад води кућа и трговина господара 
Софре. 

Већ прођоше две недеље, а писмо од госпо- 
дара Софре не долази. Ваљда је гдегод забасало. 
Госпођи Соки то велику бригу задаје. 

Прође још више недеља, краковски вашар је 
већ одавна прошао, а о господару Софри ни трага ни 
гласа. 

Долази Чамчиница и Кречарка, да питају, је ли 
госпођа Сока добила какова писма, оне још нису 
добиле. 

Рђаво, нема гласа о путницима. 

Опет пишу, нико се не одзивље, јер пишу само 
на памет у Кракову, а они Бог зна куд блуде, и 
шта им је стало. 

Тако прође пд године, па још нема писма. 

Кречарка и госпођа Сока да се живе поједу. 
Чамчиница их теши и, премда и она би већ волела 
свог Чамчу код куће имати, није веровала, да их је 

могло што зло постићи, јер то је обично код Чамче, 
да увек дуже остане, него што је код куће обрекао; 
он воли путовати, а лакрдијаш је, па га свуд радо 
имају. Али што је много много! Јошт ће мало че- 
кати, па онда ће ту ствар власти пријавити. И до- 
иста наскоро пријаве магистрату, да се за њихове 
мужеве кораци чине, јер људи понели су новаца, 
Бог зна није ли их ко убио. Али тек ваљда би се 
вратио когод од кочијаша, или што то би се чуло. 
Госпођа Сока отиде са Кречарком у магистрат и 
ствар пријави. Овде се одмах закључи, да се пут- 
ници курентирају. Још онај час оправе се писма на 
све стране, прво у Кракову. Описани су како су били 
обучени, кад су пошли, и какве су хаљине са собом 
понели. Ту је била описана и долама и „трајдрот“, и 
њихова лица, господара Софре, Кречара и Чамче. 
Опис Кречара био је обичан, он је био обичне форме. 
У опису господара Софре између осталих, као „осо- 
бити знак“, метнули су му велики нос, кратке, криве 
ноге на форму левча. Код Чамче опет смешеће се 
лице, над главом „вопијушчег“ носа једна грдна бра- 
давица, из које извирује, виси, једна јака дугачка 
длака, као у пурана. Лако ће их познати. 

Од никуд се не одзива. 

Дају се у цркви молитве читати, дају се службе, 
ништа не помаже, нико се не јавља, нити ко пише. 

Госпођа Сока са кћерима плаче, тако исто и 
Кречарка, већ се малко и Чамчиница побринула, ако 
се и није још заплашила, јер зна она да је велики 
враг Чамча, особито кад на пут оде, брзо се не враћа. 
Госпођа Сока и Кречарка проклињу Чамчу; да су 
знали, не би их са Чамчом никуда пустили. 

Међутим је Пера по свом обичају газдовао. 
Већ је више држао да се отац неће ни вратити. По- 
чео се у велико картати. „Козаци“ сваку ноћ код 
њега. Истина, новац је давао сваки дан матери, али 
ко ће га контролисати, да се толики новац сваки 
дан прима. 

Да видимо где су наши путници. 


36 ЈАКОВ ИГЊАТОВИЋ 


УП. 


Када су путници отпутовали, ударише косо 
преко два Дунава, па дошли суу Вац. Ту се мало 
одморише, па онда све даље. 

„Провијанта“ су имали доста, па тек онде су 
стали, где је требало коње хранити и појити. 

Путују и дању и ноћу. 

Кад дођу у каково село, чарду, стану, па ко- 
чијашима дају што донети, а они, свачим снабдевени, 
имају све боље, него што могу у чарди добити. Па 
и вино им другчије него у чарди, с њиме и самог 
бирташа у чарди напоје. 


Тако дуго су путовали, и дођу већ близу пољ- 
ске границе. Преноћи ће у једној великој чарди. Уђу 
у чарду, поруче што за себе и за кочијаше. Бирташ 
отворен човек, али из разговора види се да је „шарен“. 

Чамча пита, има ли за њих собе. Одговори бир- 
таш, да има за госте једну, и ту ће им дати. 

Ствари најважније унесу унутра, а један кочи- 
јаш ће увек напољу чекати. Господар Софра мислио 
је да ће одмах у тој соби и јести, али Чамча га ослови, 
да не остану у соби одмах, већ да уђу у биртију, да 
виде те људе који су онде, јер ретко која чарда да 
нема опасних људи. Пушке оставе унутра, само је 
господар Софра са собом наџак понео. Собу закљу- 
чају, и један кочијаш већ пази. 


У биртији чемерна публика. За једним столом 
седе њих тројица, сваки у руци по један наџак. Чак- 
шире нису имали. На свакоме кратак ,inexpressible“ 
и босоноги, лица ужасна, управо конфишцирата. 
Чамча опази, да им је на ногама доле неки велики 
модар прстен, читав круг озлојеђен, нема сумње да 
су ти још недавно букагије носили, или можда су 
још недавно у тамници лежали. 

Путници вечерају. 

Голи синови поглед крвав бацају на путнике, 
један на другог гледају, шапућу. 

— Чамчо, ми смо на злу месту, видиш оне?, 
— шапне господар Софра Чамчи. 

— Видим, погледај им само ноге. 

— Видим, — рече господар Софра и маше 
главом. 

Кречар сав побледи. 

Од голих синова сад један изиђе, сад уђе; тако 
се мењају, али увек опасан поглед на путнике бацају. 
На пољу обилазе кола, но онде су кочијаши. Ту су 
и коњи, под ведрим небом. Један изиђе, али више 
се не врати. 

Један опет међу њима устане и приђе к њима 
и иште лулу дувана, баш од господара Софре. Ма- 
ђарски говоре. Господар Софра да му дувана, па га 
мери; али и њега голаћ мери. 

И бирташ је променио лице; забринут је, по- 
знаје се. 

Сад су већ били начисто. Један другоме да знак, 
па оду у собу. И Чамча се поплашио, премда је био 
предострожан. Кад уђу у собу, закљупају се. Четири 
кочијаша ваљда ће кадри бити коње и кола чувати. 

Господар Софра иште вина, Чамча извади. 

— Хајде да пијемо, ту се спавати не може. Да 
сам знао да ћу међ такове људе доћи, не би' се био 
кренуо, но сад како је, тако је, хајд да пијемо, па 
онда да певамо, да им покажемо да се не бојимо, 
рече господар Софра, а из великих црних очију вар- 
нице му скачу. Није већ то „Грк Софра“, то је већ 
нешто друго. 

— Можемо пити, али немојте певати, мислиће 
да смо пијани, већ пијте па ћутите, а ја ћу на ду- 
вару прислушкивати шта говоре; дувар танак чуће 
се, — рече Чамча. 

Господар Софра и Кречар пију, а Чамча при- 
слушкује. 

У биртији прави лопови. Сад улазе, сад излазе, 
сад нови долазе. 

Лопови се разговарају; Чамча зна добро ма- 
ђарски, као и остали. 

— Шта мислите, какви су то људи? 

— Судац није ниједан! 

— To су трговци! 

— И то „рацки!“ 

— Да, ти су најбогатији ! 

— Како се неће обогатити, кад на сваком рифу 
преваре, а овамо пд године посте. 

— Тај мали широки, тај мора да је свог века 
појео сто мерова граха, а педесет центи зејтина. 

— Тај ће наш бити! 

— Тај ће мој бити! 

Тако се разговарају, па све улазе, излазе, мере, 
рачунају, своје и непријатељске силе. 

Сад је већ доста било господару Софри и дру- 
жини, морају се за бој приправити. Већ је дубока 
ноћ, Софра отвори врата, у руци му наџак. 

— Идем да прегледам напољу, сад ћу се вратити. 

Изиђе, ослови момке да буду на опрези, дозове 
једног у собу и да му три пиштоља, да се поделе, 
јер мораће се бранити, а још сваки момак има по 
наџак. Узео је Кречарев пиштољ, јер зна да га неће 
употребити. Сад се закључају. 

Лопова све више у биртији. Њих дванаест, а 
тринаести капетан. Гдекоји има пушку, гдекоји пи- 
штољ, али наџак сваки. Сад ће бити по њих шићара, 
што икада. Е 

Она прва тројица, голаћи, нису се хтели за онај 
пар боље обући и оборужати, да их не познају, али 
ноге их Чамчином оку издадоше. Лопови пију па 
онда певају; и песма им се односи на шићар, који 
је већ у изгледу. Кад то чу господар Софра, пушке 
и пиштоље метне на кревет а наџак држи у руци, 
па их нуди да певају. 

Лопови још певају, а сад започе господар 
Софра громким гласом: „О кто, кто, Николаја љу- 
бит“, али тако да лопови чути га могу. 

— Певајте! 

Чамча и Кречар помажу, али слабо, Кречарев 
глас једва се чује, а Чамча сваки час кашљуца, а 
господар Софра надмеће се са лоповима. Он је стари 
вашарџија, па познаје муштерије. У певању ужасна 
дисхармонија. Лопови мисле да се друштво изопи- 
јало, па држе да је сад време послу. Наједаред 
умукну. Чује се неки жубор. Време настало. 

Господар Софра нареди, да сваки узме пушку 
у руке, једноцевку, дуплонке још онда није било, 
па једног намести остраг у један ћошак, а другог у 
други ћошак, а он ће близу врата, у десној руци 
наџак, у левој руци запет пиштољ. 

— Ја сам вашарџија, на оваком месту лопови 
не смеју одма' пуцати, већ тек онда кад беже, па 
кад се бране, или у шуми. Па шта, зар нас толики 
бојали бисмо се ти изгладовани неколико лопова? 
Мој један кочијаш Сава ће сам на тројицу. 

Напољу ларма, већ се лопови са кочијашима 
туку, кочијаши се довикују. 

Сад клопкају на вратима. 

— Отварајте ! 

Не одговара им се. 

— Развалићемо врата ! 

Почну врата издизати. 

Господар Софра прекрсти се, повикне „помози, 
свети Никола“, па стане пред врата на два корака, 
а наџак подигао. 

Провалише кроз врата. 

Први капетан лоповски. Тек што се промолио, 
а њега господар Софра силним ударцем наџаком по 
челу. Преметнуо се, тек је једаред рикнуо. Навале 
још двојица, господар Софра мало натраг одскочи 
и наџаком обори и трећег. Ето сад четвртог. Кречар 
се сав окаменио, заборавио je петла навући, Чамча | 
пак одмах како су врата проваљивали, подвукао се 
под кревет, но кад је видео, како Софра лопове 
обара, окуражи се, напне петла, напери пушку на 
четвртог, и погоди га у трбух. И напољу се чује 
пуцњава и вика. Како се почело пуцати, а остали 
лопови видећи да они у соби ништа не извршују, 
а четврти рањен ужасно јауче, почну бежати, и раз- 
бегоше се, а своје нису могли однети, јер сад тек 
господар Софра излете с пиштољем, па пуца за ло- 
повима. 

Сад су спасени. 

Два кочијаша су лако рањена. Бирташ одмах 
пошље у прво село по лекара, и да ствар пријави. 

Бежећи лопови наишли су на једну пандурску па- 
тролу на коњима, и буду везани и похватани, па онда 
с њима опет натраг у чарду. 

Сва три прва су мртва од наџака Софриног, а 
четврти још жив. Комесар га испита; све је испове- 
дио, све је издао. Испитао је и путнике. Комесар ће 
послати једног момка, да вишој власти јави, међутим 
дође и лекар, завеже ране кочијашима и лопову, а 
оне мртве изнесоше напоље, а покрај њих наместише 
стражу. Још комесар путницима јави, да морају ту 
остати, јер је сад „штатаријум“, па ће им се на ме- 
сту судити. - 

После тога комесар са лечником оде у биртију, 
а господар Софра узрујан опет седне, и зове дру- 
штво да пију. 

— Но ви сте баш кукавице; да мене не би, по- 
тукли би вас као мачке. 

— Чест, да, а ко рани четвртог > 

— Испод кревета, — насмеши се подругљиво 
господар Софра. | 

Но ту је господар Софра показао, да је негда 
табак био, под таквим ударцима све су главе по- 
пуцале. 

— Хајд’ ‘сад опет да пијемо, да уталожимо код. 
кога јед, код кога страх. — Свети Никола, благода- 
рим ти, како први пут у цркву ступим, одма’ ћу ти 
од фунте свећу запалити, и сребрно кандило на жр- 
тву принети ! 

Па опет: 

„О кто, кто, Николаја љубит“. 

И Чамча помаже, али сада много боље. 

— Је л’, Чамчо, сад боље иде? 

— Хтео сам и ја још пре битке отпојати мој 
тропар, светог Стевана, али нисам смео, бојао сам 
се да ћу се и ја и Кречар још већма поплашити, но 
сад после срећно окончане, победоносне борбе, от- 
певаћу најпре мој тропар, па онда у твоју славу 
„Возбрануј.“ 

Чамча красно отпоји, а ови му помажу. 

— Сад да су видиле наше жене какви смо ју- 

наци! Имаћемо им шта приповедити, — рече Чамча, 
па опет даље пева. 

— Пијмо сад у здравље наших жена и деце, 
— рече господар Софра. 

Кад чуше комесар и лечник, ослободе се, пак 
као непознати иду у собу. Надају се, да ће добро 
бити примљени. 

Куцну, друштво их лепо прими, сад и ови седну, 
господар Софра да донети још половаче добра вина 
из првих кола, па почне обојицу частити, а момцима 
даде у биртији донети, колико су хтели. 

Ту је опет било певања, и сам је комесар пе- 
вао. На послетку почасти их са „ауспрухом“, али се 
нису разишли, док није свануло. Пред полазак, го- 
сподар Софра и Кречар, награде обојицу, сваког са 
шест дуката, због учињене услуге у хватању лопова 
и лечења. Сад се опет закључају, легну и заспе. 

Какве су сне морали имати господар Софра, 
Кречар и Чамча? 


ҮШ. 


Сутра дан у десет сати је већ штатаријална ко- 
мисија ту. „Штатаријум“ је већ био објављен. Живи 
лопови повезани су за коље: њих деветорица, че- 
тврти, рањени, пред зору је умро. Пробуде путнике 
па и њих на испит. Лопови су све признали, а ино 
нису ни могли, јер је сведока било доста. Држи се 
суд, и сви буду на суд осуђени, на вешала. Праве 
се вешала. Ту је и џелат и поп. Пре захода сунца, 
сви буду повешани. 

Један од њих, неки „Киш-бачи“ пре него ће на 
вешала, опрости се са светом, учио га да не буде 
неваљао : њега су, вели, зло одгојили; па онда свуче 
чизме и замоли, да их жени његовој предаду, да не 
иду у штету, и дао је опоменути да децу од зла 
одвраћа, да узму сви пример од њиховог оца, и 
очитав још „оченаш“ сугурним кораком ступио је 
на вешала. Сутра дан их скинуше и укопаше са оном 
четворицом. При одласку комисије, још је господар 
Софра све добрим вином почастио. После одласка 

комисије, друштво мора још који дан остати, док 
се рањени кочијаши опораве. Бирташ, који је иначе 
на доброј нози стајао са лоповима, јер је по окол- 
ностима принуђен био, захвалио се господару Софри 
што му је очистио чарду од тако опасних лопова, 
и само га за још нешто моли. 

— Господару, не могу вам довољно захвалити, 
што сте ми те људе с врата скинули, морао сам им 
увек јело и пиће за бадава давати, па да се најмање 
противим, зло мојој глави. Зазираће од сад нови ло- 
пови од моје чарде, то сам уверен. Но још би' вас 
нешто молио. 

— Шта» 

— Да ми се дате намалати у мојој чарди, у 
биртији, да знају ко је три лопова једним наџаком 
убио, а видим да сте „рац“, па ћу назвати моју чарду 
„рац-чарда“, а ви ћете се у целој околини споми- 
њати, и дивиће се вашем јунаштву. 

Господар Софра се насмеши. 

— Па, допусти Софро, нек' те намалају, то није 
никаква срамота, — рече Чамча. 

— Допустите господару, ви сте од сада славан 
човек, и ваше име ћу забележити, откуда сте. 

Господар Софра мисли се. 

— Па ко би ме овде на чарди намалао 2 

— Немајте бриге, село није далеко, онде је 
баш сад један молер, мала цркву, па ће вас баш са- 
свим добро намалати. 

— Па хајд’, нек’ буде. 

Бирташ одмах седне на коња те управо у село 
по молера, нашао га баш у цркви где мала. Када 
је молер чуо каквог мужа има малати, обрече да ће 
одмах сутра дан доћи, само нека му кола пошљу. Пу- 
као је глас по целој околини, како је један три хај- 

дука умљескао. Бирташ врати се радостан и јави, а 
господар Софра сам пошље с бирташом своја кола 
по молера. Молер дође, и понесе сав нужан матери- 
јал. Господар Софра позове га на доручак. 

— Но сад, кажи ми, Чамчо, како да се дам ма- 

лати? Кад сам потукао те лопове, имао сам на себи 
обичан јанкл, хоћу ли се у њему? 

— Ни по што, у долами! 

И молер је за доламу. Господар Софра реши 
се за доламу, но кад је већ долама ту, мора бити, 
ту и ћурдија и све остало, што томе одговара. Тако 
господар Софра извади све парадне ствари, чакшире, 
чизме са сребрним мамузама, доламу, ћурдију, појас 
и калпак, и тако ће се намалати, али наравно са на- 
џаком у руци. 

Обуче се по реду, узме наџак и каже да је го- 
тов. Сад уђу у биртију. Разгледају, где би било нај- 
боље. Молер нађе једно место на дувару, у чело, да 
сваком који уђе одмах у очи падне. Господар Софра 
већ стоји у свој својој величини, и молер га мала. 
Више пута је тај дан стајати морао: први дан га до- 
вршио, а други дан изгладио. Сасвим је погођен. Го- 
сподар Софра сам себи се допадне. Кад је све го- 
тово било, а бирташ хоће молера да исплати, но не 
да господар Софра, он га поштено награди. Сад се 
бирташ и молер зачуде, с каквим човеком имају по- 
сла. Господар Софра сад почасти и молера и бирташа. 

Кад молер оде, путничко друштво опет запо- 
дене свој стари обичан разговор. 

— Шта сад раде наше жене? — рече Софра. 

— Плачу, па још да знају шта смо ту преку- 
жили, умрле би од стра, — упадне Кречар. 

— Какав стра’ —- кад смо победитељи ? — при- 
мети Чамча, па опет отпоји „Возбрануј.“ 

— Ти си, Софро, јунак, рече Чамча, ти се 
сад не бој путовати у овим пределима, твоје имеи 
твоја контрафа од зла ћете сачувати; то ће се чак 
чути и у Пољској, доћи ће све то у новине, твоје 
описаније, а твоју фигуру је лако запамтити, спева- 
ће те у песме. 

— Па зар овде још мислиш да ће бити лопова? 

— Има још једна банда, чуо си за Јанотича ? 

— Зар је и он у овој околини 2 

— Бог зна куд он тумара, но њега се не треба 
бојати, он на трговце не удара; кад их нађе, даду 

му какве робе, ако потребује, па даље иде. Он на|- 
радије напада на богате попове, особито ако су ка- 
ноници, на спахије, који рају угњетавају, а сиротињу 
помаже. 

— Но то је први поштен лопов за кога чујем. 
Но баш не би' се бојао ни тог Јанотича, само да ми 
дође под наџак. Ону тројицу лопова, што су у бир- 
тији седели, рукама би" их све измрвио. Мој негдашњи 
занат спасао је и мене и вас. Ја, стари табак, научио 
сам се на зиму и врућину, и та тврдоћа олакшала 
ми и трговину. Кад сам још био калфа, једаред у 
једној биртији напали су дванаест шнајдера моја два 
друга, ја доскочим, па све шнајдере побацамо. Кад 
је био велики храм, ја сам морао носити на литији 
табачки барјак, који је од свију најтежи. 

— Ал' и јеси јак, штета што ниси солдат, ти 
би и Бунипарту ухватио. : 

— Дај руку мало. 

Чамча пружи руку. 

Софра му претисне мало руку, Чамча јаукне. 

— Ал' си баш јак као коњ! 

Тако се њих двојица разговарају, а Кречар само 
слуша, још није из њега страх изишао. Чамча се мало 
поднапио, па час пева, час опет изиђе напоље, па од 
радости скаче, час трчи по авлији керећим „трапом.“ 

— Ух, ал ћемо код куће имати шта припо- 
ведати ! 

Наравно, Чамча ће 1 код куће све то још већма 
исцифрати. 

— Чамчо, кад дођемо у прву варош, да не за- 
боравимо одма' кући писати. 

Чамча га и не слуша. 

Већ се кочијаши опоравили, време је да се пу- 
тује; исплате што су били дужни бирташу. Сва спрема, 
парадне хаљине већ су сложене, кочијаши нахранише 
коње па прежу. Но бирташ сад њих хоће да поча- 
сти, добио је зеца, па их на брзу руку почасти, још 
је кочијашима шунке поклањао, а ови већ све спре- 
мише, сва кола готова за пут. Опросте се са бирта- 
шом, седну на кола, па тако опет по реду путују. 

Прва кола пространа, Чамча покаже пут куд 
треба ићи, пружи се у кола па заспи. Тако исто и 
Кречар. Само господар Софра не спава, но запалио 
је велику стиву лулу па пуши, око баца пред пут, 
један мора бити будан и на све мотрити. 

Дођу до првог назначеног села. 

Господар Софра пробуди Чамчу. 

— Хеј, Чамчо, ево села, куда hemo сад? 

— Шта си ме будиог Знаш 'де смо, само тим 
путем треба даље ићи, па ћемо доћи у друго село, 
па онда опет у треће, и ту ћемо опет стати и коње 
"гранити. 

-- Бре, нећеш спавати, ти си војвода, дуго ми 
је време, преклапај ма шта. 

Дрма Чамчу, не да му спавати. 

Чамчи није на ино, разбере се, и почне опет 
којешта преклапати. Но он опет не да мира Кре- 
чару, пробудио га. 

— Кад мени не даш спавати, ја опет не дам 
Кречару. 

— Шта си ме пробудио, Чамчо 2 Тако сам лепо 
снивао, био сам код куће, и тамо сам све лепо уре- 
ђивао, код мене је све у реду. 

— А јеси л’ што о мојим снивао, јесу л’ сви 
здравиг, — запита господар Софра. 

— Сви су здрави, поздравили Te. 

— А јеси л био са мојом Capom? 

— Јесам, поздравила те, пита кад ћеш се вратити. 

— Поздравио сам је, тек смо сад на најбо- 
љем путу. | 

Чамча није радо био код куће, па кад се је- 
даред на пут кренуо, није се ласно враћао. Особито 
је волео бити у Пољској, јер су га пољски шљахтеци 
због његова лакрдисања волели. Он није никад ишао 
обичним путем већ странпутице. Једаред из Кракова 
пође натраг, обиђе све вароши у Галицији, три дана 
блуди којекуд, трајало је три године, а жена му не 
зна је л жив или мртав, па наједаред пише јој чак 
из Коломеје, одкуд јој јавља да се већ кући враћа. 

Тако у разговору, дођу до једне вароши, већ 

се тороњи виде; то је Кошица. Ту ће стати, и добро 
одморити се. Приправе прво и прво „провијант“, јер 
је у Галицији тешко без њега путовати. Чамча, не 
казав друштву, оде некуд сам, и купи лепу криву 
мађарску сабљу, добро је умота, да се не зна шта 
је, па бесприметно сакрије у свој сандук. 

После одмора крену се, и тако путујући дођу 
до пољске границе, до села 3. Било је већ вече. 
На линији, на путу баш кућа од армиције. Повиче 
неко: „Стани!“ Сад изиђе један у капуту, гледа 
у кола, у прва, па онда све даље, да види нема ли 
што за армицију. Опет дође првим колима, Чамча 
пружи главу, али је умотан да га нико познати не 
може, па почне са армицијашем пољски говорити. 
Армицијаш наложи да се кола не макну, него когод 
нек' дође с њим у канцеларију, да се искаже шта има 
у колима, јер ако вина има ту, зло по путнике. 

Чамча сиђе, а иде с армицијашем у канцеларију. 

Стане код стола, а њега армицијаш при све- 
ћи мери. | 

— Пане добродзјејни, пане лешедицка, како смо? 

Армицијаш ухвати га за плећа, па готово сво- 
јим носом такне нос Чамчин. 

— Ој чертовски Чамчо, откел ти пришел? 

Љуби се с њим, стари су знанци. Чамча је 
„шверцер“ особито на вину. Већ армицијашу у колима 
је био познат глас Чамчин, а Чамча му пољски рече, 
да га друштво не разуме, да га у своју собу води, 
све ће му исказати. Велика радост од армицијаша, 
зна Чамча вина има. Сад армицијаш понуди Чамчу, 
да остане преко ноћи, с колима заједно, и да дру- 
штво позове к њему. Чамча не да, опише му своје 
другове, па ће с њима да изреди комедију. Пре- 
дложи му да их одмах не пусти, већ да ће најпре 
да извиди бурад. Армицијаш смеје се, пристаје на 
све што Чамча каже, и бајаги показаће се строг. 
А није шала, пет акова „ауспруха“, ијош има више 
од пет акова у половачетима, па по акова ракије, 
што су за „провијант“ понели, и посакривали у 
сандуке. 

Господар Софра и Кречар нису никад били у 
Пољској, па нису знали ни за такову армицију, и да 
су знали да ће тако проћи, не би их видела Пољска. 

Сад иде Чамча са армицијашем колима. 

— Софро, зло је, господин армицијаш хоће да 
Sey кола, све сандуке. 

— Па нек' визитира, шта ће наћи у коли, шунке, 
печење, и неколико акова вина, велико чудо! 

Господар Софра мислио је, ако баш и мора 
што платити, опет неће бити много, форинту, две 
по акову, па шта је то за господара Софру и 
Кречара. 

Сад уђе господар Кречар и господар Софра, 
и ишту се управо у канцеларију. Дођу у кацела- 
рију. Армицијаш ће их питати, а Чамча ће тумачити. 

— Одкуда стег 

— Из Мађарске. 

— Ах, из Венгерске, тамо добро вино роди, 
имате ли вина у коли? 

— Имамо. 

— Колико? 

— Тако свега око десет акова. 

— Друго ништа? 

— И половаче ракије. 

— Је ли добро вино, да коштам. 

— Јово, донеси из кола чутуру — рекне Кречару. 

— Јер моћно вино? 

— Та није рђаво, код нас рђаво не роди, а 
ни сам рђаво не пијем. 

Ту је већ и Кречар са чутуром, и пруска је 
армицијашу. 

Армицијаш натегне, маше главом. 

-- Добро Це: 

Сад узме чашу, наспе, а вино црно као ка- 
тран; дигне чашу, гледа код свеће: чисто као кри- 
стал; натегне чашу и испије, допада му се. 

— Ни кнез Сапијеха не пије бољег од овог, 
рече одушевљено армицијаш, и покрај све своје 
званичне дужности, наспе сам себи из чутуре, и по 
други пут испије, и не може да се одржи, хвали 

вино и већ насипа трећу, но ту га Чамча прекине, 
бојао се да ће из одушевљења према вину тако и 
даље терати, па одмах путницима пардон дати. — 
За то ослови армицијаша.. 

— Господине, шта ћемо платити армиције за 
то вино? 

— Но за овако вино сто форинти од акова, 
то није млого, а ракију ћу вам опростити. 

Господар Софра гледи на Кречара, а Кречар 
на господара Софру; Чамча тек изврће очи, и жа- 
лосно лице прави. 

— Биће млого, господине, ваљда би доста било 
педесет форинти > 

— Не може бити, сто је такса. 

Господар Софра крваве очи баца на Чамчу. 

— Но овде ћемо проћи горе нег' на чарди. 

Промумла, и дубоко уздане господар Софра. 

Кречар не може да говори, није шала, хиљаду 
форинти на десет акова, на њега спада пет стотина 
форинти, а не зна по што ће се продати „ауспрух“, 
могу га још на путу лопови попити. У срцу про- 
клињу Чамчу. 

— Дакле, ако хоћете, а ви платите и да не ме- 
рим, јер иначе узећу као контрабанд, па ћете још 
више платити. 

Кад је Кречар чуо реч „контрабанд“, поплаши се. 

— Чујеш, Софро? Контрабанда — то је зло! 

Господар Софра мисли се, па десну руку метне 
на лево, испод срца, баш где буђелар у напршњаку 
унутри лежи. Чамча то примети. 

— Дед, Софро, истави те новце; кад се, знаш, 
они' пет акова прода, све ће то бити накнађено. 

Господар Софра мрко погледа на Чамчу, па 
вади буђелар, изброји хиљаду форинти на СНА 
квиту. 

Армицијаш прими новце, и да му квиту. 

Сад их позове армицијаш, да остану целу ноћ, 
код њега. Господар Софра каже да ће на колима 
спавати, мора кола чувати. Сад га опет заокупи 

армицијаш, моли га, моли га и Чамча, те једва га 
преклоне. 

Ноћ лепа, ведро небо, кочијаши све чувају, а 
има штале за коње. Армицијаш уверава господара 
Софру, да се ништа не боји, да није на рђавом ме- 
сту. Чамча унесе „провијант“ и једно половаче. Ме- 
сто да армицијаш њих части, они часте армицијаша. 
Армицијаш добро пије, већ се помало угрејао. Чамча 
му приповеда шта им се догодило у чарди. Особито 
кад је чуо, да је господар Софра три хајдука убио, 
поче га армицијаш мерити, и све куца чашу с њиме. 
Господар Софра тек од беде одговара, зева, једва 
чека зору, тако исто и Кречар. Није шала, хиљада 
форинти. Сад Чамча гурне армицијаша, да му знак, 
да је време уталожити господара Софру. Армицијаш 
извади новце, хиљаду форинти, и пружи господару 
Софри. 

— Ево новци, амо квиту натраг, ми Пољаци 
живимо, а покрај нас и други. „Нех жију Венгри“! 

Господар Софра радостан извади квиту, прими 
новце и тури у буђелар. Одмах веселије лице. Тако 
исто и у Кречара; већ није био блед, заруменио се. 

— Тен чертовски Чамча, тај је све то учинио, 
ми смо Beh давнашњи камарати, па је он све то, и 
зло и добро наредио. Живили Венгри! 

Сад су сви весели. Господар Софра гледа на 
Чамчу, смеши се, маше главом и прстом му прети. 

Сад још донесу једну боцу „ауспруха“, те ча- 
сте армицијаша. Кад је језиком овлажио уста, чашу 
нагне, па се прекрсти, па тако испије. 

— То је токајско вино, то морам пити. Бог 
зна кад ћу још до њега доћи. 

Док су пили, Чамча изиђе напоље, да и ла- 
тову армицијашком јести и пити у његовој соби, и 
обдари га. Он ће се већ за то са друштвом поре- 
венити. 

Па онда још узе једно половаче вина, и једну 
боцу „ауспруха“, у дар за армицијаша. 

Већ зора руди, време је одлазити. Чамча на- 
ложи кочијашима да прежу. Чамча зове на страну 

армицијаша, нешто прошушка с њиме, и руку му 
нешто склопи, а покаже му прстом на вино и „аус- 
прух“. Разумели се. 

Већ је све за пут спремно. Армицијаш сад из- 
вади бутељу ликера, и моли их да они опет од 
њега приме, отвори и наздрави им. Попију, опросте 
се и ижљубе с армицијашем и оду. 


IX. 


Путују даље. Чамча закаже пут, па мало час 
сви тројица заспе, сан их овладао. Подуже је тра- 
јало, док су до првог села дошли. Кад у прво село 
стигну, сеоски керови лају и путнике пробуде. 

— Чамчо, какво je ово село? 

— Немој ни питати, само, Саво, истим путем 
даље, па кад дођемо у друго село, а ти ћеш ме 
пробудити. Чамча опет заспи, а господар Софра и 
Кречар тек дремају. Дођу у друго село. Ту пробуде 
Чамчу; и време је: коње треба ’ранити. После тога · 
одавде се крену даље, путовали су тако још два 
дана и дођу у село В. Мало село, но у њему ве- 
лики спахијски дворац, ту седи богати гроф Б. Од- 
седну у једној чивутској механи. Нема ни штале за 
толико коња. „Провијант“ им је већ изишао, по- 
јели су га на путу сасвим, само вина и ракије имају. 
Бирташ Арон није код куће, само жена му Рифка 
са кћерима. Ишту јести. Бирташица каже да нема, 
вели „шабес“ је. Шта ће сада» Сланину су сву по- 
јели кочијаши, дугачак је био пут. 

— Шта ћемо сад Чамчог — запита господар 
Софра. 

— Не бој се ништа, само се ви шетајте по 
авлији, ја ћу већ изредити. 

Господар Софра и Кречар шетају се по авлији, 
пуше. Чамча пред кујном хода и пази, кад ће Рифка 
у механу ући. Рифка оде у механу. У кујни никога. 
На огњишту, у једној шерпењи цврче чварци од 
одеране гуске, у другој се гуска кува, у трећој 
гушчија џигерица се пржи. Чамча уђе у кујну, из- 

вади бритву, и одсече парченце од џигерице па ко- 
шта. Сад узме варјачу, па меша гушчије, па опет 
кошта. На то дође Рифка. Када је видела како Чамча 
кошта гуске, јаукне, ухвати за руку Чамчу па се ја- 
дикује. 6 5 

— Но, шта je? 

— Јао, господару, шта сте урадили? Та то је 
било „кошер“, сад већ није више. Па, гле, и од 
џигерице фали ; ваљда сте и чварке коштали? Убиће 
ме мој Арон. 

— Па шта је што сам коштао? 

— То ми не можемо јести, није „кошер“ ! 

— Шта вам ја могу сад помоћи? — рекне па 
хоће да излази. 

Рифка га ухвати за руку. 

— Господару, ми то не можемо јести, сад ви 
то купите, јер ће ме убити Арон. 

— Ја сад нећу, зашто нам одма' нисте дали? 

— Купите молим вас, даћу вам јефтино. 

Сад се стану погађати, и погоде се. 

— А ви наместите сто да једемо све то, испла- 
тићу вам. 

Рифка, жалосна, намешта у једној соби сто за пут- 
нике, па одмах наложи ћеркама да другу гуску кољу. 

Вечера је готова. 

— Софро, Кречару, хајте да вечерамо, све је 
већ у реду. 

Кад уђу у собу, али јело се носи. 

Чамча им каже како је до тога дошао, смеју 
се. Господар Софра неће да једе матору одерану 
гуску, па неће ни Кречар; то даду момцима. Али кад 
дођу чварци, па велика џигерица, милина је погле- 
дати. Била је јако кљукана гуска, а џигерица да се 
сви насите, тако велика. А вино им је таман за то. 

После вечере почну озбиљан разговор. 

— Чамчо, какво je ово село? 

— То је село једног богатог грофа, ту ћемо 
ауспрух продати. 

— Kaya? 

— Сутра. 

— Али овде није опасно место, као она чарда? 
— запита Кречар. 

— Није, де си видео да гроф спахија седи де 
је опасно ? 

— А познаеш ли ти грофа? 

— Познајем. 

— Ал’ ако и овде наседнемо, Чамчо, тешко 
теби. Колико си ме само наједио код армицијаша ! 
— рече господар Софра. 

— То је за то било, што ми ниси дао спавати, 
кад смо из чарде отишли, — да ти се осветим. 

— А како ћемо сутра започети ? 

— Сад ћу вам 'одма казати. Само, Софро, немој 
да мудријаш, само онако учини, како ти ја кажем, 
па ће све добро бити; немој да ми кажеш: ја то 
непу ја то не могу. 

— Само нек испадне добро. 

— Ја сам познат код истога грофа, па сутра 
ћу отићи ја са Кречарем онамо, а ти ћеш донде 
остати овде. 

— А зашто TO? 

— Е, да ти кажем зашто. Ти немаш правог 
трговачког изгледа, преширок си. Ми ћемо се онде 
погодити, а ти ћеш бити задовољан, ако тии Кре- 
чар добијете за аков ауспруха пет стотина форинти. 
Је л’ тако? 

— "Јесте. 

— Јесте л' обоје задовољни ? 

— Јесмо. 

— Ако ли пак преко пет стотина на аков до- 
бијем, пристајете ли да сувишак буде мој? 

— Да ти је просто ! 

— Па онда кад свршимо, а он ће нас звати на 
ручак, а ми ћемо му рећи, да још један шљахтец 
путује с нами, па га не можемо сама оставити. Знаш, 
каошто сам ти већ казао, шљахтец је немеш, па 
Пољаци мађарске шљахтеце воле, и они гуле рају, 
каогод и наши у Мађарској, један занат им је, па 
ће онда одма' и тебе позвати на ручак. Хоћеш доћи 2 

— Ако по ту цену продаш ауспрух, ево руке 
да ћу доћи. | 

— Ја сам задовољан. Но још једно: морам ли 
онда доћи обучен у паради2 

— Па да, ваљда нећеш у јанклу. 

— Дакле сад смо готови, данас ћемо раније 
лећи, да се испавамо, јер смо уморени, да онде бу- 
демо бистри. 

Легну спавати. 

Сутра дан Чамча и Кречар обуку се у „тра|- 
дрот“, шешир цилиндер на главу, у сваког сребрн 
сахат са сребрним ланцем, па управо грофу Б. у 
дворац. Гроф је баш био код куће. Слуга их при- 
јави, они уђу. Гроф је одмах познао Чамчу. 

д куд ви, господар Чамчо, овде? 

— Милостиви illustrissime domine, ми идемо у 
Кракову на вашар. Ово је мој друг трговац. 

— Седите. Па шта ћете куповати у Кракови 2 

— Платна. 

— А за продају носимо нешто фина вина. 

— Баш фина? . 

— Врло фина, ауспрух, десетогодишњи, ни- 
каковом токајцу не уступа. 

— Па 'де је то вино? 

— У коли, у механи код чивутина Арона, за- 
печаћено. 

— Имате ли мустре од њега? 

— Имамо. 

— Да видим. 

— Сад ће оде бити. 

Чамча ослови Кречара, да донесе запечаће- 

ну боцу. У 
Кречар поклони се и оде. 
Разговарају се донде, пита га гроф како му иду 
послови, како одавно није био у Пољској. Чамча му 
на све одговара. Дође и Кречар са боцом. Чамча му 
узме из руке, па покаже грофу. 

Гроф узме боцу у руке, гледа је према светло- 
сти; боја као крв, а бистро. Звони на слугу да му 
отвори боцу. 

Кад отворе, гроф сам сипа у чашу, кошта, све 
му мири. Хвали, каже да је изврсно. 

— Пошто ? 

— Последња цена аков шест стотина форинти. 

Гроф мисли се, опет гледа, кошта, допада му се. 

— Добро, узећу га. Је ли у бурету тако што? 

— Истоветно. 

— А ви га довезите овамо. 

Поклоне се и оду. 

Кад дођу у механу, јаве то господару Софри. 

— Софро, добро је, продали смо вино, пре- 
жимо коње, одма' га морамо однети. 

Господару Софри светле се очи од радости, 
смеши се. 

— Ово је први дан срећан. 

Брзо коње упрегну, седну и за час су онде. Гроф 
проба „ауспрух;“ истоветан је са мустром. Извади 
новце и исплати. Чамча прими у руке и преда Кречару. 

— Но баш мило ми је, што сте ми то донели, 
сутра ми је баш имендан, свети Станислав, доћи ће 
ми млоги гости, господа, имам разна вина додуше, . 
ал и ово ће ми баш требати. Позивам вас сутра 
на ручак, да будете моји гости. 

— Опростите, illustrissime domine, имамо још 
једнога сапутника, њега би морали у меани код Арона 
оставити. 

— А ко је To? 

— Један шљахтец из Мађарске. 

— Шљахтец из Венгерске? Мило ће ми бити, 
да га угостим. Венгерски шљахтец, то је брат По- 
љака. Поздравите га, и позовите га у моје име на 
ручак, а ја ћу сутра већ каруце по њега и вас послати. 

С тим буде крај. 

Благодаре, поклоне се, и оду. 

Кад дођу у механу, а Чамча све игра по соби. 

— Ево, Софро, новаца. 

Кречар вади новце и броји, па пет стотина метне 
на страну на сто, а друго подели на поле. 

— Ево твоје, Софро, ово је моје, а ово је 
Чамчино. 

Господар Софра смешећи се новце диже, па 
тури у буђелар. Чамча пун радости. 

— Нисам ти казао, да ћемо продати? Штета, што 
нисмо више понели. Но још нешто. Гроф те позива 
сутра на ручак, као венгерског шљахтеца, сутра му 
је имендан, свети Станислав, биће овде млого господе. 

Господар Софра грохотом се насмеје. 

— Но ти си баш враг, Чамчо. Правиш медведа 
и од мене и од грофа. Не би' ишао, ал' кад сам реч 
задао, морам. 

Сад су сви задовољни. Цео дан им је прошао 
у задовољству. Сад није „шабес“, па су добили јела 
у механи, и за се и за момке. Сутра дан, како освану, 
а путници се почну облачити. Кречар и Чамча као 
пређашњи дан, у „трајдроту“, и брзо се обукли, но 
код господара Софре мало дуже траје. 

Чакшире, чизме с мамузама, појас, долама, ћур- 
дија, калпак и штап. Још и велики прстен хтеде на 
прст навући. Не даде му Чамча, но донесе му сабљу 
да опаше. Софра се смеје. 

— Прстен ни по што, но сабљу. 

— Зашто? 

— Шљахтец кад навуче прстен, мора на њему 
бити изрезан немешки грб, а код тебе је ленгер; 
види се, па ће одма’ познати да си „купец“: 

Дао му и сам за право, и сети се код сабље 
Чамчине враголије. 

— Па кад се будеш разговарао, а ти ако не 
разумеш, погледај на мене, па ћу ти ја растумачити. 
И то одговарај мађарски, јер иначе неће те држати 
за Венгра. 

— Добро. 

— Па онда, ако те што питају за Бунипарту, 
немој га кудити, нити Русе хвалити, јер можемо зло 
проћи; Пољаци су бесни, држаће нас за шпијуне. 

Кад га је Чамча поучио како се има понашати, 
онда обученог мери, да ли што још не фали. Све је 
у реду. 

— Видиш, сад не изгледаш као „купец“. 

Чамча је наредио да се раније обуку зато, да 

кад каруце дођу, не нађу га у „јанклу“. Арон и Рифка, 
кад су га видели тако обученог, све до земље му 
се клањају. „Венгерски шљахтец“, рече Арон. Сад 
су готови, лако им је дочекати каруце, а донде могу 
још и доручати, што учинише. Кад ето и каруца. Ста- 
ну пред механу. Унутри један лепо обучен шљахтец, 
пријатељ грофов, дошао да поздрави „венгерског 
шљахтеца“. Кад сиђе, пред њега иде Чамча, зна већ 
обичаје, уведе га унутра и представи га господару 
Софри. 

— Servus, spectabilis amice, ego sum _ nobilis 
polonus ex stirpe Jaroslavsky. („Слуга сам, поглавити 
господине, ја CaM пољски племић, од породице Ja- 
рославског“). 

Господар Софра клања се, рукује се, али не го- 
вори ништа, гледа на Чамчу. Чамча ће га из блата 
извући. 

— Допустите, domine spectabilis, у Мађарској 
не зна сваки шљахтец латински, не иде сваки у ла- 
тинску школу; само они иду, који ће бити попови 
или судци, — но ја ћу већ по мађарски тумачити. 

Сад Чамча мађарски истумачи што је рекао 
шљахтец, па тако опет даље тумачи. Шљахтецу је 
врло жао било, што са господаром Софром није 
могао латински разговарати, но ипак задовољио се 
по нужди и са тумачењем. Шљахтец је позив учи- 
нио у име грофа, али о Чамчи и Кречару ни речи. 
Њих није нужно том формом позвати, јер и један 
и други је само „купец“, доста кад их је на кратко 
гроф позвао. Шљахтец, танак висок Пољак, мери 
господара Софру; истина, мали му је, али му се до- 
пада драстичног израза глава и његово држање. 
Држао га за неку фелу коњаничког шљажтеца. Шљах- 
тец покрај позива, дошао је и посете ради, те се 
може још доста забавити. Чекаће се и онако дуже 
на ручак. 

Ту сад покрај тумачења заведе се дужи раз- 
говор. Ако је господар Софра што неспретно казао 
што духу Пољака не одговара, Чамча је то закрпио, 

сасвим друго што уплео, него што је господар Со- 
фра рекао. 

Изнесу бела хлеба, сеченог на тањиру, па онда 
шљивовице и „ауспруха“, да бира по вољи, шта му 
се допада. Шљахтец кошта ракију, допада му се, 
пије, узме који залогај, па опет пије. После тога опет 
проба „ауспрух“. И то му се допада, пије. Није му 
до реда, је ли ракија за вином, или вино за раки- 
јом, само кад је добро. Кад је већ време било да 
се иде, а шљахтец учтиво позове, па тако сви упа- 
рађени седну у велике каруце, горе два шљахтеца, 
а доле два „купца,“ јер бадава, ма да су гости, пред 
шљахтецом не могу седити. 

Довезу се у дворац. Ту слуге скидају госте, по- 
казују куд треба ући. Шљахтец уведе госте у салу, 
напред води испод руке господара Софру. 

Ту је већ много господе. 

— Nobilis hungarus, — представи га шљахтец 
свима. 

Господар Софра клања се. Дочека га домаћин 
гроф, па Софра честита му имендан, и то мађар- 
ски, само је титулу научио — domine illustrissime. 
Чамча тумачи. Онда гроф представи и Чамчу и Кре- 
чара као „купце.“ Остали гости, Пољаци, све сами 
магнати и шљахтеци, у лепом пољском руву, појас, 
сабља, „конфедератка“, милина их је било видети. 
Но и господар Софра није рђаво изгледао. Кад су 
сазнали да не зна латински, правили су латински 
примедбе. — Parvulus sed martialis‘ (мален али jy- 
начког изгледа) — рече један. 

Но Чамча и Кречар у њиховим „трајдротима“ 
изгледали су према целом друштву контрастно, као 
неко чудо. Правили су на њих и пикантне примеси 
особито о Чамчином носу. 

Но кад поседаше, онда су тек гледали на го- 
сподара Софру, јер кад је седео није изгледао ма- 
лен, није мањи него ма који у друштву. Па силне прси 
и лице инпоноваше. Сасвим се заборавило да је 
тако мали, а ноге се нису виделе као криве, а осо- 
бито кад су за сто сели. 

Сели су за ручак. Велика лепа сала, све од 
злата и сребра трепће. На дувару ликови знамени- 
тих Пољака, слика славног војводе палатина Тар- 
новског, Собјеског, Кошћушка, Домбровског, Поња- 
товског, и још многих других. 

Многе слуге служе. 

Јела мешовита, француска и пољска. Ту је све 
једно за другим ишло, чорба — Бошоп — па овчје 
месо, рибе биберисане, и фине пастете, chaudeau, 
и крмеће печење. Од старије господе ово последње, 
по старом обичају, баш прстима једу. Служитељи 
носе фина вина, сипају у велике сребрне позлаћене 
пехаре, наздравља се у име Пољске, за Конфедера- 
цију, куцају се са господаром Софром и за „Вен- 
герску“ и за „венгерске шљахтеце“. Ту је и музика и 
певачи, свакојаке феле инструмената, па уједно и 
певају и свирају- Ту је сад „Јешче Пољска не зги- 
нула“ и „Јаци таци Крајковјанци хлапци.“ Док се 
пева и свира, слуге мењају јела и тањире. У жа- 
гору и певању без сваке замерке једе се виљушком, 
кашиком, како који хоће, стојећи, и то нико не 
примећава. 

После ручка многи се разиђу, многи остану, 
но и сам господар Софра са друштвом препоручи 
се и опрости од домаћина, а шљахтец Јарославски 
опет их допрати на каруцама у механу. Шљахтец ће 
се још забавити овде. Чамча зна већ њихов обичај, 
изнесе му и бела и црна вина, и „ауспруха“. Шљах- 
тец може бирати шта хоће, и доиста сад једно, сад 
друго, сад треће је пио, па онда опет натрашке, и 
сам се већ једио, што не може код једног да остане 
него мора мешати. 

Кад му је већ сасвим доста било, опрости се 
и ижљуби са господаром Софром, па ће њему Чамча 
почаст учинити, као што је он пред ручак госпо- 
дару Софри учинио, узео га испод рамена, и помоћу 
господара Софре метнуо га у каруце, а он до њега, 
и тако га у дворац отпрати и преда. 

Када се Чамча натраг врати, господар Софра 
развесели се. Мило му било додуше пољске маг- 

нате видити, али онде се није налазио у својој кожи. 
Није то шала: бити шљахтец па не знати са Поља- 
цима говорити ни латински, ни пољски, ни фран- 
цуски. 

— Дед, Чамчо, и ти Кречару, сад ми да се 
куцнемо за срећног пута, па ти, Чамчо, отпој ми оно 
„Изведи из темнице душу моју.“ 

Куцају се, Чамча поји, а господар Софра и Кре- 
чар помажу. 

— Верујте ми, тако ми долази, канда сам био 
на каквој комедији, де су мене показивали. Но чу- 
јеш, Чамчо, ако ти будеш код куће што говорио, 
тешко теби. 

— Не бој се ништа, то ти је на дику служило. 
Сви су на тебе лепо гледали, а насу трајдроту преко 
рамена. 

Донекле се тако разговарају, па онда легну. 
Сутра треба рано поћи, кочијашима је већ заказано. 

У јутру исплате бирташа и отпутују. 


Х. 


Путују, док не дођу у варошнН... Ту ће се још 
једаред одморити, па онда управо до Кракове. 

Сад падне на ум господару Софри, да је за- 
боравио кући писати. Од како је отишао, није још 
писао. Додуше у Кошици мислио је писати, како 
је из чарде отпутовао, али је заборавио и никоме 
то није у оној забуни после чарданске битке пало 
на ум. Сад седне па пише. Пише и Чамча, и Кречар. 
Господар Софра је описао своја страданија на чарди 
и како је продао „ауспрух“, и да је већ близу Кра- 
кове. На ту форму је писао и Кречар. Чамча тек 
којешта дрља, да се чини да пише писмо. Он ни- 
кад с пута не пише писмо кући. 

Кад буду готови, запечате писма, и сад треба 
на пошту носити. Чамча зна где је пошта. 

— Дајте, ја ћу сва три однети. 

Предају му драговољно. 

Чамча оде, али само је тумарао по вароши, 
па се опет врати, а писма није предао. 

Чамча је држао, да ако пошље писма, запла- 
шене женске, не његова Сара, већ госпођа Сока и 
Кречарка, поплашене, или ће потеру за њима по- 
слати, или што је горе, могу још саме доћи, а то 
није ишло у његов рачун. Писма је сакрио. Када 
се вратио, питају га, је ли предао писма; каже да 
јесте. Они су сасвим умирени. Одавде се опет даље 
крену, и срећно путујући приспеју у Кракову. Баш 
је вашар започео. Вашар, да му пара нема. Од 
свију страна долазе купци и продавци. Из каквих 
земаља ту људи нема. Од силних шатра, кола, из 
далека мислио би да је какав велики логор. Робе 
свакојаке све на избор. 

Два-три дана само ходају по вашару, распи- 
тују, гледају робу. Ово, оно им се допада, али 
још не купују, погађају се, и чекају да цена који 
дан падне. Чамча све то зна како треба, он је свему 
душа. А кад је Чамча продавцима све конце похва- 
тао, онда и погађају се и купују. 

Купили су силну робу по добру цену по себе. 

Кад су главно накуповали, онда су опет уда- | 
рили на друге ствари. Од профита за „ауспрух“ 
купио је господар. Софра госпођи Соки и ћеркама 
лепе ђердане од злата, хаљине. Купио је и за Ша- 
мику детиње пољске хаљине, „куртку“ и тако даље, 
као што господска деца у Пољској носе. Па је онда 
купио од једног руског златара лепо сребрно кан- 
дило светом Николи, које ће висити у цркви пред 
његовом иконом. На том красном кандилу изра- 
жени су светитељи, међу којима главно место зау- 
зима свети Никола. 

После неколико дана спреме се на пут, кола 
натоваре с платном, и пођу натраг. Чамча је хтео 
дуже још у Кракови остати, но господар Софра и 
Кречар ни по што. Чамча ће им се за то осветити. 
Из Кракове су опет управили писма кући, но Чамча 
је и та сакрио. 

Већ се враћају. Но на другој станици заспи 
тврдо господар Софра и Кречар. Чамча под „фен- 
том“ да знак за краћи пут, наведе кочијаша Саву 

на странпутицу. Када се она двојица пробуде, из- 
вирују испод арњева, чини им се да то није тај 
исти пут. Дођу до једног села. 

— Чамчо, ми смо забасали, ми кроз ово село 
нисмо прошли. 

— Ништа за то, доћи ћемо опет на прави пут. 

Путују читав дан; све нова села. И други дан; 
опет нема оних села. Чамча их једнако умирује. Већ 
много путују на лево, на десно, па дођу у Пшемисл. 
Сад се Чамча извињава, да није крив, превидио је 
прави пут. Дођу чак у Замоск, па опет у Житомир. 
Сад канда се сетише Чамчине лакрдије, па се за- 
рече господар Софра, да га више слушати неће, 
него ће сам на путу калауз бити. 

— Сад нећу више никог питати; хоћу одавде 
управо у Кошицу. 

— То је још горе. 

— Већ горе не може бити, као што је до сад. 

Но пре него што ће се из Житомира кренути, 
Кречар се поболе, падне у врућицу. Сад је тек беда. 
Лечник каже, да се с њиме никуда неможе, док пре- 
боли или умре. Оставити тако болесног, то госпо- 
дар Софра неће ни по што. Пита доктора, колико мора 
чекати. Одговори му: „Три недеље, ако донде не умре“. 
Не сме га оставити, а ни кола са платном сама не 
може кући послати. Не сме ни кући госпођи Сари 
да пише, да се не поплаши. Закључи дочекати из- 
лазак болести свог давнашњег верног друга, па ма 
га шта стало. Прођу девет дана. Не зна се још шта 
ће бити. Наступи петнаести дан. Лечник му каже, да 
је већ боље, наде има да ће извући, али треба че- 
кати још двадесетпрви дан. 

Господару Софри је дан дугачак као година. 

Наступи двадесетпрви дан. Лечник каже, до 
сутра ће сигурно што казати. И доиста, други дан 
изрече да |е Кречар спасен. Но сад треба Кречар 
да се мало опорави. Бар осам дана. Кад је већ то- 
лико времена пропало, нека иду и тих осам дана. 

После осам дана лечник искаже, да га сад 
могу одвести, али у колима мора лежати, и тек дању, 

и то лагано се мора путовати, а ноћу никад на 
пољу не преноћити. Кола су дугачка, има доста ме- 
ста, но Чамча за каштигу мора до кочијаша се- 
дети, да Кречар има више места. Сад се господар 
Софра захвали, и лечника награди. 

Полазе. Но неће другим путем, него оним 
који иде на друм према Кошици. То је дугачак пут, 
али се господар Софра не да преломити, јер што 
он једаред у своју главу усели, то му не истера 
нико. Забележио све станице, које на тај друм воде 
у Галицију. Путују врло лагано и врло дуго. Једа- 
ред већ наиђу и на тај пут, и по том, већ позна- 
том путу упуте се Кошици. Путују лагано, и дођу 
у Кошицу. Но већ на неколико дана пре тога го- 
сподар Софра осећао је неку грижу у трбуху. 

Тек што су у Кошици, али нападне господара 
Софру страшна срдобоља. Сад опет не могу даље; 
морају га лечити. Ту опет остану три недеље. 

Кречар се помало опоравио. Напише писмо 
да је био јако болестан, но да је већ мало опо- 
рављен, и хити кући, само је опет господар Софра 
болестан, па мора чекати. По несрећи опет преда 
писмо Чамчи, који га кући не пошље. После три 
недеље дигне се господар Софра, и пођу даље. Но 
врло је слаб, и с њиме мора се лагано путовати. 

Дођу до оне чарде. Бирташ га није познао, 
тако је ослабио. Овде остане читав дан, и бирташ, 
и његова жена су га срдачно дворили. Приповедао 
му, како сад свет долази у његову биртију, само да 
види његову фигуру, како му због тога добро иде, 
а лопова ни од корова, тако се од оног доба плаше 
чарде. 

Одавде лагано даље путују, из села у село, из 
вароши у варош, но сваки други дан морају се где- 
год одмарати, јер много путовање још обојици шкоди. 
Чамчи је дуго време, не зна чиме да прекрати. Стигну 
у једну варошицу, и ту ће се опет један дан задр- 
жати. Ty је баш сад вашар, платно се скупо про- 
даје. Чамча најми једну шатру, и од оног платна што 
је за себе купио да унети у шатру, и почне про- 

давати свој еспап по добру цену, са великим про- 
фитом. 

Кад то чуше господар Софра и Кречар, ма 
болни, морадоше се Чамчи чудити, и насмејати се: 
„То је прави демон!“ Најглавнија је била ствар, што 
Чамча тако профитира. Господар Софра и Кречар, 
чисто им џигерица расте, кад виде, како већ платна 
пролази. Морају и онако лагано ићи, и одмарати 
се, а Чамча ту прилику употреби и даље у корист. 
Узме календар, и гледа где су уз пут вашари. Дођу 
у варошицу Р., и ту је баш вашар. И ту ће се од- 
марати. Я 

— Чујеш ти, Софро, и ти Кречару, и овде је 
скупо платно, ад” да га продајемо, то јест ваше! 

Мисле се, питају за цену, добро је, профита 
доста. Дозволе Чамчи продавати. Већ је први дан 
једна кола продао, сутра дан друга. Цена не може 
бити боља. Могао је продати и трећа, но ови не 
дају; хоће нешто и кући да однесу, да не рекну да 
су празни дошли. Двоја кола исплатише све платно, 
трећа кола профит. Од профита тог добиће нешто 
и Чамча. Сад могу двоја празна кола кући послати 
напред, да се бадава не троши, и да код куће њихов 
повратак јаве, а они ће опет лагано. Двоја кола 
одоше, а они ће сутра дан. Но пре него што ће 
отпутовати, у кавану, у гостиону где су одсели дођу 
комесари, да виде има ли ту странаца. У кавани 
Чамча, господар Софра и Кречар. Два комесара 
најпре приђу гостионичару, и питају за ову тројицу, 
јесу ли то страни и од куда. Гостионичар одговара 
да су страни, али да их он није питао од куда су; 
вашарско доба, ко ће кога о том питати, код то- 
ликог света. Комесари сад седну за други сто близу 
наших путника, изваде неке папире, и почну пут- 
нике оком мерити и шаптати. Па онда један приђе 
к њима, а папири му у руци. 

Ступи ближе Чамчи. 

— Молим, јесте ли путници? 

с есмо. | 

— Од куда? 

— Из вароши У. 

— Како вам je име? 

— А због чега сте ради то знати? 

— Не зовете ли се Исаил Чамчић ? 

— Тако се зовем. 

Све то забележи. Кречар се већ окаменио, ви- 
лице му се тресу. Сад приђе господару Софри. 

— Молим вас на једну реч. 

Господар Софра устане. 

Комесар мери га, гледа му на ноге, па про- 
мумла: „То је тај!“ 

— Ви се зовете Софроније Кирић, трговац из У.? 

— На служби. 

Забележи. Сад приђе Кречару. 

— Ви се зовете Јован Кречар? Трговац из У.? 

— На служби. 

Забележи. Сви тројица се чуде шта то значи. 

— Ви сте путовали у Кракову 2 — пита даље. 

— Јесте л’ били у Кракови? 

— Ви се сад враћате 2 

= Јесте: 

— Немојте се ништа плашити, све је добро. 
Ви сте давно отпутовали, а код куће нема вам гласа; 
ваше госпође побојале се, није ли вам се што зло 
догодило, па су вас дале свуд курентирати, и тако 
смо и ми сад на вас наишли. Радујемо се. 

Господар Софра и Кречар гледају попреко на 
Чамчу. 

— Та ти си писма послао? 

— Ја сам послао, али Бог зна јесу л’ добили > 
Ко зна нису л' поробили пошту > 

= Додуше, лопова свуд има, недавно су у 
Кошици обесили деветорицу, што су напали три 
трговца баш из У. Нисте ли баш ви ти трговци? 

— Ми смо ти, који смо сами убили четири ло- 
пова, — рече Чамча вишим поузданим гласом. 

Комесар мери Чамчу, а Чамча тако јуначки 
поглед баца на комесара, канда је он сам сву че- 
творицу смакао. Сад пријатељски заседну, и дубље 
се разговарају, и кад им је Кречар приповедио, 
како је сам господар Софра тројицу убио, коме- 

сари устану, рукују се с њиме, па му честитају тај 
велики шићар. Камо среће, веле, да су они могли 
то учинити. После тога позову комесаре у своју 
собу, те их добрим вином почасте, и захвале се. 
Комесари оду, а путници сутра дан опет се крену. 
Нису дуго путовали, и дођоше тим старим путем 
до Ваца, па онда преко два Дунава срећно при- 
спеше у варош У. 


XI. 


Кад кући дођоше, радост велика од свију. Сви 
се грле, љубе. Госпођа Сара Чамчу тако цмака, ми- 
слио би да ће му нос одгристи. Познала је по лицу 
Чамчином, да се с профитом повратио. Госпођа Кре- 
чарка Кречара грли, а плаче; чула је од слуге како 
је био болестан, како су их лопови хтели убити. 
Госпођа Сока сузним очима, али озбиљно гледа на 
господара Софру, па га прати у собу. 

— Ви сте јако ослабили ! 

— Није ни чудо три недеље лежати! 

— И лопови вас напаствовали ? 

— Чула си од Саве кочијаша > 

· — Већ пре тога читали су у новинама! 

— Па шта? Зар је то у новинама било? 

— Јест, па како сте ви три лопова убили. 

— Хм, па шта још? 

— Да су у Кошици девет лопова обесили. 

— Дакле све знаш, нећу ти сад више ни при-. 
поведити, но отвори тај сандук, да видиш шта сам 
вами и Шамики донео. Де je Шамика и девојке? 

— Шамика сад ће тек доћи из школе, а де- 
војке ћу дозвати. 

Оде и врати се са кћерима, извади адиђаре, 
и подели. 

— Будите добре и послушне. 

Девојке му љубе руке, и грле га. 

— Ал' си отац болестан био, тако нам је жао! 

Сви у кући су весели, и сам шегрт Милан, 
само Пера се показује равнодушан. Кад је отац до- 
шао, а сви од радости кличу: „Дошао је отац!“ 

„Дошао је господар!“, а Пера нато тек: „Па онда?“ 
Њему су још и сад ноћашњи кецови у глави. 

Дође из школе и Шамика, скаче око оца, 
грли га, љуби га, а отац извади пољске хаљине, 
па да му пробати; добро стоје, само су мало ал- 
ватне, али тако хоће отац, дете расте, али већ мати 
побринуће се да се удесе. Кћери и Шамика оду, да 
се похвале с даром. Шамика узео хаљине у руке, 
па трчи у дућан, у механу, на сокак, па сваком по- 
казује хаљине. Срећно дете! Сад је с њиме сама 
госпођа Сока. Глади га по челу. 

— Ал' сте ослабили. Јел'те, нећете више ићи 
на тако дугачак пут, не морате, нисте спали на то! 

с — Више никада, премда сам дост’ профити- 
рао, и још ћу профитирати. Но што сам ти се ја 
свашта напатио, други пут ћу ти проповедати, док 
се мало опоравим, одјачам. 

Тако се донекле разговараше, па онда опет 
на стари посао. Кречар казао је својој жени, го- 
спођи Агри, да не би више за цео свет тамо ишао, 
како их Чамча странпутице водио, мало нису главу 
изгубили. Најзадовољнији је Чамча. Он са његовим 
умереним профитом сад ће опет веселије да живи. 

Чамча је изредан трговац, надмашио би све, 
но нема стрплења, сад се хвата за једно сад за друго, 
па је „Боп vivant*, лепо хоће да живи. 

Чамча је све испричао, шта им се догодило, 
па сад код њега пуна кавана, и једнако приповеда. 
Нешто и додаје, и све тако испада, да је правио са 
својим друговима комедију, али додуше не на њи- 
хову штету. Годинама ће се приповедати, шта су 
они на путу прекужили. — Кандило пошље пароху, 
да га метне пред светог Николу. Господар Софри 
долазе пријатељи да му честитају. Када се сасвим 
опоравио, иду Чамчи у кавану, па једнако га о том 
путу запиткују, па муке му је док исправи оно, 
што је Чамча њему на роваш дометнуо. 

Господар Софра прегледа дућан, механу, по- 
друм и све. Иште од Пере рачун, како је манипу- 
лисао. Пера му се искаже, али све некако неуредно, 

преко батине. Каже да је матери дао све новце, а 
мати те новце што је од њега добила на страну 
метнула, није ни крајцаре потрошила, па се не 
слаже са очиним рачуном. 

Узме га на реч оштрије. Чуо је да је много 
на карти проиграо, и много на вересију дао. 

— "Оди овамо к мени ближе! я 

Пера онако тромо доБе ближе. 

Отац седи, а Пера стоји. Жут, неиспаван, очи 
упале. 

— Лепо си газдовао: колико си у дућану по- 
трошио, колико у механи, а новаца HeMa? 

— Ја сам све матери дао. 

— Али колико 2 

— Питајте њу. 

— Али колико си примио > 

— То ја не знам, нисам „бухолтер“ да прото- 
кол водим, нисте га ни ви никад водили. 

— Ал' ово је моје а не твоје, имам више деце! 

— Па зашто сте ме задржали у вашој трго- 
вини, зашто ме нисте дали на школе даље ? 

— Несрећниче, туђиш се од свог дућана, а 
тај је све вас одранио. Да постанем Бог зна какав 
спа'ија, опет овај дућан не On’ опустио; да све из- 
губим тај ће ме 'ранити, а ти тако газдујеш, карташ 
се, пијеш, дајеш на вересију. 

— Дајете и ви! 

— Ал' не сваком гоги, карташу, него сигур- 
ним људма. Па видиш ли се како жалосно изгледаш? 

— Кад ноћу морам на ногама бити! 

— Не мораш баш целе ноћи, пред зору лађе 
већ одлазе, можеш лећи, па за двојицу тројицу бе- 
крија не мораш на ногама бити, али теби се то 
допада ! 

Пера не одговара, тек зевне, као човек који 
није испаван. 

— Сад ћу ја тебе узети у регулу, ако не бу- 
деш друкчији, ја ћу те отерати до врага, па ћу 
узети себи зета у кућу. Сад се а и гледај твој 
посао ! 

5® 

Пера удали се, по ходу му се познаје да је 
равнодушан, није ни чуо све што отац говори. Го- 
сподар Софра је чуо како се јако картао Пера у 
његовој одсутности, па сваки човек има неприја- 
теља, и начуо је да баш ти завидљивци говоре: 
„Софра тече, али има који ће растећи“. 

Господар Софра како се кући вратио, опет 
бољи ред заведе. Перу тера да надгледа у еконо- 
мији, а кад је у дућану или механи, пред његовим је 
очима. Механу је очистио од ноћних блудника, кар- 
таша, и сваког је лађара позорним начинио, да се 
са овим или оним не карта. 

Господар Софра на платну што је из Кракове 
јако профитира; жао му је, што још двапут то- 
лико није донео. 

Тако господар Софра са породицом проводи 
своје време, од дана до дана, од месеца до месеца, 
од године до године. 

Перу једнако поучава, кара, али се ништа не 
хвата. Од Пере, вели, никад неће бити добар трго- 
вац, он је коњушар, карташ. Сва му је нада у Ша- 
мики, али Шамика неће бити трговац, а ко ће 
остати у кући, у дућану, као слеме? То господару 
Софри велику бригу задаје. Промишља, шта да 
ради. Да уда Ленку за каквог сиромашног, али ва- 
љаног момка, трговца, па да га у кућу, у дућан 
прими? Али тај дућан неће више носити, кад OH 
умре, име Кирићево 2 То му је жао, али није на ино, 
ако се Пера не поправи. Но Пера се не поправља. 

Господар Софра дуго промишља, госпођи Соки 
досад још није-ништа о том говорио, али једаред 
већ мора. 

Приликом заподене разговор: 

— Чујеш, Соко, шта ћу ти нешто казати! 

— Шта? 

— Од Пере нашег неће ништа бити, не слуша, 
бекрија, карташ, ваљда и пијанац. 

— Млад je још, ваљда ће се поправити. 

— Да Бог да, ал’ тешко. 

— Ви сте сами криви, ја сам га хтела на 
школе дати, а ви с њиме у трговину, па још код куће. 

— Хтео сам га преломити и упутити пред мо- 
јим очима. 

— Кад је у тој биртији рђаво друштво? 

— Па сам хтео после моје смрти да тај ду- 
ћан опет моје име носи. 

— Па шта вам је стало до дућана кад имате 
и друго што! 

— Волем тај дућан него све, нек' ми све про- 
падне, док ми је тог дућана, пропасти не могу. Но да 
ти нешто рекнем, мало а |езгровито. На Перу самог 
дућан не могу ослонити. То јест кажем дућан, али 
ту подразумевам и биртију. Кад Пера није за то, 
морам се за другог побринути. Имамо девојку на 
удају, Ленку, па како би било да је удамо, то јест, 
да зета у дућан доведемо, каквог доброг момка. 

Госпођа Сока ћути, као обнезнањена. 

— Па онда тај зет чува дућан и биртију, а ја 
тек онда да упрегнем Перу у економију. 

— Чините што год мислите да је најбоље, 
само, молим вас, немојте девојку на силу давати за 
ког она неће да пође. 

— Ko каже на силу? Зар си ти за мене на 
силу пошла ? Ја сам био удовац, и тај исти дућан 
сам имао, ти си била девојка, те каква девојка, па 
си опет за мене пошла ! 

— Ви сте штогод друго. 

— Шта штогод друго? Тај исти дућан сам 
имао, оданде сам се помогао. 

— Али наше женске нису на дућан и биртију 
научене. 

— Ниси била ни ти научена ! 

— Ви најбоље знате. 

— За то немој ми кварити вољу; нађем ли 
каквог ваљаног момка, одма ћу је удати, а зета 
овамо. Са Пером не могу изићи на крај. Шта си се 
тако снуждила, ил би ти за њу хтела каквог са- 
бљаша, да оно што смо стекли проарчи? 

— Чините, како најбоље знате. 

Разговору крај. У вароши је био један млад 
трговац, Нестор Чавић. Од детињства је био ваљан, 

постао је калфа, био је на једном месту шест го- 
дина, и стекао неколико стотина. Нестор Чавић 
сада има бакалницу приличну, није додуше таква 
као у господара Софре, али је опет добра. Тргује 
и са сланином и сувом рибом. Не држи ни шегрта 
ни газдарице, сам је све. Сам кува, сам чисти. 
Сваки каже да је вредан. Но има једну слабост, 
увек приповеда о профиту, шта је на сланини и 
риби профитирао. Зато га назваше „Профит“, „Не- 
стор Профит“. 

Профит долазио је недељом и свецем код 
Чамче у кафану, и ту га боље познао господар 
Софра. Не једаред је уздахнуо, и помислио: „Ова- 
кав да је мој Пера!“ Профит није се никад картао, па 
кад би видео, да господар Софра сам седи, он 
одмах к њему, учтиво се поздрави, па онда разго- 
вор поведе о трговини, о профиту. Све се то го- 
сподару Софри допада, па му се допада и Профит. 
Профит ласка господару Софри, каже, да је његов 
син, не би се мењао са спахијом, особито кад би 
он био у дућану и биртији господара Софре. 

Господар Софра позове га једне недеље на 
ручак. На ручку се лепо понаша. Фрајла Ленка 
учтиво га послужује, али је озбиљна. Профит баца 
око на њу, али она не да своје зенице, не да свог 
погледа ухватити. Схвата шта Профит мисли. Млађе 
сестре гледају слободно на Профита, па се мало 
смеше, а госпођа Сока у потпуној озбиљности. Све 
се њих двојица разговарају. Господар Софра сваки 
час нуди га вином, покушава, би ли му слабост 
ухватио, би ли би се мало накресао, но Профит па- 
метан, не да се ухватити. Ту после једнако се о трго- 
вини разговарају. 

Тако више пута га на ручак звао. Профит 
моли за дозволу, да може свецем и недељом после 
ручка породици посете, „визите“, чинити. Господар 
Софра допусти. Како не, кад тако отворено моли! 
Профит, једне недеље тако на ручак позват, после 
ручка за столом дуже седи, господар Софра га за- 
држава. 

Девојке су у другој соби, соба до собе, и то 
врата мало отшкринута, тако за три палца, да се 
може чути онде шта Профит говори. 


Профит приповеда, како садашњи младићи 
иду по биртијама, играју карте, бекришу, троше 
новце, али он — Профит — не иде никуд, ни на 
бал, не зна ни играти. И то је Профит јаким гла- 
сом изрекао, како би тамо у соби фрајле чуле. 
Фрајле чују то, па се кикоћу. 

„Не зна играти!“ Треба фрајла Ленка таквог 
ђувегију! Сад би рад Профит у другу собу, да се 
мало умиљава, али не зна како ће. У соби је био 
један бео глават мачак па се по соби шеће. Про- 
фит устане. 

— А да лепа велика мачка. Тај вата пацове, 
такав да ми је. 

Па онда Профит прегне се, почне мачка гла- 
дити преко главе, ртењаче и репа. Мачак умиљава 
се, али све к отшкринутим вратма домиче, и „циц- 
циц“, па кад дође до врата, а мачак у собу где су 
фрајле. Сам га је Профит унутра дотерао, што су: 
фрајле приметиле, и почну се грӧтом смејати. 

— Ao врашки мачак, побеже ми у собу, опро- 
стите фрајлице ! 

Господар Софра или је то приметио, или не, 
доста то, да је викнуо: „Забављајте се, Чавићу, мало; 
ја имам посла“. Можда је за оца та прилика фино 
испала, да се са Ленком упозна, а „да се не сећају 
Власи“. Но све је бадава. Ленка никад за њега 
поћи неће. Бадава сад ту Профит хвали свој еспап, 
рибу, сланину, бадава клевета оне што играју, на 
балове иду, не хвата се. Девојке се тек одсмеју. 


Прође „визита“. Профит лепо сања, све о 
Ленци и сватовима, како продаје у дућану госпо- 
дара Софре, али је тек сан. На јави никад ништа 
неће бити. Ма ко добио фрајла-Ленку, али Про- 
фит никад, баш зато што је Профит, тако мисли и 
Ленка и њена мати. 

ХІ. 


Прошло је десет година, у животу човека ду- 
гачак рок. Колико се за то време свет мења, ко- 
лико се роде, колико умру, колико њих срећних, ко- 
лико несрећних ! 

За десетак година и у обитељи господара 
Софре Кирића настала је велика промена. 


ЕЯ 


Господар Софра је остарео, тако исто и го- 
спођа Сока. Није ни чудо. Ленка се удала за једног 
судца, против очине воље, који је хтео за Профита. 
Профит је другу узео, каквог зета неће добити. 
Пелагија, она лепа девојка, та „пенородна Анзихис“, 
умрла је. Катица још се није удала, прешла јој 
прва младост. Избира, неће да се уда. А Пера је 
беда; дао му отац једну кућу и нешто новаца, он 
хоће да ради на своју руку. Сва је нада још у Ша- 
мики. Шамика је већ правник у Кашови. Није шала, 
богатог оца син па јуриста, куд ће лепшег живота! 
Када је мање школе у околини свршио, посла га 
отац у Кошицу, да тамо учи. Кошица му се допада 
још од краковског пута, лепа, чиста варош, прија- 
тан свет. Шамика је. већ ту има три године, и на- 
учио је фино немачки. Изображено грађанство, 
официрија, ту је лако немачки научити. Ту је и 
владикина резиденција. Сад је Шамика слеме, гледи 
отац у њега као у зеницу. Трошка му дао више 
него што је довољно, колико је Шамика хтео. И 
био је доиста гавалер међу јуристима. Лепог узра- 
ста и лица, понашање без сваке замерке. Где се пи- 
јанчи и бекрилук тера, ту га нико није могао ви- 
дети. Није био ни карташ, нешто мало „виста“ и 
„тарока“ то је све, наравно у отменијем друштву. 
Свуд је био примљен, свуд су га волели, и профе- 
сори, и грађани, и официри, и даме. У ношњи је 
био прави dandy, у понашању gentlemen. Добар, 
искрен друг, пун пожртвовања за свог пријатеља. 
Једну је имао слабу страну, а то је, да је слабо 

учио, но професори су му због осталих његових до- 
брих својстава много кроз прсте гледали, — премда 
није био без талента. Но није ни чудо. У таковом 
изобиљу, свуд тако примљен, у друштвеном животу 
био је такав на ког је отмена публика рачунала, и 
он је том поверењу одговорио. 

Ако треба на игранку, у „танцшул“, ту је он. 
Ако треба котиљон управљати, ту је Шамика. Ако 
треба даме сервирати, на балу, у позоришту, ту је 
Шамика. Па у сватовима девер, па аранжер мајалеса. 
Није то баш ни лако, и ту треба имати способно- 
сти. Па такав човек, особито младић, је општељу- 
бљен. Па је знао још свирати у флауту и на гитар, 
па није рђаво ни певао. Лепа својства за допасти се. 

И Шамика, такав младић, опет није се никад 
могао оженити; не да није хтео, но баш није мо- 
гао. Шамика у том разноврсном свом занимању 
није имао времена за науку. Али у оно доба учити 
се била је дужност сиромашног младића, а код 
имућног гдекојег било је тек „племенита пасија“. 
Шамика био је на стану у кући градоначелника, 
две лепо уређене собе. Јело се доносило из гости- 
оне. Од куће је донео сав „ѕегуісе“ од сребра. Бе- 
лих хаљина, „веша“, сијасет. Па каквих ту нема у. 
орманима хаљина, каквих капута, атила, фракова, 
„венецијанера“, каквих и колико панталона и чак- 
шира, да је могао две недеље сваки дан мењати. Па 
један велики орман пун разних ципела и чизама, са 
мамузама, без мамуза, чизме од најфиније коже, па 
од црне, од јеленске коже. А рукавице ретко три- 
пут да навлачи. 

Прохујаше и његова лепа времена у лепој Ко- 
шици. Оставио је после себе леп спомен. Пред но- 
гама му цвеће цвало, гледа у њега; моли да га 
узабере, а он — не зна да цвеће за росом чезне, 
не узабра га, но окрену се и оде. Цвеће је после 
увело. 

Шамика сврши права и дође кући. Оцу сузе 
очи од радости, гдегод се с каквим пријатељем са- 
стане, на путу, на пијаци, сваком каже: „Мој Ша- 

мика свршио је школе, — свршио је права“. Мати 
и сестра, игра им срце од радости, са Шамиком се 
диче. Господичне, кад се Шамика шеће, отварају 
жалузине, или потајно извирују. Тако први дан је- 
дна фрајла, чувши да иде Шамика, брзо прозору, 
па у хитости, да се не би задоцнила, разбила је 
главом прозор. 

Али Шамика и јесте изгледао примамљиво, де- 
монски, па кад се шеће у кратком капуту, са шест 
џепова напред, а на левој страни горе из џепа му 
вири свилена „шамоа“ марама, свакој срце брже 
куца. А кад се облачи, па кравату веже, дође се- 
стра или мати да му помогну кравату намештати, и 
премда је он у томе мајстор био, ипак њима је то 
допустио, јер им тиме радост чини. 

Сад ће Шамика постати у Пешти, „јурат“, аскул- 
тант код највишег суда, то је већ над јуристом, а 
јуриста је већ много. Ту је Шамика провео годину 
дана у весељу, агрицпљесу, нешто је практицирао, 
па положи адвокатски испит, и постане „фишкал“. 
Дакле сад је већ Шамика „фишкал,“ испунила се 
жеља родитеља. Господар Софра опет радосно по 
сокацима хода, и пријатељима даје на знање да је 
његов Шамика већ „фишкал“. Сад отац рад само да 
га ожени. Неће га гањати коју да узме, оставиће 
му то слободној вољи. 

; Дође време игранка. Ty Шамика предводи. 
Красан венац од девојака, ма која би за њега по- 
шла, и нашао би која би то заслужила. Но прокле- 
тиња нека на малим местима и варошицама, да 
држе што је из свог места да је лоше. Ако се која 
допадне, покуди овај или онај, или живи овај с 
оним у непријатељству, па је ствар покварена. Ша- 
мика лако би нашао коју, али чује мати или отац 
штогод, па онда зна да већ није њима повољно. 
Но усред такових планова нешто велико се догоди. 
Госпођа Сока, откако је Пелагија мртва, не може 
од жалости да се разабере. Њено срце вене. Падне 
у болест, а то болест срца; ужасно жалосно јој 
куца срце. Па онда Пера сасвим се забаталио, от- 

падио се од куће, од матере, од оца, нити је из- 
гледа, да ће отац на главу блудног сина опро- 
стљиву руку метнути. И то је гризло. Катица, та 
дична девојка, већ јој прелази време, неће да се 
уда, кад је отац није хтео дати за оног, ког јој је 
срце желело. Велики удар, ни сва нада према Ша- 
мики није могла бољу уталожити. Док је Шамика 
пред њеним очима, одвуче се од црних мисли, у 
том магновењу радује се канда нема терета на срцу. 
Како нема Шамике, њој из гроба пред очи излази 
Пелагија, онако обучена, као кад су је закопали. 

Опет опомене се њеног детињства, девојачког 
доба, где се Пелагија као грација око ње савија, 
љуби је, па утоне у сан, мисли да је на јави, — 
разабере се, види да је машта, стресе се, а срце јој 
се стегне. Боља неописана, душа боли. 

Отима се за живот, вуче је будућност Шамике, 
али јача је прошлост која је вуче гробу. Госпођа 
Сока једног дана јако се разболи и умре. Никакве 
лекарије нису јој помогле. Њу је убила туга, њену 
тугу време није могло излечити. По све велика не- 
срећа. Господар Софра изгуби десну руку. Катица 
изгуби утеху, накнаду за неудес среће. Пера је из- 
губио покровитељицу, која је сину милосрдну руку 
пружала, кад га праведан грех очин гони. Удата 
Ленка изгубила је у сумњивим стварима саветника, 
прорицатеља. Шамика је изгубио гнездо, где се као 
тић под њеним закриљем грејати могао; неће више 
таквог гнезда имати. 

Господар Софра као изван себе, скоро није 
више тај човек; морају га увек тешити. А ко ће 
га тешити 2 Катица? Шамика? Та они сами утеши- 
теља требају. Када је умрла, Шамика није ни код 
куће био. Лепо су је укопали и искрено су је опла- 
кали. Велика промена у кући Кирићевој. Газдов- 
ство велико, а нема ко ће као до сад управљати, 
нема Софри саветника, искреног пријатеља. Деца 
не разумеју. Вратив се с пута, Шамика плаче, ја- 
дикује, иде матери на гроб. Све је бадава, одлетела 

је птица. Све је жалосно у кући господара Софре. 
Тако се проводи жалосно. 

Господар Софра има једног старијег шегрта, 
тај је сад у дућану. Пера тек каткад обилази око 
куће, да види како је тамо, запиткива млађе. Нема 
праве газдарице. Катица живи у првом кату сама 
за себе, у дућан никад не иде. Катица, већ има 
дваест и осам година. Та лепа Катица, са пале- 
стинским лицем, још је лепа. Као Јудита, као Естер, 
Мардохеја кћи, која би још могла краљеве опсе- 
нути, неће да се уда. Она је изгорели вулкан, није 
већ живо, зелено, поносно брдо. Имала је заруч- 
ника. Заручник је проси; отац затеже. Заручник умре. 

Катица, као негда Isaure Clemence, иде на гро- 
бље на ружичало, дели цвеће, венце, и поклоне 
чини љубећим се, да им свези њиховој припомогне. 

После неког времена, господар Софра зове 
Шамику на важан разговор, у салу. 

— Седи, мој Шамика. 

— Видиш ону контрафу 2 То је била твоја мати. 

Шамика плаче. 

— Ја сам највише изгубио, немам газдарице. 
Ожени се једаред. 

— Како ћу се женити, када ми мати не иде 
из главе? Никад не могу је заборавити, ту добру 
моју матер. 

— Који дан биће година како је умрла, биће 
парастос. Ја црнило никад нећу скидати, али ти си 
млад, ти ћеш скинути, па себи тражи, нађи жену, га- 
здарицу, која ће и мене у старости дворити. 

— Шта ће свет рећи, кад чује, да се тако брзо 
женим ? 

— Шта може казати? И другима је мати умрла, 
па су се оженили. Само гледај да добијеш такву, 
као што је твоја мати била. 

— Ал' за овај мах не могу се женити, волео 
би' малко путовати, па кад се вратим. 

— А куда би ти путовао > 

— Ишао би у Талијанску. 

— Па добро, иди мало путуј, па кад се вра- 


ВЕЧИТИ МЛАДОЖЕЊА ТЕ 


ћао будеш, а ти нуз пут разгледа| се на лево и на 
десно, па с којом ти будеш задовољан бићу и ја. 
Ти си доброг срца био увек, и сада си, па ваљда 
ће ти Бог срећу дати. Бар то да могу доживети, 
лакше би' у гроб.... Када си рад ићи, кажи колико 
ти треба новаца? 


— Бићу задовољан што ми ви дате. 
— Је л’ доста две хиљаде? 
— Ја сам задовољан. 


— Када си задовољан, даћу ти три; само не- 
мој да оклеваш. Моји су дани избројани, а ти што 
имаш чини за рана, јер знаш како кажу: „Доцна 
женидба, деца сирочад.“ Дакле опет ти кажем, не 
оклевај, спреми се. Је си л’ ме разумео? 

— Јесам. 

— Дакле кад ћеш полазити ? 

— Могу прексутра. А колико дуго могу изо- 
стати ? 

— То од тебе зависи, нећу ти термин наметати, 
буди сам паметан; дакле, сад иди па се преправи, 
новци су готови. 


Шамика се приправи, спреми, и сутра дан каже 
оцу да је готов за пут. Заједно још вечерају, отац 
га још светује, да се чува, да не иде у рђава дру- 
штва, и отпусти га да легне, јер мора раније устати. 
Сутра дан Шамика сасвим спреман, оцу се пријави. 
Кола су већ спремна, донекле ће на очиним колима 
путовати, па онда ће делижансом, или каквим по- 
себним подвозом. Изброји му три хиљаде форинти. 
После му још да један материн прстен. 


— Од мене већ имаш прстен, ево ти један од 
матере; ако си волео и поштовао матер, ако по- 
штујеш и волиш мене, то нек' ти буде залога, да 
кад на њ погледаш, да се опоменеш твоје матере 
и мене, и да ћеш оно чинити, што смо ми теби 
желили. 

У Шамике сузне очи. 

— Сад те, синко, више задржавати нећу, пу- 
туј срећно ! 

Шамика пољуби оца у руку, а отац њега у 
чело и образ. Седне, па ода. Отац пред капијом дуго 
за њим гледа. Шамика отпутова. 

Шамика је био добра срца, али само нешто му 
у карактеру фалило и то важно. Он је за матером 
искрено жалио, и кад му ко спомене матер, готов 
је на плач. Али у друштву веселом лако опет за- 
борави, готов је одмах на играње. Није чудо. У де- 
тињству растао је међу женскима, сестрама. Доц- 
није, по вишим школама, све је некако у кућама се- 
део, где су даме; примљен био је лепо, пре подне 
међу женскима, после подне међу женскима. Упио 
је некако женску нарав. Научио је од женског штри- 
кати, вести. Када је којој требало да конце у клупче 
завија, његове руке служиле су за мотовило. Ако 
у позоришту, на балу, на мајалесу, све са дамама. 
У мушком друштву где није било ниједне даме, 
није се дуго бавио. У цркви, и ма где, знао је опи- 
сати тачно како је која дама обучена, какве је имала 
хаљине, шешир, рукавице, ципеле, али све. И то је 
одмах знао приметити, је ли која укусно обучена 
или не. И кад би која била укусно обучена, онда 
би рекао о њој „Кабіпеїѕѕійск“. Ако је која позната 
дама штогод хтела куповати, то је њега за савет 
питала, и кад би која рекла, да је њена хаљина 
или смеса боје по укусу Шамикином, то је било до- 
ста. Новине, разговор, предмет, то је све било из 
женског живота. Шамика је салонски, али опет више 
женски него салонски. 

Дакле фалила је њему мушка црта, што се 
никад оженити не може. Иде за женидбом а не може. 
Остаће женидбе Танталус, женске ваздан око њега, 
али кад хоће да прихвати свака измакне. Са Ша- 
миком разговарале се женске не као са мушким, 
но као са женским, а ипак је Шамика леп човек, 
да што се форме тиче нема замерке. И мушкима 
служи као журнал; како Шамика какву хаљину на- 
чини, то његови другови одмах по његовом кроју 
наручују. Никад неће се са каквом женском успоре- 
чити, он увек ће о свакој лепо казати, модерни Frau- 

nenlob. И ко би рекао да ће такав човек отпасти од 
» тако мушког значаја као што је господар Софра! 

Нека га нека путује. Господар Софра донде 
уређује код куће, али доста без воље; само то га 
једно држи, да је рад Шамику још за свог жи- 
вота у кућевном реду видети. Слабо куд иде, оде Кре- 
чару и Чамчи. Ту Чамча као добар пријатељ гледа 
да га утеши, спомиње му краковски пут, и онда се 
тек мало разбере, мало веселије лице начини. 

Чамча пак једнако своје старо тера, његова 
нарав не зна за озбиљност, увек весео, све за свет- 
ско уживање, и ако није Сибарит. „Та живот не 
траје хиљаду година!“ то је његово. Па има пара. 
Да је свећом тражио, не би бољу нашао, она му све 
одобрава, та његова Сара; вели, да још једаред на 
свет дође, с фењером би Чамчу тражила, а кад га 
не би нашла, онда боље опет у гроб. Она има код 
куће сваки дан комедију, па или се боље или горе 
водило, Чамча је увек једнак. 

Кречар, и он је срећан човек. Има жену, ње- 
гову Агру, која му у свачему гове. Његови прија- 
тељи су и њени пријатељи, и једно и друго никад 
друкчије не зове већ „душко“ Има једног сина, сла- 
ван „фишкал“, па онда унуке. 

Та два човека још поткрепљују дух господара 
Софре, Кречар са добротом, искреношћу, Чамча 
својим електричним духом буди успаване живце Со- 
фриног живота. Данас је код једног, сутра код дру- 
ror, или обојица дођу господару Софри да му из 
главе тугу избијају. 
| А шта је са Пером. Хоће ли се једаред тај 
блудни син поправити, и очин благослов заслужити, 
што би оцу као мелем на срце кануло? 

Да видимо. : 


ХШ. 


Пера је већ прешао тридесет година, а управо 
још ништа није научио. Код оца у дућану, више је 
био у почетку газда него шегрт. Млађи га звали 
„млади господар“, па није ни прошао кроз шегртску 


80 ЈАКОВ ИГЊАТОВИЋ 


школу, у коју није хтео ни ђаво да иде. Па онда 
у економији, по школама, у подруму. 

Господар Софра имао је толико много посла 
у разним струкама, да није могао баш свуд на Перу 
пазити. Он је мислио, Пера ће радити што он, то 
јест, како се од њега научи, па ће бити добро. Но 
Пера није имао на трговину вољу. Е 

До краковског пута могло се још с њим ко- 
јекако, али после, никако с њиме на крај. Отац га 
отера, па на молбу материну опет прими, док није 
био принуђен истиснути га. 

Том приликом рече оцу, да му што да, да ће 
он сам газдовати. Отац се и на то реши, да му је- 
дну кућу с великом баштом, покућанства нешто, и 
хиљаду форинти. Камо срећа — вели — да је он 
имао толико кад је почео! Пера се у својој кући 
уреди, узе неку газдарицу. Но шта ће почети? 
ваљда дупан? Боже сачувај! Пера je био сасвим 
од другог калупа човек. Није био ни на оца ни на 
брата. С братом се разговарао, као с каквим ту- 
ђим човеком. Никад се тај с братом пољубио није. 
Но ипак је био оригиналан човек. 

Створа је био повисоког. Прав као трска. 
Лице узано и јако овално, суво, жућкасто; очи 
црне, велике, велике обрве, чело велико, па спреда 
доста ћелав, ма још млад; поглед поносит. 

Ко га је први пут видео, одмах је морао рећи: 
„Ово је исти Дон Кихот“ Тако је на овог наличио, 
или бар на слику, како Дон Кихота малају. И што 
је чудо, имао је и нарав Дон-Кихотову, као што 
ћемо видети. Да је какав, значај му је мушки, не 
као у Шамике. Особито одговарали су лицу мар- 
цијални велики бркови. Његове мисли, планови, 
били су чудновати, изванредни, те да се много пута 
њима свет смејао, али опет били су оригинални. 

Дакле Пера неће дућан. Пера је, као што 
знамо, коње волео. Има хиљаду форинти, за то ће 
коње куповати. 

Оде код Нестора Чавића у дућан. 

— Добар дан, Несторе ! 

— Бог добро дао, Перо! Од куд ти? Чујем да 
си се већ уселио у твоју кућу; добио си, као што 
чујем, и хиљаду форинти; ту се већ може шта по- 
чети. Хоћеш отворити > 

— Какав дуван? Зар од паука син баш мора 
паук бити? Мани се тога! Дошао сам да те питам, 
имаш доста лука на продају; рад би' купити. 

— Имам, ако хоћеш на киле ! 

— Ал’ арпаџика за сејање ? 

— И арпаџика. Колико хоћеш > 

— Треба ми холби. - 

— На што ти толико 2 

— Имам велику башту — смеши се и пали лулу. 

— Ти си, Перо, нешто добре воље! 

— А зашт' да не будем добре воље! Ја ћу вами 
свима трговцима и бакалима и мом оцу показати, 
шта сам кадар. За пет година морам се обогатити. 

— А како то? Дед реци и мени, па да станемо 
у компанију. 

— Ту не треба компаније; само треба умети. 
То још није нико пробао, али ја ћу први. 

— Па говори! Да чујем. 

— Давно већ ја то премећем у глави, али сад 
hy да изведем. — Смеје се. | 

— Ти говориш баш као луд. Па кажи једаред, 
шта је! 

— Ствар сасвим проста. Сад ћу купити лађар- 
ске коње који су већ сасвим изнемогли, и то за ба- 
гателу. Па онда ове коње ћу лечити, и излечене 
продавати. Па онда купићу само једну крмачу с 
прасцима, неколико. пари пилића, неколико пари 
гусака и патака. Cpy живад ћу држати пет година, 
ниједно нећу клати, пустићу да се плоде, па сад 
прорачунај, колико ћу за пет година имати крмака, 
кокошака, гусака, патака, па онда ћу после пет го- 
дина све то продати. Рачунај сад! — · Смеје се: 

Смеје се и Профит. 

— А како ћеш све то издржавати > 

— Како? Имам велику башту, већ друге ro- 
дине колико им устреба имаће доста од цркнути' 

коња. Шта мислиш, кад купим од лађара полуцрк- 
нуте коње, комад по пет форинти! Кожа то све 
исплати. Па ако се коњ опорави, продам га скупо, 
ако не, оно месо за живад; да видиш, како то 
радо једу. 

Смеју се обадвојица. 

— Додуше кад би се то тако могло из'ранити, 
не би згорег било; ал како ћеш толике крмке 
"ранити 2 

- « — Прве године моћи ћу лако сву живад из- 
држати, па ако другу издржим, онда је осигурана 
ствар. Када после друге године толику живад имам, 
зар нећу наћи који ће ми новац узајмити, кад види 
колико имам. 

— Но ја не би' се смео у таково што упу- 
штати. 

Разговору крај. Пера купи арпаџик и оде. 

И доиста, Пера се није шалио. У својој кући 
гради од черпића велику шталу. Купује јефтино по- 
луцркнуте коње. Узео једног вештог Циганина за 
слугу. Прави ограде за живад. У башти сеје лук, 
детелину, спанаћ, и друге ситнарије. Већ је купио 
крмачу са прасцима, па купује све пар по пар пер- 
натих, све од добре феле, па их HOCH акући, као 
негда Ноје у своју барку. Но треба и коње купо- 
вати. То је лако, све то може добити на Дунаву, 
код биртије оца. 

Како је Пера научен био на ту биртију, не 
може се дуго уздржати, а да онамо не оде. Он 
одлази у ту биртију, већину времена онде пробавља. 
Кад га отац види, гледа га попреко, али га не може 
истерати ; он је гост у биртији, каогод ма ко други, 
па отац мора му се сам уклањати. Шта ће с њиме? 
Беда је, а, друго, можда му лежи у плану, да види 
чемерну трговину блудног сина. То баш ни госпо- 
дар Софра не може му замерити; сав живот је про- 
вео у тој биртији, од детињства. Сваки сто, свака 
клупа му је онде мила успомена. Пера кад има вре- 
мена, ту је и дању и ноћу. Кад није код куће око 
живади, он је ту. Лађаре све у око познаје. Како 

који коњ обангави, ослепи, или је јако озлеђен, да 
се њиме даље више не може, онда Пера све то по- 
купује. Гдекоји коњ је тако слаб, да живети не 
може пб дана. Онда пошље по свог верног Цига- 
нина Рашу, па овај изведе коња на ледине, и сврши 
кожну операцију. Кад и кад дође и до доброг коња. 
| Једаред тако седи пред биртијом, пуши, чека 
лађе. Дође на коњу један бећар, сиђе с коња, веже 
га о капак дућана, па иде у биртију, да пије. И он 
и коњ ознојен, јако је морао јурити. Мери коња; 
леп коњ. Уђе у биртију, мери бећара, пита га, је ли 
коњ на продају. 

— Је л’ тај коњ на продају ? 

— За новце је све на продају! — одговори 
му опоро. 

— А по што би га дао? 

— Двеста форинти. 

— Даћу ти сто. 

— Ни крајцаре мање, двеста. 

— А где си га купио? 

— На вашару. 

На то Пера изиђе у авлију, и пошље очиног 
кочијаша у варошку кућу по латова, да одмах дође. 
Латов на брзо дође, али баш мало час пре сео је 
бећар на коња и одјездио. Није се хтео у биртији 
дуго бавити. Господар Софра баш онда није био 
код куће, отишао је Чамчи. Сад је Пера у свом 
елементу. Заборавио је да он није више члану 
кући, оде са латовом у шталу, поседну два најбоља 
коња, па јуре трагом бећара. За четврт сата стигли 
су га. Бећарев коњ уморен. Бог зна од кад га већ 
јури. Опколе га. 

— Дакле ту си ти, јуначе? Доле с коња, TO 
је крађен коњ! 

Беһар видећи латова са пиштољем, није му на 
ино, мора да сиђе. 

— "Де ти је пасош? Бећар по пеповима тражи, 
нема пасоша. 

— Сад ћемо те везати коњу о реп, па ћемо 

те тако водити у варош, а бићеш обешен. Знаш да 
је штатаријум ? 

Бећар призна да је краден коњ; даје коња, 
само моли да га не вежу, да га пусте слободно. 

Латов гледа на Перу, вешто намигне, већ су 
се разумели | 

— Тај коњ је мој и недавно су ми га украли, 
Бог зна од кога си опетти украо. Но праштам ти. 
Ето још једна форинта на пут! — рече Пера. 

— Па сад се одма' чисти, јер ако те још ви- 
дим, штранга TH не фали. За сад ти праштам, — рече 
латов. Ў 

Бећар најпре лаганим, а после брзим корацима 
провуче се до шуме, где га и нестане. Сад се ла- 
тов и Пера на коњу поделе. Пера му је дао педе- 
сет форинти, а нико још не зна за целу ствар, раз- 
гласиће каквог лепог коња је купио њему на очи- 
глед за две стотине форинти. Врате-се са три коња 
натраг. Пера и латов очине коње метну у шталу, 
а Пера седне на новог коња и оде с њиме кући. 

Кад Раша види коња, зачуди се. 

— Прави господски коњ, — рече. 

Пера није дуго држао тог коња. Отишао је 
трећи дан на вашар, па га продао за двеста дваде- 
сет, још му се и трошак исплатио. За те новце ку- 
пује лађарске коње и храну. У целој ствари тог кра- 
деног коња, то је занимљиво, што је Пера одмах 
познао да је то краден коњ, и то познао је и по 
коњу, и по бећару. 

Па како Пера са Рашом лепо тимари лађарске 
коње! У почетку га добро хране, ако је за живот, 
па му дају за неко време са храном мало помеша- 
ног арсеника. Коњ покрај тога дође до меса, па 
онда на вашар с њиме. Каткад пуна штала коња, 
још и у авлији има их. Кад нема хране, онда је мука. 
Од куда ће Пера за толике коње храну набавити ! 
Сечка, трава, детелина, све то није доста. Једаред, 
у нужди, пробао је са спанаћем коње хранити: не- 
колико коња му од колике поцркаше. Па како су 
мирни ти коњи ! Шетају се мирно по сокацима, гладни, 

наиђу на децу, која им из милосрђа нешто пруже, 
парче леба. 

Тако једаред баш је Пера ушао код Профита 
у дућан. Коњи су га из далека познали, па један за 
другим, у реду као кад лађу вуку, иду управо у 
дућан. Први је већ у дућану, па већ једе из џака 
306. Профит га истера. 

Пера се смеје. 

— Видиш, тако треба коње дресирати, тако 
иду као из школе. Лако је било мом оцу покрај 
црни' банака обогатити се; нек' проба овако. 

Тако се Пера с коњма и живадма мучи, пак 
сав новац у њих утроши, па каткад с њима до 
такве нужде дође, да у штали коњи од глади и 
беснилука један другоме месо чупају. Па кад дође 
крајње време, такви коњи продати се не могу, онда 
Раша своје кожне операције изводи. Живад опет 
добије болест, па поцрка, и Пера никад не може да 
се протура кроз једну добру годину, па у нужди 
опет све продаје. А кад нема коња, он купује ма- 
гарце; има их каткад по пет шест, па милота кад 
му запевају. Једаред, опет, толико је посејао лука, 
и толико му родило, да се једва у подрум могао 
сместити, па неће да га продаје; чека преко зиме. 
Наступи рано пролеће, па проклија, мора га на ђу- 
бре бацити. 

А кад се све жице покидају, у великој нужди, 
вреба кад отац није код куће, па отвори силом чек- 
меџе и однесе новац. Кад то отац чује, псује, прети 
му. Али шта he? Ваљда га тек неће на суд дати? 
Срамота му је; казаће: Ти си га тако одранио. Тако 
живи Пера. Заиста Сизифов посао. И опет не да 
себи из главе избити. Почне па падне, па опет по- 
чне, падне; све тако. А покрај тога живео је че- 
мерно, бећарски. Каква разлика између Шамике и 
Пере! Пера да стане покрај Шамике, изгледа као 
кочијаш према грофу! 

Па због тих његових коњушарија и фантазија 
Шамика неће ни да га гледа; кад му га ко спомене, 
моли да се мане разговора о њему. Но и Пера није 

за њега марио. Кад лежи на клупи пред биртијом, 
а Шамика прође, рећи ће: „Гле штуцера за црне 
банке мога оца.“ 


Али напротив, сваки је морао признати, да је 
добра срца, сиромаху ће помоћи, па ма са себе ски- 
нуо. Био је смешан, чудоредан, али мисли, њихов за- 
машај, показивали су да је дух за велика предузећа. 
Штета ! 


XIV. 


Шамика, кад је отпутовао, није ни сам знао 
куда ће најпре. Рад би у Милано, а рад би у Млетке. 
Венеција и „Мајланд“, то је била Мека и Медина 
за путнике par plaisir. На путу у делижансу један 
му једно, други друго препоручује. Реши се за Млетке. 
Но пре него што ће границу прећи, променио је 
банке у лире. 

Још један из Немачке с њим путује, али овај 
тек нешто штрбека талијански, а Шамика баш ни- 
шта. Дођу до Удине. Одавде оду у Conegliano, па 
онда у Ве ипо Treviso, и још тумарајући којекуд дођу 
у Млетке. 

Ту морају наћи који ће их водити. Наиђу на 
једног калауза, и тај их води куд се њему допада. 
Возе се лагуном и каналима, сами не знају куда ће, 
па тек једаред нађу се у Сан-Паоло, и ту се настане. 
Море, водени путеви, црне брзе гондоле, силне цр- 
кве и палате учинише на њега неки фантастичан 
утисак. Није веровао сам себи. Кад ноћу заспи, а 
он снива, канда једнако у какву панораму гледа. 
Три дана не може да се разабере, док му се око 
на тај чудан свет не научи. Сравњава Кошицу са 
Млетцима ! 


После неколико дана, када се охрабри, они 
тај Немац иду да гледају како изгледа изнутра ва- 
рош. Али не зна како ће, више воде него земље, 
па све се мора на чамцу возати. У почетку за су- 
воземног човека не баш најпријатнија забава. Али 
кад се мало научи, милота. 

Већ кад је у Ѕап-Рашо, посетиће најпре ста- 
родревну цркву San Giovanni Рашо. Па онда свуд 
редом, пролазио је кроз неколико дана без пре- 
стапка лагуне, риве, канале, фондамента, ,Riva dei 
Ѕсһіауопі“, „Пијачету“, „Маркову Пијацу“, „Понте 
ријалто“ и свуд где је шта знаменитог било. 

Но за време његовог бављења, што је год ви- 
део, највише му инпоновала црква светог Марка и 
»Campanile di San Marco“ са оним лепим аркадима. 
А најмилија шетња му је била од „Шо“ према 
,Chioggia.“ Доцније тако му се допало, да не би бра- 
нио онде за свагда живети. Није ни чудо: Шамика, 
такав dandy, покрај финих Талијанкиња. Научио је 
брзо и талијански, јер талијански се језик лепи. 


Готово сваки дан је ишао у позориште, и то 
највише у „Еешсе“ и то кроз „водену“ капију. 3a- 
бележио је све како се даме носе, од горе до нај- 
мање ситнарије. Имаће шта код куће приповедати. 
Научио је јести „остриге“, морских шкољака, мор- 
ског рака, „страхино“ и „горгонцоле“, а без пар- 
мезана никад није чорбу јео. Па онда воће, смокве, 
урме, наранџе; већ је у фебруару јео зреле кајсије. 
Купӧ се једаред у лагуни, баш близу мора, и то је 
морска вода. | 

Пре него што ће се свући, иште папир и перо, 
да оцу напише писмо. И онако треба му новаца, 
истрошио се, па ће баш овом приликом оца изне- 
надити. Седне па пише писмо: 


„Љубезни оче! 

Ако сте ради за мене разумети, ја сам фала 
Богу здрав, и молим Бога за ваше здравље. Ја се 
сад баш у мору купам; то је врло здраво, тако 
овде кажу. Млого људи сам овде видио, све вам 
сад не могу казати, но кад се вратим, испрепове- 
даһу вам. Млого свашта сам ту научио, о чему ни- 
кад ни сањао нисам. Но јако сам се истрошио, јер 
је пут скуп, а и овде је велика скупоћа, једна 
зрела крушка, што код нас тек октобра зре, сребрн 
цванцик. Пошљите ми молим вас новаца, једно две 

хиљаде, на пошти, и то у дукатима, јер овде банке 
не иду. Рад сам што да накупујем. Како добијем 
новце, одмах ћу се вратити. Поздравите све, адре- 
сирајте овако: Venezia San Paulo Nr. 5008. 
У Венецији 1. Априла 18.. 
љубећи вам десницу 
покорни син 

Шамика.“ 

Окупа се, и обуче. Кад оде, преда на пошту 
писмо. 

Тако Шамика проводи време, а женидба не 
пада му на ум. 

Дуго чека, па тек једаред јави му пошта да 
су новци са писмом стигли. Отвори писмо и чита: 

„Драги Шамика ! 

Твоје писмо примио сам. Ја сам здрав, но то 
ме веома опечалило, кад сам читао да се у мору 
купаш. Зар онде нема других илиџа, већ мораш у 
мору. Ја сам због тога опечаљен јако, могу те та- 
ласи морски однети. Ако си жив, како добијеш пи- 
смо, а ти одмах натраг. Од бриге не могу да спа- 
вам, врати се. — Твој родитељ С. К.“ 

Када је прочитао писмо, најпре смеје се, по- 
сле му је опет жао, што је тако на лако писао. 

Све спреми, па ће да се враћа. 

Но спомена ради, купио себи за сат златан ла- 
нац венецијански, јер венецијански филигран је у 
свету најсавршенији; па онда јапунџе „венецијанер“ 
са јакама на катове, да може сваком казати, да је 
то баш из Венеције; па онда „карбонари“, то је 
сад у моди. Напослетку купио је лепих ситнарија 
и за даме, да им може „сервирати“. 

Тако спреман, крене се. Дуго је путовао, али 
ипак срећно се вратио. Отац га већ жељно ишче- 
кује, чезне за њим, једва чека да га види. 


XV. 


Кад je Шамика отпутовао, господар Софра 
бројао је дане, месеце, ишчекујући сина. Тешко му 
је дочекати га. 

Отишао је далеко у туђу земљу, Бог зна ка- 
кво зло може га постићи, млад је, неискусан, али 
треба свет да проба. 

Прођоше месеци, њега јоште нема. Писао је 
двапут, једаред из Удина, други пут из Венеције. 
Али сад не зна шта је после задњег писма, када се 
купао у мору. 

Када је господар Софра прочитао писмо, које 
је проучио, и дознао, да се Шамика баш ондау 
мору купа, када је писмо писао, ужасне се. Мисли 
се, шта да чини. Оде Чамчи на световање. Баш 
кад је отишао, у његовој одсудности је Пера чек- 
меџе обио. Дође у кавану код Чамче, писмо у џепу 
носи. За једним столом седи Кречар и син му, „фиш- 
кал“ Алекса. Пију каву. Чамча служи госте. Госпо- 
дар Софра седне за тај сто. Поздраве се. 

— Чамчо, дај каве. 

Заподену разговор обичан. 

— Како си, Codpo? 

— Немој ме питати, добио сам писмо од Ша- 
мике, зло је. 

Вади писмо из џепа. 

— Та ваљда није умрог 

— Ево читај, — баци му писмо. 

Чамча чита. 

— Па шта је то, пише ти да се у мору купа, 
па шта је тог 

— Подај даље писмо. 

Чамча пружи „фишкалу“. „Фишкал“ чита. 

— Ту нема опасности, купао се у мору. 

— Дед, Јово, и ти читај! 

И Кречар чита. 

— Ту нема опасности. ‘ 

— Но ви сте чудни људи, у мору се купати! 
Ја сам читао у Кенђелца !,„Јестествословију“ да ме- 
сец вуче горе море, па онда опет спушта га, и то 
сваког месеца; па ако се Шамика баш онда купао 
у мору, кад су се валови родили, није л се могао 
у мору удавити > 

— Та ваљда није луд да се баш онда купа. 

— Е, младост лудост. Бог зна није баш онда. 


— А шта си га онда послао у Талијанску, кад 
се бојиш мора? 

— Та знаш шта смо се и на суву напатили, а 
некмо ли на мору кад је бура. 

— Ко се боји врабаца нек' не сеје проју, — 
вели Чамча. 

— Ал' ти си бар био у Тријесту, Чамчо. Јеси 
л’ се кадгод купао у мору? 

— Колико пути, па ми није ништ' фалило. 

— Но, ја сам несрећан отац, још и то дете да 
ми пропадне у мору. 

— Je си л’ ти само њему послао новаца, не- 
мај бриге. 

— Онда немај бриге, до две недеље је ту. 

— Бог из тебе говорио ! 

— А шта? твој Пера с коњи тргује ? 

— Немој ме о њему ни питати! бекрија, па 
бекрија ! 

— Па сад гледај, жени Шамику. Па на коме 
ће то твоје добро остати ? Не видиш да си већ ома- 
торио, а кућа ти већ остала као пуста. 

— Та то сам и рад, да доживим сватове Ша- 
микине. 

— Па нек' и твој Шамика много не избира, има 
ту девојака доста, ваљда је која њега вредна. 

— Ја њему на вољу остављам, нек' узме коју хоће. 

Тако им у разговору време прође, па опет сваки 
својој кући. 

Господар Софра нема мира ни дању ни ноћу. Већ 
су две недеље прошле, па никаква гласа. Још ако 
за недељу дана не дође, онда ће га курентирати. Јед- 
ног дана, баш у подне, господар Софра са Катицом 
руча, о Пери се разговарају, кад чују се нека кола 
у авлији. И то морају страна кола бити, јер госпо- 
дар Софра позна своја кола из другог сокака кад 
иду. Мисли се, па устане, да види. Тек што на врата, 
а ето Шамике. 

— Добар дан, оче, ево ме! 

Љуби оца у руку. Отац га грли, љуби. Суза 
му кану. И Катица га љуби. 

— "Де си, сине мој, мишља' да си у мору про- 
пао. Што се купаш у мору! 

— Фалио сам, што сам тако писао, али фала 
Bory, кад се видисмо здрави! 

Радости нема краја. 

Ту се сад све унесе. Шамика је гладан, па седне 
с њима за сто, и поруча. 


Најпре му Шамика исприча, како се у мору 
купао безопасно. 

— Па шта ми ниси писао тако? Ја мишља', 
да си ти међу морски валови. 


Сад извади из сандука што је накуповао. Оцу 
је донео једну стиву лулу у талијанској форми. Ка- 
тици лепе мараме и хаљине. Катица се удали. До- 
несу каву. Господар Софра пуни први пут талијан 
ску лулу. 

— Е сад, сине мој, да те питам нешто друго. 
Што си онде све видио, то ћеш ми други пут пре- 
поведати. Кажи ми нуз пут јеси л какву девојку 
уочио 2 

— Нисам. Како ћу се у Талијанској женити? 

— Ал овде ближе гдегод, уз пут јеси л’ гледор 

— Уморен сам био јако, ал' сад ћу. 

— Видиш да је кућа пуста; Катица је као дувна, 
на њу рачунати не можемо, а Пера не само да је 
бекрија, него илопов. Недавно пробио ми чекмеџе. 

— Како тог 

— Баш кад сам писмо од тебе добио, отишао 
сам Чамчи на савет, баш онда. 

— То је лопов, тај ће на вешала доћи! Па јел’ 
много украо? 

— Тако једно двадесет форинти, каже шегрт. 
Но нека га ђаво носи. Друго да се разговарамо. 
Хоћеш ли се женити > 

— Хоћу. 

— Па гледај једаред. 

Шамика му се свечано обрече да ће се оженити. 


92 ЈАКОВ ИГЊАТОВИЋ 


Сад опет сваки свој посао гледа. Шамика дође 
у кафану код Чамче, приповеда шта је видео у Ве- 
нецији. Сви се диве. Каже шта је јео, све што год 
Талијани, само не мачке, вране и бумбаре. 

— Шта, зари бумбаре једу 2, — пита га Кречар. 

— Салату праве од њи’, са луком и зејтином. 

Шамика је сад први човек у вароши. 

После три недеље спреми се опет на пут, — 
у Кошицу. Обрекао је градоначелниковој кћери да 
ће је узети. Отац му да новаца, и отпутује. Кад у 
Кошицу, а градоначелникова кћи већ се удала. Бавио 
се ту две недеље, па се врати. Сад поче бајати око 
својих варошанака. И већ једну би уловио, или би 
она њега уловила, да се није опет што догодило. 

Код Чамче je бал, и то „ноблбал“. Многи са 
стране долазе. Доћи ће на бал и један касапин из 
села Ш. са супругом и дивном лепом ћерком, једи- 
ницом. Плава, висока девојка. Тај касапин, госпо- 
дар Полачек, врло је богат, и стари познаник госпо- 
дара Софре. Познају се и поздраве. Наравно да 
Шамика ту не сме фалити. 

Шамика обучен као да је из кутије искочио. 
На њему фини фрак и панталоне црне, марамица 
на врату тако удешена, машлије тако изређане, као 
што нико не може, само Шамика. Па бео прслук, 
па шапутле, венецијански сат око врата, па његово 
елегантно држање, — сви на њега гледају. Па кад се 
„ангажира“, с каквом грацијом прави кораке до 
играчице, па онај леп наклон, — прави Селадон! 

Он зна потпуно етикецију, зна да треба стра- 
ној фрајли првенство дати. Први валцер игра са 
фрајлом Полачековом. Добра играчица. Онда игра са 
другима. Свако баца око на Шамику. Дође полка; 
Шамика и то фино изређује. Господар Софра стоји 
између сале и креденца, па гледа како му син игра; 
тако исто и господар Полачек гледа на своју кћер, 
али Шамику мери. 

— An’, господар Кирић, имате финог сина ! 

— Ал' ви имате фину кћер! 

Комплименти се праве. 

Шамика кад и кад иде у једну стражњу собу; 
онде је на патосу креда, па штуцери ђон рибају, да 
у сали не поклизну. 

Фрајла Лујза, тако се звала Полачекова кћи, 
радо је играла са Шамиком; и Шамики се фрајла 
Лујза допада. Изгледа као бела голубица. Већ пре 
поноћи разнео се глас по балу, да отац даје покрај 
фрајле Лујзе педесет хиљада фонринти. Каваљери 
све је облећу. Али бадава. Она је упрла очи само 
на Шамику. Настане одмор. Господар Софра и По- 
лачек седе заједно, и то озбиљно; особито госпо- 
дару Софри није до бала, весеља ; он је дошао само 
због Шамике, да види на коју ће око бацити. После 
вечере нуди господар Софра Полачека дуваном. 
Овај прими кесу и захвали му се. 


Сад опет почне игранка. Повичу: „Котиљон“. 
Шамика ће командирати, и то са фрајла-Лујзом. 
Дивна игра. Какве фигуре извађа Шамика, све везе, 
плете, свак му се диви! Па кад Шамика седи са још 
једним dos а dos на столици са играчицом, ту сумње 
нема да ће Шамика изабран бити. Па тек кад игра 
мазур, кад петом пету удара, а играчицу јури, титра 
се с њом, таласа се на лево и десно, прави Адон! 
Није ни чудо; учио је мазурку у Кашови од улан- 
ског официра, рођеног Пољака, који је у Кошици 
„фајерпикет“ командирао, па после надметао се са 
најбољим пољским играчима у Лавову. Шамика и 
Лујза већ толико се упознаше, да га је позвала на 
посету к њима у Ш., на што Шамика и да реч. Тако 
прође бал. Полачек опрости се са господаром Со- 
фром, а Шамика са фрајлом Лујзом. При растанку 
Шамика, као прави „галантом“, пољуби је у руку, 
а фрајла Лујза, стиснув му руку, захвали се. 


Сви се разиђу. 

Сутра дан после ручка господар Софра и Ша- 
мика разговарају се. 

— Но, отац, како вам се допада Полаче- 
кова Khu? 

— Красна, здрава девојка, и отац честит; ма- 
тере нема. 

— Даје покрај ње педесет хиљада. 

— Шта ми је новац, ја девојку тражим! 

— Није згорег и новац! 

— Па је л’ ти се допада? 

— Мени се допада. Хоћете да је узмем? 

— Не би био противан, ал' само не допада ми 
се једно. 

— Шта вам се не допада? 

— Та знаш сам, Швабица je! 

— Па ви не бисте хтели Швабицу 2 

— Не зато што је Швабица по језику, већ што 
није нашег закона. 

Шамика се зарумени, надао се томе. Господар 
Софра је необорив православљанин. 

— Нећу на две феле да се у кући крсти. 

— Може се и томе помоћи. 

— Како? 

— Да пређе на нашу веру. 

— Онда је сасвим друго. 

Шамика лакше одане. 

— Позвала ме, да их посетим. 

— Можеш кад 'оћеш; кола су увек готова. 

И доиста ићи ће тамо Шамика. 

После неколико дана оде Шамика на посету 
у Ш. Велико чисто село; ту је и спахијски дворац. 
Уђе у Полачекову кућу. | 

Кућа пространа, грађе за марву велике, штале, 
шупе. Пре него што ће даље, види да је јака 
кућа. Полачек баш изиђе са сином из штале, позна 
га, одмах упути се Шамики. 

— Добро дошли, господин фишкал! Драго ми 
је, изволите унутра. Ово је мој син. 

Убу ‘унутра; ту га дочека фрајла Лујза и 
млада госпођа Матилда, супруга млађег Полачека. 
Фрајла Лујза матере није имала, господар Полачек 
је удовац. 

Сад отац и син препоруче се, па оду. За почне 
се разговор о балу, хвали како је задовољна била: 


ВЕЧИТИ МЛАДОЖЕЊА 95 


госпођи Матилди је жао, што није могла доћи, имала 
је главобољу, но ако опет буде бал у У. онда ће 
доћи да мало поигра котиљон са „фишкалом“. Го- 
спођа Матилда на ове задње речи насмеши се, по- 
гледа на фрајла-Лујзу и Шамику. Фрајла Лујза се 
зарумени. Она је њој већ много о Шамики гово- 
рила. Из очију фрајле Лујзе види се, да јој је мило 
што је Шамика дошао; познало се то већ при пред- 
ставци, па сада разговарајући се баца поглед на 
огледало, и намешта косу. Види се, да би се рада 
Шамики допасти, или држи да му се већ допала, 
почем је одржао реч. 

Госпођа Матилда изиђе напоље, да се ручак 
што бољи зготови. Донде ће њих двоје сами остати. 
Разговарају се, договарају се, где и како ће се на 
балу састати, али с бојом још не излазе. Тек фрајла 
Лујза кад и кад лагано уздахне, и тај уздисај, који 
је иначе дубок, хоће да загуши, али по прсима, и 
дугачко tempo познаје се. 

Дође време ручку. Сви су ту. Ручак као у је- 
дног богатог касапина. Нема ту гарниране говеђине, 
нити којекаквих entreméts, или faisan а Іа Cambace- 
res, — но говеђина проста, какву само касапин из 
дебелог марвинчета исећи може, па каква телетина, 
па дебео ћуран, и ако се са лешњицима није хра- 
HHO. Па вино боље него измешан „сіідиої.“ Госпо- 
дар Полачек пита за господара Софру зашто није 
и он дошао. Шамика га извињава. После се разго- 
варају о економији, и свршетком тог разговора оде 
на посао са сином, а госта женскима препоручи. 

Фрајла Лујза остави га са дозволом на једно 
магновење са госпођом Матилдом, па оде у другу 
собу. Чује се глас гитара. Шамика слуша, чује акорде 
и неке интродукције, позна одмах да боље свира 
од фрајле Лујзе, премда и она не свира баш тако 
рђаво, али Шамика је на гитару мајстор. Фрајла 
Лујза дође са гитаром. 

— Herr von Кшс, ви свирате гитар? 

— Жаоми je, ал' He свирам, — а овамо смеши се. 

— Та ви свирате, смејете се! 

— Не знам; ја бих вас молио. Нешто знам али 
слабо, но после вас и ја ћу покушати. 

Госпођа Матилда је гања да свира. 

— Свирај, Лујза. После ће господин фишкал 
свирати. 

Накани се фрајла Лујза, и почне певати са 
пратњом песму: „Мет Herz ist Horst der Liebe.“ Кад 
је отпевала пружи гитар Шамики. Шамика удешава, 
па започе. Уз свирање отпева и песму: , Wie stark 
pocht mein Herz.“ Довео је у „удивление“ обадве. 

Фрајла Лујза нагла се на руку, замишљена је, 
ништа не говори. Њено ћутање говори. Посејао је 
песму у срце. Па није ни чудо, Шамика је већу 
Кошици добро проучио, а у Венецији до савршен- 
ства дотерао. Па оно његово талијанско „тремоло.“ | 
Шамика види да је фрајла Лујза замишљена, па да 
јој нежност ту забашури, да се не постиди, опет 
друго свира. Свирао је један марш, али са таквом 
тачношћу, таквом енергијом, да би помислио то је 
какав „квартет“. 

Тако је још даље свирао, док му падне на па- 
мет, да треба одлазити. Прва посета не сме бити 
дугачка. Гледа да заврши, но фрајла Лујза га запита: 

— Кад буде овде бал, хоћете доћи, Herr von Кис? 

— Бићу срећан. 

— Истина неће бити тако HOO као код вас, 
али ко је с ким задовољан, тај се и овде може до- 
бро провести. 

— То и ја мислим. 

— Дакле, доћи ћете 2 

— Ако добијем билету, — смеши се као бајаги. 

— Немајте бриге; послаћемо. 

Још се донекле разговарају. Шамика извини 
се да мора ићи. Госпођа Матилда иде звати оба По- 
лачека ; ови дођу тако као из посла и срдачно опро- 
сте се, молећи га и други пут на посету. Опрости 
се, седне на кола и врати се. 

Оцу после приповеда, како је код Полачека 
лепо примљен био, и опет позван, како му је жао 
што отац није дошао, и поздравили су га сви. 

— Шта ћу ја онде, кад ти идеш да гледиш 
девојку ? Мислили би одма’ да смо дошли просити 
девојку; то је твој посао, а ја ако ћу к њима, а ја 
ћу у каквом послу без тебе Полачеку. 

— Добро, отац, разговараћемо се о том дру- 
ги пут. 


XVI. 


Месојеђе су, cBy ce балови држе. 

Дође касапски момак и донесе две билете, једну 
за господара Софру, а другу за Шамику. То су По- 
лачекови послали. До три дана је балу Ш. Ша- 
мика задржи калфу на ручак, а после ручка отпусти 
га са поздравом на Полачекове и са захвалношћу и 
обећа им да ће доћи. 

Када je Шамика из Ш. отишао, договарали ce: 
у кући Полачековој о Шамики. Сваком се допада, 
и оцу и сину, и госпођи Матилди и фрајла-Лујзи. 
Госпођа Матилда не може да се нахвали „фишкала“. 
Што госпођа Матилда говори, то фрајла Лујза осећа, 
још више. Изгледа јој Шамика међу незграпним 
калфама као рузмарина крин. Није ни чудо, онај 
његов створ, та лепа ношња, тај његов племенит 
ход, тај attitude, све то јој се ужљебило у срце. 

Сутра је бал, треба се спремити. 

Шамика се с оцем договара. 

— Отац, хоћемо ли сутра на бал? 

— Иди ти сам, шта ћу ja онде? 

— То би увреда била за старог Полачека, др- 
жаће да ви позив презирете, када сте били овде 
на балу, нема разлога и онамо да не одете, и то 
са мном. 

Господар Софра преломио се; бар ће изближе 
познати кућу Полачекову. Готов је. — Сутра дан 
пред вече дођу у Ш. и одседну у биртију код „Бе- 
лог Коња“. Тако се та биртија звала. У селу Ш. 
леп спахијски дворац, али спахија не седи у селу. 
Спахија је гроф, обично седи у Бечу. У дворцу 
седе његови чиновници, „беамтери“, и то, каснар 
Шепс, ишпан Крауз, надшумар Гајзингер. Богат 

спахилук, имућни чиновници. Сала је обична бир- 
тија где се пије и тежаци недељом играју; сад за 
бал удешена. Мала сала. Патос лепо орибан, дувар 
окречен, украшен зеленим гранчицама, зимзеленом; 
четири огледала, неједнака, једно веће, друго мање, 
како је од кога узајмљено, од каснара, надшумара, 
или натароша, па онда црвеним „вапером“ укра- 
шена. У ћошку је једна мала трибина, пење се на 
малим лествама. Ту је већ и банда, или оркестар. 
Једне хегеде, по нужди и „прим“ и „контра“, је- 
дан ,Fliiglhorn“, један „р1ссојо“, једна „бастромпета“, 
и за комплетирање једна звиждаљка. Четири чо- 
века и пет инструмената. 

Почиње се у седам сата ; тако је бар на билети за- 
казано. Већ ударило седам сата, почну свирати „поло- 
несмарш.“ Шамика чује музику, већ је обучен, али 
неће пре осам на бал. Соба им је у авлији, све се чује. 
Већ је осам сата, бал се још не почиње. Има у другој 
соби још неких са стране, и ту чекају да се започне, 
пре неће. Фрајла-Лујза већ је чула да је Шамика ту, 
чула је од шегрта, ког је послала да види, јесу ли ту. 
Жао јој је, што нису одмах код њих одсели; калфа 
је заборавио то јавити, премда му је било казано. 

Већ пола девет, нема никога. Госпође и фрајле 
већ су обучене у седам сата, па се још не мичу. 
Госпођа каснарица Шепсовица са својом ћерком 
готова, тако исто Краузовица и Гајзингеровица са 
кћерима, па шаљу слугу код „Белог коња“, да види 
је ли већ онде натарошка са ћерком, и учитељка. 
Госпођа Криблерка, и госпођа Хауерка опет тако- 
ђер су готове, па шаљу да виде јесу ли онде ка- 
снарица, надшумарица и ишпаница. Неће ниједна 
да је прва, јер иначе би се ранг смањио. Шамика 
гледа кроз прозор у салу; нема још „хотволеа“, ту 
је само кнез с неколико одборника, и њихове кћери, 
али они неће почети, док каснарица не дође; иначе 
биће увреда. 

Шамики је дуго чекати, договори се са оцем, да 
брзо упрегнути у његове лепе саонице, па иду у „ви- 
зиту“ код Полачека. Фрајла Лујза није се због ка- 

снарице затезала, но чекала је да пре ње дође 
на бал Шамика, па макар после каснарица и не 
дошла. 

Ступе у кућу, поздраве се. Све је у приправ- 
ности, све спремно. Фрајла Лујза у роза хаљинама, 
а госпођа Матилда у мало угаситијим. Старији и 
млађи Полачек у шпенцерима са сребрним дугме- 
тима. Господар Софра од кадифе чакшире и „јанкл“ 
са сребрним пуцетима, чизме без мамуза. Није му 
више до мамуза. Шамика као из кутије, да би мо- 
гао на грофовски бал доћи. 

Сад неће више чекати, поседају на двоје сао- 
нице, па управо „Белом коњу“ на бал. Уђу у салу; 
нико још не игра. Полачек млађи заповеди да сви- 
рају. Ту су већ и касапски момци у шпенцерима 
са сребрним пуцетима ; здрави, лепи људи. Свирају 
„полонесмарш“, Шамика узме испод руке фрајла- 
Лујзу, млади Полачек госпођу Матилду, један калфа 
кнежеву кћер, други опет другу, и тако даље, па се 
шећу. Престану. Шамика по сали разгледа, па тек 
иронично уздахну, није никад у свом веку на таквом 
балу био. Свирају „лендлер“. Шамика иначе никад 
не игра „лендлер“, али сад мора. Сви играју. Чују 
то Шепсовица, Краузовица и Гајзингерка, па чују 
да један елегантан гавалер игра са фрајла-Лујзом. 
Брзо седну на саонице па на бал. Кад уђу унутра, 
разгледају, да ли ко на њих гледа, клањају се, 
клања се и Шамика, и фрајла Лујза, и госпођа Ма- 
тилда, али на лицу им се види ироничан засецај. 
Кад то чују госпође Криблерка и Хауерка, похите 
и оне, и већ ту су. Госпођа Криблерка и Хауерка 
победу су одржале. 

Фрајла Лујза замоли брата да да „валцер“ 
свирати. Брат одмах заповеди. Ту нема реда, кад 
ће се шта играти, него сваки за себе што воли за- 
поведи. Свирају „валцер“. Сад опет играју, и странци 
су Beh ту. Кад виде каквом грацијом Шамика са 
Лујзом игра, каква је елеганција на Шамики, стане 
им мозак, све завиде Лујзи, и жељно ишчекују да 
и сњима игра. Чули cy већ за Шамику чији је син. 

Шамика, као „галантом“, са сваком игра, а онеу 
милини топе се. Бацају на њега примамљиве по- 
гледе, очи им моле да се смилује на њих, у игри 
лагано руку стискавају. Све бадава; он је већ ду- 
шом Лујзин. 

Све се једно те једно игра. О одмору опет 
седи господар Софра до Полачека, и то у челу, 
јер је Полачеков гост. Дозову и банду; ту Полачек 
пије у здравље господара Софре, па да ударити 
„туш“, господар Софра опет у здравље господара 
Полачека. После вечере банда опет омладини свира. 
Полачек и господар Софра још заједно у креденцу 
седе. Сад извади Полачек дуванкесу, и понуди го- 
сподара Софру, са правим „верпелетским“ дуваном. 
Господар Софра напуни своју велику, сребром око- 
вану стиву лулу, запали, пуши, и хвали дуван. Њих 
двојица се о својим кућевним стварима разговарају. 
У сали се у велико игра, све сам „лендлер“. 

Долазе и они који пре поноћи нису били, 
имуһније газде са породицом, који у чакширама и 
шпенцерима од зеленог маншестра, који од црног 
„сатингло“. У сваког бркови обријани. 

Сад и млади и стари играју, и сам кнез. Му- 
зика од лендлера иде нотом по песми „сп hab’ mein 
Schimmel verkauft“. Младе Швабице, које имају малу 
децу донесу их у: рукама, па кад коју позову да 
игра, она уклопи дете у руке првој до ње која не 
игра, па онда окреће се. Момцима и старијим све 
пуца маншестер, кад десном шаком колено десно 
удари, па окреће се. Дође до врата и Полачек са 
господаром Софром, па гледају ; занимљиво |е. „Хот- 
воле“ је сад престао играти. Заседну, па примедбе 
праве о игри, па испод мараме на устима тихо це- 
рекају се. Гдекоји се у игри преметну, и то је за- 
нимљиво. Шамика приповеда како је у Венецији 
играо. Око три сата нека журба, неки се припра- 
вљају кући. 

Још одсвирају један валцер, сад игра сав „хот- 
воле“, па се почну разилазити. Да не би опет пре 
њих отишле нотарошка и учитељка, брзо дају до- 

нети себи горње хаљине, па брзо напоље, Шепсо- 
вица, Краузовица, и Гајзингерка. Бадава се журе 
Криблерка и Хауерка ; задоцниле се. У одласку оне 
три су победу одржале. Једне у почетку, друге на 
крају, опет је равнотежа у рангу одржана. 

Но баш зато се не жури Полачековима. Они 
остају. Остали су и остали: мушка господа, каснар, 
ишпан, надшумар, нотарош и учитељ, па се изме- 
шали са Полачековима и Кирићима у креденцу, и 
осташе до зоре. 

Балу је крај, само су неколико пари у ман- 
шестру још заостали. Сви се разиђоше. 

` Полачекови нуде Шамику и оца да с њима иду, 
ови се захваљују, и обричу се да ће их доцније по- 
сетити. Позову их на ручак у један сат после подне; 
на то се обреку. Легну спавати. У једанаест сата 
се пробуде, обуку се, пау пола један на саоницама 
оду Полачековима. Буду лепо примљени. Шамика 
је међу женскима, а господар Софра са старим По- 
лачеком разгледа штале и стаје, гледа, мери марву 
како је лепа, и хвали реду кући Полачековој. Го- 
сподару Полачеку то гове. Већ је време ручку; иду 
унутра. Ту опет весело поручају. Сваки своје при- 
медбе о балу чини. 

После ручка млађи оду у парадну собу, и нај- 
пре се разговарају. 

— Jen’re, Herr von Kiri¢é, наш бал је лепши 
од вашег, — насмеши ce, а госпођа Матилда rpo- 
хотом се смеје. 

— Зашто? Било је врло занимљиво. Такво 
што нисам никад видео; не кајем се што сам био 
на том балу. 

— Хоће л' код вас бити још какав бал? 

— Наравно. 

— Хоћете л' нас позвати 2 

— Можете л' се посумњати 2! 

Сад фрајла Лујза донесе гитар, па у руке Ша- 
мики. Шамика свира и пева. Тако се подуже за- 
бављаху. Кад Шамика погледа на сат, зна да ће га 
отац скоро одазвати, па нешто вади из џепа. 

— Ако се нећу замерити, да примите ово од 
мене у спомен ноћашњег бала. 

То су биле обоце (минђуше) из Венеције, од 
косе плетене, и златом исцифране, два пара. Тако 
исто и два пара таква прстена. 

— То је венецијански филигран. 

Једно учтиво пружи фрајла-Лујзи, а друго го- 
спођи Матилди. Приме и захвале се, гледају тај фини 
посао, хвале га. Отац, господар Софра, већ је устао 
и зове Шамику кући, да се не задоцне. Лепо се 
опросте, па онда на саонице. Шамика пољуби у 
руку обе даме. Кад је господар Софра бунду на 
леђа хтео бацити, фрајла Лујза му помаже. 

— Збогом, збогом. 

Кад су кући дошли, после вечере опет се раз- 
говарају. 

— Но како вам се допада тај бал? 

— Добро, није ми било до смејања, али мо- 
рао сам; и Полачек је удовац, па и он се морао 
смејати. 

— А како вам се допада Полачекова обитељ? 

— Добро, све би добро било, само оно једно 
да није, што сам ти једаред казао. 

— Даће се све то изгладити. 

— Тешко. 

— Видећемо. 

— А јеси л' јој том приликом што о томе го- 
ворио ? 

— Нисам, није било ни места ни прилике. 

— Ал ја би рад да сам начисто што пре, па 
ако не буде ништа, да не губимо време. 

— Само мало још стрплења, док фашанге прођу. 
Зар не морам се баш у фашанге женити као какав 
калфа 2 

— Додуше може се и после Ускрса. 

— Како фашанге прођу, одма ћу корак учи- 
нити; сад мало нек још кроз балове прохујамо. 
Код Чамче ће сигурно бити још који бал, па ћемо 
их опет ми у госте позвати. 


ВЕЧИТИ МЛАДОЖЕЊА 103 


— Е сад ти, синко, гледај твој посао, читај, 
пиши, шта знаш, ја опет морам своје надгледати, 
што је и твоје, јер видиш да помоћи од никуд не- 
мам. Катица, ћуталица, завукла се у своје собе, а 
Ленка, о њој нећу ни да говорим. 

Ленка, сенаторовица, није оцу долазила. По- 
крај њеног супруга дигла је била процес против 
оца, због наследства, због материнства. Сенатор је 
доказивао да је сав иметак тециво, па материнство 
треба наравно да се међу децом дели. 

Господар Софра се изравнао, али с њима више 
не говори. 


XVII. 


Шамика иде Чамчи у кавану. 

Уђе у кавану. Већ је после ручка. 

— На здравље, господин фишкал ! — поздрави 
га Чамча, и с поштовањем позлаћену капицу скине. 

— Једну каву, црну. 

Чамча му донесе каву, 

— Седите малко. Хоћете ли дати још који бал? 

— Још два. 

— Ноблбал > 

— Не прво пургербал. 

— А зашто не ноблбал 2 

— Већ је био један HOON, сад иде пургербал. 
Знате зашто? Од ноблбала немам никакове хасне. 
Ту се слабо пи|е, а од лемонаде и пунша, и посла- 
стице нема хасне, него од пургербала. И на пр- 
вом сам штетовао, млого сам преправио, па није 
прошло. 

— А од пургербала имате више хасне? 

— Тај пуни џеп. Кад се пургери рашпепуре, 
ти троше; онда је мој џеп пун; па нису избирачи. 
Лане сам једног лиса за паприкаш скувао, и то су 
појели. Наравно знам коме ћу и кад дати. 

Шамика смеје се. 

— Ал тек мени нећете лиса дати? 

— Биће зецова и прасица. 

— Па хоће л’ бити весело? 

— Веселије нег' на ноблбалу. 

— Како To? 

— До поноћи прави бал, а од поноћи до је- 
дног сата маскенбал. 

— То мора лепо бити. 

— Видићете; боље ћете провести Her’ на пр- 
BOM, и то маска само као што кажем до једног 
сата, после опет прави бал. 

— То сам баш љубопитан видити. 

— Па банда та иста, наша банда. 

Чамчу зову гости, ишту карте. Сад већ Ша- 
мика све зна. Попије, плати и удали се. 

— Доћи ћу, — излазећи рече. 

Који дан, Чамча разашиље билете за пургер- 
ски бал. Шамика купи шест билета. Четврти дан 
је „пургербал“. Шамика седне на саонице, понесе 
билете па управо одвезе се у Ш. Ваа од 
радости срце игра. 

— Ја сам тако слободан опет моје подворење 
учинити. До три дана је опет бал. — Извади би- 
лете и преда. 

— Какав һе то бити бал? 

— Пургербал. Биће та иста музика, што и пре, 
само што ће још више пургера, занатлија, бити. А 
од поноћи до једног сата маскенбал, после опет 
игранка. 

— То не мора рђаво бити. Хоћете ли и ви у 
маске ићи, Herr von Kirié? 

-- Нотоми још не пада на ум; ми ћемо гледати, 
па смејати се. 

Шамика се већ могао поверљиво са фрајлом 
Лујзом разговарати, па зато је употребио тако сло- 
бодан отворен израз, и фрајла му то не замера, 
колико искреније толико боље. 

— Само ћу вас још ито молити, да што про- 
стије се обучете, да не кажу: „Гле, какав је то лук- 
сус!“ И ја нећу обући фрак Her’ друго што, ал’ за 
то ћемо се добро провести. 

На то уђе и госпођа Матилда, поздрави се, и 
њој то исто говори. Радују се. Фрајла Лујза не би 

бранила ма да опет код „Белог Коња“, само да са 
Шамиком игра. Пред ручак дође и стари и млади 
Полачек; Шамика се представи, и после обичног 
поздрава каже му зашто је дошао и билете уручи. 
Уједно и њему изређа какав ће то бал бити, што 
Полачекови угодно приме, као и то да буду ње- 
гови гости. 

Већ је и ручак готов. Поручају, Шамика се 
још мало забави, па се препоручи и кући врати. 
Полачекови доћи ће на бал. Стари Полачек вели, 
да му је угоднији „пургербал“ него ли „ноблбал.“ 

Ту је и дан бала. Шамика се не приправља; 
може ићи онако као што је сад обучен. Пред вече 
Шамика ишчекује, кад ето на двојима саоница По- 
лачекови у авлију. Слуга понесе пртљаг, а Шамика 
их прати у парадну собу. Пресвуку се. Шамика из- 
јављује им радост што су дошли, па позива сестру 
Катицу да је представи. Дође Катица. Сва у цр- 
нини; оно лепо бело лице у противности са црном 
хаљином још лепшим се показује. Представе се и 
поздраве. Катица је била васпитана девојка, смире- 
ног, али елегантног понашања. Виде пред собом већ 
старију девојку, али још чудо лепу. Госпођа Ма- 
тилда не може да се уздржи, пита је за ким носи 
црнину. | 

— Извините ме, боља ми не допушта исказати, 
мој брат ће вам све испричати. 

А Катици се Лујза допадне, то невино, уми- 
љато лице. Седну и неко време занимају се, па онда 
Катица извини се, да мора се удалити, а зазвони за 
служавку, која ће их послужити. Покрај наклона 
удали се. Сад се све спрема; мушкарци седну за 
кратку вечеру, а женске се облаче. Господар Софра 
и Полачекови лепо су се поздравили. После кратке 
вечере, сви се спреме. Полачекови су тако исто обу- 
чени као и код „Белог коња“, а Шамика навукао 
је црне панталоне, црн кратак „герок“ од фине ка- 
дифе, рукавице што је већ три дана носио. Ни- 
шта необично, каогод у сваки дан што се носи. 
Само се за једно побринуо. Онај исти дан дао је 

из Пеште донети два лепа пукета, од свежег цвећа, 
један за фрајлу Лујзу, други за госпођу Матилду. 
Катица неће ићи на бал. Већ осам година како не 
иде. Шамика им нуз пут на кратко споменуо зашто 
је у црнини. Обе је сажаљују. 

На саоницама дођу на бал. Овде већ све игра 
у велико. „Пургербал.“ Ту је већина честитих мај- 
стора, малих трговаца, неколико „фишкала“ и „фиш- 
калица,“ и нешто од суда; помешано друштво. Има 
их неколико у фраку, неколико у атилама, а остало 
у кратким и дугачким капутима; то код мушких. 
Женске, матере и кћери, у доста скромном оделу, 
све лак еспап. Само код гдекоје трговкиње по не- 
што ђердана. И ту има „квадропа“ — garde de robe. 
Шамика код својих дама све то у ред стави, па 
унутра, да види тај „пургерски бал.“ Кадсу ушли, 
све на њих гледа. Шамика прегледа публику, па 
како се гошће на столицама стане, он одмах узме 
Лујзу, па игра. Баш су валцер свирали. Шамика, 
као обично, елегантно игра. После опет игра са го- 
спођом Матилдом. Млађи Полачек, јак касапин, игра 
као бесан. 

· Донде пак господар Софра и старији Пола- 
чек отишли су у „екстра“-собу, па играју „мари- 
јаша“. Полачек би играо на веће што, али госпо- 
дар Софра неће. 

Даме, фрајле, завидљиве погледе бацају на 
Лујзу, а на Шамику сажаљиве. Тек што им очи не 
говоре: шта тражиш по туђим странама, зар ми 
нисмо достојне 2 

Но ко је још овде? Један сув, висок човек, 
лепих образа, сувоњав, бркови марцијални, у шпен- 
церу са сребрним пуцетима, чизме с мамузама, игра 
као бесан са једном добром играчицом. Кад год 
играти почне Шамика, а он с том играчицом јури 
за њим, хоће на пету да му стане. Не зна се који 
је бољи играч од њих двојице. То је Пера Кирић, 
брат Шамикин. Шамика, како се само може, уклања 
му се. Пера на њега мрко гледа; кад га гледа глади 
јуначке бркове. 

У средини сале стоје играчи, те мере игра- 
чице. Свакојаки, у капуту и фраку, у чизмама и 
ципелама. Гдекоји играч узме на очи какову, пође 
корак два, па опет натраг; не усуђује се, слаб је 
играч. Други опет готово трчи, да се ангажује. То 
је један трговачки калфа. Али једним скоком предва- 
рио га један касапски калфа, па му играчицу пре- 
отео. Ту је и Нестор Профит, са госпођом. Угледна 
госпођа, и добра играчица. Он ће најпре са својом 
госпођом пробе ради, јер је рђав играч. Започне. 
Игра се валцер. Заклати се, она лепо цифра, али 
мора га вући; сад насрће на њу, сад се од ње от- 
кида, сад гурне друге играче, сад удари у центрум. 
На играче стаје, на све стране трља, гура; гурају 
се; игра као на билијару и одбија се као манда- 
нелу — мантинели, — па тако одскаче. 

Тако се игра до поноћи. На послетку играју 
коло. Сад на одмор. Вечерају. Ту је на скупу по- 
родица Полачекова, ту је господар Софра са Ша- 
миком. У челу стари Полачек као гост, а до њега 
господар Софра, па редом. Музика свира, наздравља 
се, напија се; „туш“ један за другим без престанка. 

При концу вечере чује се вика: „Маске, ма- 
ске“. Сви куљају у салу. Ето масака! Напред иде 
један оџачар са метлом, и чисти капуте. Други опет 
обучен као лопов, са наџаком и пиштољем, трећи 
као просјак, проси крајцару. Софра му талир по- 
дарује. Опет женске маске, једна као бабица, носи 
уфачловано дете; друга опет као пастирка обу- 
чена, и тако све једно за другим иде. Та пастирка 
иде управо фрајла-Лујзи, па јој препоручује, да не 
полази за најбољег играча — Шамику. То је прео- 
бучено мушко. Бабица опет донесе дете фрајла- 
Лујзи, и честита јој. Лопов опет прети са наџаком 
Шамики. Опет дође картара па показује карте Ша- 
мики и Лујзи. Тако свака маска нашла је себи свога 
с ким ће се титрати. 

То је тако читав сат трајало, кад наједаред 
сви беже у креденц; нешто страшно долази, све 
звекеће на њему. Сала од страха готово празна. 


108 ЈАКОВ ИГЊАТОВИЋ 


Кад, али кроз велика врата улази делија јашући на 
магарцу. Већ је насред сале. Магарац пун прапо- 
раца на „шабраку“, јахач у „трико“ чакширама 
белим, на глави црвена заштицена капа са прапор- 
цем, па делија свима се клања. Магарац трипут 
рикне као добродошлицу. 

Сад опет сви у салу, почну свирати, а магарац 
почне се ритати, збуни се од гунгуле, па управо 
јуриши у креденц, оданде опет у авлију. Сви се 
смеју и тим је „маскенбалу“ крај. 

После испитивају ко је шта био. Дознало се, 
да је просјак Кречар; није га било на балу; Па- 
стирка — Перина играчица ; лопов — Пера ; бабица — 
госпођа Чамчиница; а делија на магарцу — сам Чамча. 
Чамча је своју улогу добро играо. Трико и остало 
што је било на њему оставио му у залогу један ко- 
медијаш од малог циркуса, који је у Чамчиној башти 
продукције правио, па је остао дужан. 

Сад тек сви покуљају у креденц. Чамча је већ 
опет преобучен, тако и Кречар. Сад их заокупе, 
наздрављају; вици, певању нема краја. Пургерија 
сад се тек рашири. Троши се немилице. Чамча и 
Кречар морају. да седну до Полачека и до госпо- 
дара Софре. Кречар седне до господара Софре. 

— А шта је теби Кречару? Тако матор, па да 
идеш у маске? 

— Чамча ме натентао, тебе ради, да те мало 
развеселимо. Та знаш да смо се у животу доста на- 
патили, знаш за наш краковски пут? Па зар жалост 
до гроба да трае? Право има Чамча, кад каже да 
живот не траје хиљаду година. 

— Ал' смо већ остарили. 

— Да не идемо невесели у гроб. 

Кречар није такав био, као што се показивао 
на краковском путу, таква ћуталица. Онде га страх 
угушио; он је весељак, ма да је оматорио. 

Сад Кречар, господар Софра, и Полачек ста- 
рији иду да се картају у „екстра“-собу, онако на 
ситно. Но није дуго трајало, опет, се врате, да виде 
шта деца раде. У сали игра се котиљон. Предводи 

Шамика. Игра котиљон и Пера, добар играч. Дође 
Пера са још једним на столице на избор. Њега из- 
бере госпођа Матилда. Сад опет седи Пера cam, a 
фрајла Лујза са још једном. Пера изабере Лујзу, и 
изокреће је ужасно. Шамика га само гледа, па 
глади бркове. 

— Можеш гладити колико хоћеш, не бојим се, 
ма да си сто школа учио, — промрмља Пера. 

Крај котиљону. Котиљон преобрази се у полку. 
Ту се опет јуре Пера и млађи Полачек, сад један 
сад други стиже, и тек што један другом на пету 
не скочи. Сад ће бити мађарски „соло“ и „чардаш“. 

Ту је Пера ремек начинио, нема му пара. Игра 
као Кинижи, кнез Павао, кад је после битке играо 
у зубима држећи три мртва Турчина. И доликује му. 
Отац га гледа са сажаљењем, и не може га дуго гледа- 
ти, већ се окрене, па опет у креденц. 

Публика виче: „Браво Пера Кирић“! Ту је 
био Пера први јунак. 

На послетку одигра се још облигатна игра 
„јастучићи“, — ту се пургери и пургерке по вољи 
исцмакају, и — крај балу. Разилазе се. У сали свеће 
се гасе, и у среди велики „полилеј“. Сви су задо- 
вољни, а најзадовољнији Чамча, јер је доиста џе- 
пове напунио. Господар Софра са Полачековима 
опет на саоницама врати се кући, и одмах сви по- 
легају. Око подна опет сви устану, и још пре ручка 
Лујза и госпођа Матилда праве „физиту“ Катици. 
Она их лепо прими, и не пита их што о балу, и кад 
оне што о том заподену, она ћути. Време је ручку. 
Сви се опет код трпезе састану. Разговарају се о 
балу, о маскама. Полачеку је Чамча био смешан, 
али да госпадара Софру развесели, Чамча све ће 
учинити. Од детињства добро живе, и доцније се 
врло пазили, и кад је господар Софра табаклук 
оставио и постао трговац, нису били противници, 
но шта више ишли су једно другом на руку. Кад 
је био Шамика шест година стар, Чамча је имао 
малу ћерку од четири године, па већ онда догово- 
рили се да Шамика, кад дорасте, узме његову кћер, 

да се опријатеље. Но смрт учини крај, девојче умре. 
Тако Шамику већ су у детињству женили. 

Шамика приповеда о том балу као о каквој 
комедији, и све би добро било, вели, само да није 
тог „лопова“ Перу видео. Даље вели, да су му те 
лоповске хаљине у маски и сличиле. Дође после 
ручка и Кречар, па се даље разговарају. Најпре 
наравно господар Софра представи Кречара Пола- 
чековима, но Полачек га већ познаје и без тога, 
имао већ с њим посла. 

— Него знаш, Софро, какву је комедију опет 
изредио Чамча ? 

— Какву комедију 2 

— Кад су се маске свукле, искали су јести; 
један иште зеца, други прасетине. Прасетине ладне 
је још било, али он нема зеца; моли их да почекају 
један сат; ови чекају, пију и једу донде прасетине. 
Друштво је било већ мало накресано, али он ухвати 
свог белог мачка, био је доста дебео, испече га 
Сара, и тако маскаши поједу га, и не знајући 
шта једу. 

Смеју се. 

— Врашки Чамча, нисмо ли и ми појели мачка? 

— То не, има већ он своје људе, који му неће 
јако замерити баш ако и сазнају; то су његови 
свакидашњи, знаш Јова опанчар и Митар абаџија, 
и такови пургери. Него да ће га ипак насадити кад 
сазнају, то стоји; а сазнаће, јер Чамча не зна ништа 
затајити. 

Тек што изусти, али ето Чамче. 

— Наздравље ручак! Дошао сам да вам се 
захвалим, што сте ми ноћас част дали. — Клања се, 
рукује се са Полачековима, па и са Кирићима. 

— Како је испао профит? — пита Кречар. 

— Врло добро, боље него на ноблбалу. Ви сте 
ми јако припомогли. 

— Како? — запита господар Софра. 

— Казаћу вам. Да су били сами мањи пургери, 
не би тако испало; јели би, пили би обично пиће, 
па крај. Ал' кад видише вас масније, како ви тро- 

шите, кад видише како ова господа и господин фи- 
шкал доносе ауспрух и шампањер, онда и они се 
надмећу, па троше, па то је хасна. 

Смеју се. 

— Но знате, шта сам дошао још да вас молим? 

— Шта ? 

— Да ми будете довече гости, на киселу чорбу 
и ладно печење. 

— Куд би опет данас ишли, зар синоћ није 
било доста? 

— Учини ми, Софро, по вољи, нећеш се кајати, 
знаш да сам твој разбибрига, а стим учинићеш ми 
велико добро. 

— Какво добро? 

— Разгласићу да ћете и ви доћи к мени на 
вечеру, и на руски теј, чај, па јучерашњи пургери 
сви ће доћи, појешће све што је остало, и што још 
спремим. Ту ћу имати хасне, јер ће се надметати. 

— Хајд’, Софро, да помогнемо Чамчи. 

Господар Софра мисли се. 

— Моли господара Полачека, ако он пође, 
онда ћу и ја. 

— Молим, господар Полачек, учините ми ту 
љубав. 

— Ако господар Кирић хоће, онда ћемо и ми. 

Господар Софра поклони ce. Приволео се. | 

— А у колико сати? 

— Опет у седам. 

— А могу и женске доћи, — пита млади 
Полачек. 

— Дакако, банда ће опет свирати. 

Све је у реду, куцају се. 

— Али кажи ми, Чамчо, 'де нађе те пајацке 
хаљине ?, — запита господар Софра. 

— Знаш, летос било је код мене комедијашко 
друштво, па су имали „рајтерај“; директор није ми 
могао све исплатити, па је нешто ронђа оставио у 
залоги, па од тих нешто сам на себе бацио. Сад 
да знам де су послао би им; дуг је већ исплаћен. 

Тако се донекле- разговарају, па Чамча пре- 
поручи се и оде. При поласку још рече: „Нећете 
се кајати“. 

Кад пред вече, јаве женскима куда ће. Оне су 
готове. Месојеђе су па један дан може се пропустити. 
Неће се код куће вечерати. Спреме се и оду Чамчи; 
баш је седам сата. Кад дођу, Чамча је за њих спре- 
мио у углу један ст, одакле све могу видети, а не 
могу им досађивати. Ту се сместе. Банда већ свира. 
Скупљају се пургери. Ишту јести, пити ; све се служи. 
Ту после види човек свакојаких фигура, права ме- 
нажерија. После вечере пије се кафа, па опет вино. 
Чамча дође к столу где је господар Софра са сво- 
јим гостима, и јасним гласом рекне, готово виче: 
„Изволите руског теја“, да сви чују. 

— Хоћемо, — рекне господар Софра. 

И Полачек хоће. Даме хоће „пунша“, па за 
њихову љубав и Шамика ће „пунша“. Чамча, кад 
је био у Кракови, донео је руско-кинеског „теја,“ али 
правог, који није видео мора, да му море снагу 
извуче, јер су га сувим донели. Донесе и „те|“ и 
„пунш“. Кад Полачекови коштају тај „пунш“, диве 

се, а „рум“ баш из Јамајке. 
й — Но, ја нисам у моме веку оваког Teja пио, 
ово је нешто особито, — рече млађи Полачек. 

— Ни ја, — маше главом стари Полачек, одо- 
брава. 

— Ја сам га пио у Кракови, па и сад каткад 
код Чамче. Заиста нема замерке, — рече господар 
Софра. 

Пургери кад виде, да се за столом господара 
Софре „те|“ пије, и приметив, како махањем главе 
„теј“ хвале, и они повичу: „Дајте Teja, чаја.“ И пур- 
гери хвале, како је добар „те“ Виде шта други 
ради па и они одобравају. Да је Полачек послао 
био „теј“ натраг, да није добар, и пургери би то 
исто учинили. Има у људској нарави нешто укоре- 
њено, да један од другога мисли, науке прима. 
Друштво господара Софре није јело зеца, па ни 
Кречар, који је ту с њима; боје се од мачка, но 

јели су телетину. Кад је Шамика из резона попио 
„пунш“, хоће сад „теја.“ 

— Дајте, Чамчо, тог доброг теја. 

Мало час, а Чамча му донесе „те,“ па ће 
малко причекати док Шамика кошта. Шамика пали 
шећер с румом, па кошта. Баци кашику на сто. 

— Зар је ово тај фаљени теј? 

Замоли млађег Полачека да кошта. 

Полачек кошта, смеши се. 

— То није тај теј. 

— Господар-Чамчо, коштајте. Ово је камилнтеј. 

Чамча се смеје. 

Полачек стари и господар Софра чуде се, и 
они коштају, чуде се. 

— Господин фишкал, не чудите се, тај теј је ро- 
дио у мојој башти, јест камилнтеј — шапће му у уши. 

— Па што сте га мени дали? 

-- Да вас уверим, какву ми хасну данас чи- 
ните. Видите, шану му, ови пургери тек онда пију 
теј, кад су јако накресани, па им можете шта хо- 
ћете дати. Скувам велики лонац камилнтеја, па им 
налијем млого рума да је јако, па су они задовољни, 
као што видите. Само, молим, немојте ме издати. За 
вас ће се одмах други донети, но да га не носим 
натраг, да пургери не примете, допустите да га ја 
овде попијем. 

Седне до Шамике, Шамика му дода шољу, и 
он испије, бацањем главе тврдећи како је добар, 
да се пургери не сете. Узрујани пургери то не при- 
мећавају. 

— Видите, тако је и с кафом; могу воде на- 
сути, могу и мастилом помешати после поноћи, па 
неће нико приметити. За то ја волем ово нег' 
ноблбал. 

Чамча оде, сви се смеју. Има ту и пургерских 
госпођа и кћери, сад ће други бал да праве. На- 
чине себи места, па играју коло. Сви гледају. 

— И то тако лепо играју, да нобл господа 


могу се сакрити са њиховим валцером, кад се окрећу | 


као метиљаве овце, — рече господар Софра, који је 

негда сам радо коло играо. Господар Софра и По- 
лачек устану па их гледају, па ће им после господар 
Софра свима све платити што год попију, да им 
да оштету, што их Чамча са камилном насадио. 

И фрајла-Лујзи се допада игра, ма да не зна 
опет би играла. 

— Herr von Кшб, зар ви не играте коло? 

— Ах, то је „гумиласти,“ ја који сам у Вене- 
цији видио играти „Сепћо“, да ја таково што играм! 

Шамика је имао два своја обична јака израза 
„гумиласти“ и „кабинетсштик“; „гумиласти“ кад што 
презире, „кабинетсштик“ кад му се што допада. 
„Кабинетсштик“ седи до њега, па му је коло „гу- 
миласти.“ Тако разнежен Шамика; његов отац, кад 
је млад био, сасвим је друкчији био. 

После кола мало ће се одмарати. Већ је пред 
зору, Полачек би кући. Примети то Чамча, па за- 
моли, да се мало претрпи; сад ће он с једном игром 
завршити. 

Оде у кујну, доведе жену госпођу Сару. Банда 
и публика већ зна шта ће бити, праве места. Сад 
Чамча са госпођом Саром на среду, па почну њих 
двоје играти „минет“. То је „минет“! Какво је то 
љубазно извијање, како Чамча Сари у игри ласка, 
она његова интересантна фигура, оно лепо лице, 
прави Адонис! Сви се од срца смеју. Заврше игру, 
а Чамчаи Чамчиница начине комплимент као обич- 
но комедијаши. То je баш пар људи, тај Чамча и 
Чамчиница, баш као две капље једнаке. Плате и 
разиђу се, господар Софра и гости; остали ће још 
до бела дана остати, и мало да неће још Чамча на 
магарцу по сали јахати. 

Дођу кући, испавају се. Пред подне устану, 
поручају, гости се захвале и оду. Још је при од- 
ласку Шамика обрекао фрајла-Лујзи, да ће скоро у 
посету доћи. 


ХҮШ. 


Чамча је дао још један, последњи, „ноблбал,“ 
али Полачекови не могу доћи, јер је старом нешто 

позлило. Неће ићи ни Шамика. Настао је пост. Ша- 
мика иде у Ш. Сваке недеље је по два пут онде. 

Стари Полачек види да се деца радо гледају, 
па се са сином договара, шта ће бити од целе те 
ствари. 

— Шта мислиш, Пепи, мисли ли тај млади фи- 
шкал Лујзу просити? 

— Ја би' тако рекао. 

— Па ако запроси, шта ћемо чинити > 

— Честит је човек, а и отац богат. 

— Право да ти кажем, ја би је волео удати 
за таквог човека као што смо ми; не волем фи- 
шкале. Да Бог сачува сваког од њи, далеко им 
лепа кућа! 

— Ал Кирић само титулу носи као фишкал, 
он не ради. Чујем да ће отац њему све оставити, 
а богат је као што знаш, не знам није ли од нас 
претежнији. 

— Има економију, па се може онде напутити, 
право кажеш; но није католик > 

— То ништ' не чини. 

— То ти кажеш. Пита| твог стрица, шта ће 
он казати. 

Стриц тај, брат старог Полачека, у другом селу 
је свећеник и богат. ; 

-- Дало би се све то изгладити. 


— Видићемо, само овако не може дуго остати; 
ако он корак не учини овог поста, ставићу ја на 
њега питање шта мисли, јер не могу допустити да 
се девојка у залуд на глас износи. 


— Стрпимо ce малко. 


Договору је крај: стрпиће се мало. Шамика 
једнако долази; лепо га примају. Последњом при- 
ликом изјави Шамика Лујзи љубав и намеру своју 
да је рад запросити. Она из срца пристаје. Том при- 
ликом Шамика замолиће од ње мало косе, да кад 
је види, увек му буде у спомену. Лујза му усрдно 
и то учин“". Оде у другу собу, расплете своју лепу 
плаву косу и најлепши комад исече, и донесе. За- 

вије у папирић и преда Шамики ; смеши се и зару- 
мени. Шамика отвори папир, гледа косу, па пољуби. 

— Лепа златна коса, као злато Ne 3, — рече 
Шамика, па опет завије, и метне у леви џеп, да му 
је ближе срца. 

Сад десном руком ухвати десну руку ЛУујзе, 
она сва румена у земљу гледа, а уздисај се чује. 
Лепа је као звезда зорњача. Покрај узајамног обе- 
hatha растану се. Шамика дође кући. Поче разми- 
шљати, како ће започети код Лујзиног оца. Код Лујзе 
је све лако било, али како ће код оца? Код куће 
отац га увек опомиње, да једаред ствар преломи. 
Чекаће још две недеље, па ће онда учинити одсу- 
дан корак. 


Међутим Пера своје тера. Зима је дуга, коњи 
немају шта да једу, живад скапава. Хиљаду фо- 
ринти је већ потрошио, прави дугове. Дужан је Не- 
стору Профиту. Даје му додуше термине, али опет 
не може да плати. Профит треба свој новац, па 
оштрије иште; Пера се ражљути, па испсује Про- 
фита. Профит га да на суд, и Пера добије у суду, 
да мора Профиту платити за четрнаест дана педесет 
форинти, под претњом оврхе. Прође и то, Пера не 
може да плати. 

Дође у Перину кућу егзекуција, и плени му 
најбољег коња. Пера још не плаћа. 

Испише се мунта — лицитација — на запле- 
њеног коња. Дође дан мунте, коњ ће се продавати 
у три сата после подне. Пре подне иде добошар, 
па свуд ће бубњати, да се продаје заплењен коњ 
Пере Кирића. Кад то чу Пера, а он седне, на дру- 
гог коња па за добошарем. 

Добошар дође на пијацу, бубњује, па виче: 
„Даје се сваком на знање, да ће се данас по- 
сле подне у три сата продавати на мунти коњ го- 
сподара Пере Кирића; који има вољу, нека купи“. 
Пера на коњу до добошара, жене и деца око њих, 
па кад је добошар своје извикао, онда опет Пера 

виче, дере ce: „Није истина, неће се продавати, ло- 
пов магистрат, лопов Профит“. Жене и деца смеју 
се, па иду за њима као на комедију. Добошар иде 
у други сокак, и Пера за њим на коњу, па како 
добошар извикне, он опет то исто за њим, па 
свугде тако. 

У три сата се држи мунта, у Периној авлији. 
Ту су већ који ће мунтати, ту је Чамча. Господар 
Софра га је подметнуо, дао му новце да он купи. 
Почну мунтати. „Ко да више.“ — На Чамчи остане 
коњ. Пера донде ћутао, а кад Чамча хоће да води 
коња, он опет почне све грдити, и не да коња во- 
дити. Дође пандурска патрола, Перу отерају у „решт“, 
а Чамча одведе коња. 

Пера је морао издржати казну од три дана 
„решта,“ па су га пустили. Чамча je са оцем у до- 
говору. Вратиће коња Пери. Пошље Пери коња, и 
да му казати, да му врати новац кад узмогне. Али 
за то Пера остаје при своме плану; пролеће није 
далеко, биће за коње и живад хране. 

Само отац остаје ожалошћен. 


ЕУ 
25 КЕ 

Прођу две недеље. Шамика приправи се, и 
иде да покуша срећу код Полачекових. Дођеу Ш. 
Уђе унутра; баш је ишао у собу старог Полачека, 
пре него што ће Лујзи. Ово је свечана, званична 
посета. На Шамики скупоцено руво. Долама, ћур- 
дија, чакшире, чизме с мамузама, самур-калпак на 
глави, сабља о бедрици. Добро му стоји. Баш је 
сам у соби стари Полачек. Куцне, уђе. 

— О драго ми је, господине фишкале, из- 
волте сести. 

— Господар Полачек, ја већ од неког доба 
долазим у вашу кућу, и лепо сам примљен, ево ме 
сад опет овде и знате зашто сам дошао > 

— Не знам, — одговори Полачек мало збуњен. 

— Ја сам дошао, да просим руку фрајла-Лујзе. 
Ја вашу кућу јако поштујем. 

Полачек мало мисли се, па онда прослови: 

— Опростите господине, ја сам човек мајстор, 
нисам фишкал, али ћу вам онако од срца одгово- 
рити. Мени је мило. Ја познајем вашег оца и његову 
кућу, ја би' вам драге воље дао моју кћер, ви сте 
фини господин, но само једно фали. 

— Шта то може бити? — Шамика побледи. 

— Ви нисте католик, па, знате, како смо ми 
стари људи, ми хоћемо са нашом фамилијом да 
живимо и умремо у нашој вери. 

— Па вера ту не смета ништа, фрајла Лујза 
задржала би своју веру и код нас. 

— То ви кажете, а Бог зна како ваш отац мисли. 

— Тако исто као ја. 

— Видите, ја већ да имам зета друге вере у 
кући, не Ou’ трпио; да, две вере у кући не би трпио. 

— Ал' мој отац ће то трпити, будите уверени. 
Хоћете престати на то, ако мој отац саизволи? 

— Морам се промислити... за осам дана даћу 
вам одговор. 

С тим буде крај разговору. 

Била је званична посета, отац га сам уведе у 
собу код Лујзе, после тога задржава га на ручак, 
али се Шамика извини. Каже да мора одмах кући, 
ствар је важна, мора се одмах са оцем договорити. 
Он би рад коју реч на само са Лујзом, али отац 
неће да се MaKHe; види се, да је рад бити на опрезу. 

Опрости се и оде кући. Састане се са оцем, 
и почну се договарати. 

— Отац, ти си имао право. 

— Јесам ли ти казао. 

— Полачек је страшан католик. 

— Као ја православан. 

— Врло ме учтиво примио, ал’ смета му вера. 

-- Ваљда не да, да кћи на нашу веру преБе? 

-- Не да. 

— А ја би то хтео. 

-- Од чега је опет то? 

— То је ред, једна вера у кући! 

— Хоћеш ли пристати на то, да она не прими 
нашу Bepy? Зато се опет можемо слагати. 

— Искрено ти кажем као отац, није ми мило, 
али и то ћу прегорети. Види се ваљана девојка, а 
и сва кућа Полачекова је увек честита била; још 
сам му оца познавао. Но видићеш, неће ни на то 
престати. 

— Видићемо, за осам дана ће ми одговорити. 

— Крај договору. 

Шамики су тих осам дана осам година; пре- 
меће се ноћу по кревету, не може да заспи. Код 
Полачекових, опет, госпођа Матилда и млади Пола- 
чек јако су заузети за Шамику. Они би је дали како 
Шамика хоће. Начује то девојка, падне у велику 
сумњу, обузме је унапред туга, моли брата и снају, 
да јој притеку, јер отац ће питати стрица, свеће- 
ника, па зло. И доиста није се преварила. Отац други 
дан одмах оде брату свећенику на савет. Свећеник, 
како то чује, одмах му одрешито одговори, да то 
ни по што не чини, ако је његов брат. Но, будући 
је добра партија, да он, Шамика, пређе у католи- 
чку веру. : 

Свећеник верозаконим разлозима убеди свог 
брата, и да ствар осигура, под првим утиском на- 
пише једно писмо Шамики, и да га брату да пре- 
пише, па ће га Шамики послати. 

Писмо је овако гласило: 

„Благородни господине ! 

„Колико би ми мило било, да се моја кћи за 
вас уда, и да дође у такву честиту кућу, опет моје 
верозаконско чувство не допушта ми, да моја кћи 
проводи свој век у кући, — иначе ма како пошто- 
ваној, — у кући где се једино-спасавајућа католи- 
чка вера не слави. 

Иначе, да вам дам доказ, како бих вас рад 
за зета имати, ако сте готови прећи у католичку 
веру, — онда радо ћу вам дати моју кћер, и покрај 
ње педесет хиљада форинти. 

Али само тако, под горе поменутим условима 
моја кућа вам је отворена. 

Са поштовањем, Полачек.“ 

То писмо одмах запечате и пошљу на пошту. 

Шамика добије писмо и чита. При читању побледи, 
падне му писмо из руке, дигне га, опет га чита, сам 
себи не верује. Оцу још неће да покаже; иде код 
Чамче, да се мало разабере. Пред вече дође кући. 
Не може да вечера. Отац позна његову промену; 
пита шта му фали. 

— Ево добио сам писмо од Полачека. 

Чита писмо. 

— Ето видиш, нема ништа, јесам ти казао? 

— Је л’ могуће да је такав свет? — рече и уз- 
дахне. 

— Е, свако себи вуче, такав сам и ја. 

— Па шта hemo сад? 

— Све је прекинуто, тражи другу ! Ја cam одма' 
знао да ће тако испасти; сад тражи даље. 

Дакле неће од женидбе бити ништа, и то из 
верозаконског назора. Ма шта. Један Бог. 

— У последњим редовима стоји, да ми је само 
под горе поменутим условима „кућа отворена.“ То 
ће рећи, ако нећеш да будеш католик, више не 
долази. 

Све је прекинуто. 

Чека који дан, па отпише Полачеку овако: 

„Поштовани господару !“ 

„Вашег писма садржај јако ме коснуо. Врло 
ми је жао, али веру нећу мењати, и тако поште- 
дићу вашу штовану кућу од даље посете, а за до- 
садање, захваљујући се, остајем са поштовањем, 

Шамика Кирић, адвокат.“ 

Писмо да на пошту. Шамика је невесео. У По- 
лачековој кући такође невесело. Отац увек озби- 
љан; девојка плаче. Дође стриц свећеник, узме де- 
војку на испит, приповеда јој какав би то грех био 
да она то учини, да се за шизматика уда, и живо 
јој представљао кад умре изван вере за душу 
њену ту вечиту казну. Девојку је збунио. Да то два 
три дана тако потраје морала би полудети. Госпођа 
Матилда била је њима јако наклоњена, Шамикина 
нарав јој се допала. Договара се са Лујзом, теши 
је, да ствар још није изгубљена. Отац пази на кћер, 

не пушта је лако да куда иде, да он не зна шта 
ће онде. Матилда је слободнија. Да се уда, шта је 
стало Матилди; кад Полачек има још пет пута то- 
лико, колико би покрај Лујзе дао, даћето и другом. 
Госпођа Матилда поручи Шамики, да дође у Б. да 
се с њом на извесном месту састане. Определила је 
место, дан и сат. 

Шамика пријави се на заказано време. 

Ту му госпођа Матилда исприча, како је Лујза 
жалосна. Заподену разговор: 

— Знате, Herr von Кис, да је Лујза ту ствар 
тако к срцу узела, да може умрети. Да је видите, 
не бисте је познали. Старца би још лако задобили, 
он вас има у вољи, ал' тај демон поп, тај њен стриц, 
све је покварио. Но ту још има помоћи. 

— Какве помоћи ? 

— Ви нисте женска, фишкал сте, не може вам 
ни враг наудити. Јесте л' одважни, имате ли ку- 
ражи? Лујза ће вам свуд следити, где год хоћете 
да се с вами састане, па да се више кући не врати. 
Мој муж неће вам противан бити, он вас воле, и 
ако се због вас са попом инатио! Он зна за TO што 
ја вами сад говорим; разумете ли мег 

Шамика се збунио. 

Одважна, предузетна Матилда гледа му у зе- 
ницу. Шамика у земљу гледа. 

— Јесте л’ ме разумели? 

— Јесам, да Лујза к мени ускочи. 

— Јесте, она he за вас ако устреба живот 
жртвовати, она је одважна, само ако сте ви... 

— Добро, промислићу се, корак је опасан... 

— Нема времена помишљавању, ако има што 
мора бити, мора бити брзо, јер ће отац послати 
Лујзу на далеко, својој родбини, после ће доцкан бити. 

— Па како би било да до неколико дана до- 
ђем амо с коли, да се с њом састанем, па онда... 
као што ви кажете? 

— Само закажите дан и сат, она ће овде бити, 
ал за сигурно, да се одма' ствар прекине. Верујте, 
он ће се у почетку љутити, ал’ мој муж ће га ути- 

шати, па ће одма' попустити, познајем ја њега, па 
нит’ ћете ви, нит она вере мењати. 

Шамика мисли се. 

— Добро, осам дана од данас, у пет сати по- 
сле подне бићу овде; готов сам на све. 

— Стоји л’ партија > 

— Стоји. 

— Дајте руку, држим вас за човека од речи. 
Сад морам брзо натраг, збогом. 

Оде одважна Матилда, Шамика једнако збу- 
њен, још не зна како ће да почне. Дође кући. Оцу 
не сме о томе ништа прословити, боји се да ће му 
рећи: „Нећу крадену девојку“. Дан по дан пролази, 
а још не зна како ће да започне. Још има три дана. 
Лујза већ спремна, само чека дан. А шта ће много 
да се спрема. Сад опет падне на памет Шамики да, 
ако доведе девојку, отац може подићи процес, па 
ће се и његов отац у то уплести. Нешто друго пре- 
домисли. Писаће јој писмо да ће онамо доћи до 
осам дана. Писмо је овако гласило: 


„Љубазна Лујзо ! 
„Нисам још сасвим спреман, но чекај ме у тај 
исти дан и сат седмог априла, сигурно һу онамо 
доћи. — Твој НЕКА 


То писмо преда свом верном кочијашу с на- 
логом, да гледа ма како да преда Лујзи или Ма- 
тилди, и то исти дан. То је било у очи заказаног 
дана. Кочијаш оде. Међутим ће се о томе и са оцем 
договарати. Састане се са оцем. 

— Отац, Лујза ће опет бити наша, и да не 
мењам веру. 

— Kako? 

— Поручила ми да ће доћи у Будим, већ je 
и дан и сахат заказан, па ћу је довести к намиг 

— Шта, да ускочи, да је украдеш? То бити 
неће. Па каква је то девојка, која од оца, од своје 
куће бежи? Па онда да нас још Полачек у процес 
ували ! Но то ми још фали! Мани се ћорави' послова. 

То је господар Софра љутито изрекао, па неће 

више ни да слуша, већ мрнђајући удали се. Сад је 
Шамика између две ватре. Шамику глава заболи, 
не зна шта ће сад. Ипак чекаће излазак ствари; 
ваљда ће му Лујза што отписати, и рок продужити. 
Нестрпељиво чека идући дан, да кочијаш дође. 

Кочијаш, како је дошао у Ш., у кућу Пола- 
чекову, најпре оде у шталу, састане се са кочија- 
шем с ким је већ познат био. Вреба фрајлу до пред 
вече, не може да је види, а дан већ пролази. Са- 
општи ствар Полачековом кочијашу, који ту улогу 
на себе прими, да ће он сам однети то писмо фрајла- 
Лујзи. Преда му писмо. 


Кочијаш носи писмо, па је прави „Јокл“, носи 
писмо у руци, и већ је близу собних врата фрајла- 
Лујзе. На то изиђе из друге собе стари Полачек, 
види да кочијаш држи писмо, мисли да се њега 
тиче, пита га од кога је то писмо. 


— Ко ти је дао то писмо? Дај га овамо ! 

Кочијаш затеже се. 

— Ta... ово писмо... хМ. носим фрајла-Лујзи. 

Узме му из руке писмо. 

— Ко ти је дао то писмо 2 

— Један човек на сокаку. 

— Иди у шталу. 

Сад Полачек уђе у своју собу, и прочита пи- 
смо. Пренеразио се. Од љутине не зна шта да ради. 
Сетио се шта мисли Шамика. Кад вечерају, а Лујза 
весела, оца служи, смеши се, баца крадом поглед 
на Матилду, а отацћути до краја вечере. Кад после 
вечере, Лујза устане, хоће да иде, али је отац за- 
устави. 

— Чекај, Лујзо, да ти нешто покажем; добила 
си писмо. Читај! 


Лујза узме писмо, чита; и Матилда доскочи, па 
чита. Матилда зарумени, а Лујза побледи, почне се 
нијати, и паде у несвест. Поливају је водом. Отац 
мирно удали се. Кад је дошла к себи, опет чита 
писмо, и она и Матилда, пет, десет пута, не могу 
да се начуде неодважности Шамике. Матилда каже 

да није човек, да је мекушац. Срећа, што јоши њу 
није у писму помешао. 

— Но, то је; ја сам га за друго нешто држала 
— рече Матилда. 

— Но, то не би' никад веровала, — рекне Лујза 
и уздахне дубоко. 

Млади Полачек није био код куће. Сутра дан 
Лујза по савету Матилде иде оцу па иште опро- 
штење. Исповеди му све. Клекне пред оца па моли; 
отац јој каже да устане. Опрашта јој, али сутра 
одмах мора родбини на далеко путовати. 

— Но, то је гавалир! Ја сам касапин, нисам 
фишкал, али кога девојке штрангом вуку, тај се 
неће никад оженити, — рече поузданим тоном По- 
лачек. 

Сутра дан одмах спреме Лујзу, па са младим 
Полачеком родбини отпутује. Шамикин кочијаш 
дође кући, па јави Шамики, да је предао писмо. 
Шамика пита га, да ли је баш самој фрајли писмо 
у руке дао. Лаже, каже да јесте. Шамика му да 
на вино. 

Кад трећи дан, добије на пошти писмо. От- 
вори, чита: 


„Господине !“ | 
„Ствар нисте добро удесили. Као фишкал, мо- 
гли сте тај параграф боље извести. Нисте заслужан 
моје Лујзе; тако одважна девојка треба јунака ђу- 
вегију. Да сте ми син, морали би за каштигу осам 
дана сукњу носити. 
Полачек“. 


Шамики вилице се тресу. Све је раскинуто, 
нема од женидбе ништа. Бадава, Шамика је „га- 
лантом“, али „драговић“ никад. Онда је тек оцу 
казао на чисто, да од женидбе нема ништа. 

Ништа; бар је себе и оца од незгоде ослободио. 


XIX. 


Шамика је невесео. Он је изгубио мило и 
драго, али успомена му је остала. Отишао је у Пе- 

шту, па је код „фризера“ од Лујзине косе дао. 
исплести венац, у среди писмена „Љ.“ „В.“ „Н.“ — 
„Љубав“, „Вера“, „Надежда“, па тај венац после 
метнуо у златан медаљон. И тај медаљон ће Ша- 
мика увек у џепу код срца носити. Моли оца, да 
му да за неко време са женидбом мира. 

Пролазе дани и месеци, а Шамика једнако 
прежива стару љубав. Господар Софра се опет ба- 
цио у бригу, шта ће бити, ако се на послетку и не 
ожени. Шамика врло добро зна, да се треба же- 
нити. Треба се женити за себе, мора се женити за 
оца. После неког времена, кад му се боља мало 
уталожила, држи да је време опет женидбу запо- 
чети. Узео је на око своје варошке фрајле. Почне 
у једну, у другу куһу одлазити. Свуд га драго- 
вољно примају. У почетку га мало пецкају, преба- 
цују Лујзу, али му је опет све опроштено. He 
шкоди му; шта више може се дичити. Али код TO- 
ликих на избор, не зна којој ће пре. 

Заподене на једном месту, на другом, на тре- 
ћем и тако даље; свуд је рад задоста учинити. 
Боји се да се где не замери. Шамика је тек „га- 
лантом“, ништа друго. Фрајле све збуњене, једна 
држи да је Шамика већ њен, друга тако исто, па 
и трећа, па тако даље. Кад се једна с другом са- 
стане откривају тајне, па исповеди се једна да воли 
Шамику, и Шамика њу, а она то исто каже, па 
тако ухваћене после смеју се. А није, није ништа у 
ствари, комедија. Шамика је био задовољан, кад 
су даме о њему лепо говориле, он је у том ужи- 
вао. И што је чудно, код куће га увек мисао о 
женидби мори, а кад дође међу фрајле, он у тој 
конкуренцији заборави на женидбу, него с њима 
„штрика“, „хеклује“ и приповеда, како је била ова 
или она у цркви обучена. Код њега је била љубав 
неки „дроп“, спољашњи формалитет, а женидба из 
конвенције, нужно зло. У почетку су му то заме- 
рали, шта више и оговарали су га, да је непосто- 
јан; али кад га познаше, нису му много замерале, 

није ниједној шкодио. Његова женидба постала је 
шупља тема; нико за њу не даје ништа. 

Када је отац приметио да одлази у куће где 
су девојке на удају, држи да је време да га ослови. 
Првом приликом запита га. 

— Но, Шамика, хоће л’ бити једаред што? 
Чујем куд одлазиш, па де узми ма коју, која ти 
се допада. 

— Овде, отац, тешко ће што бити. 

— Зашто ? 

— Знаш, свуд сам добро примљен; ако узмем 
једну, замерићу се једној, ако другу другој, само 
би' непријатеља стекао. Бадава, нећу нигде да се 
замерим. 

— Па шта ти је стало до замерке? Та зар 
не знаш, да сваког ђувегију oroBapajy? Ако си при 
себи, синко, шта говориш ! 

— Оставите то отац на мене, оженићу се, ал' 
са стране. 

— Та ма од куд, само се жени једаред. Та 
да ми није жао за покојном матером, куће ради, 
сам би се женио. Та на кога ће све то остати? "Де 
сврши једаред! 

— Друге недеље идем на пут, имам већ једну 
забележену. 

— Па иди једаред. 

Друге недеље спреми се Шамика, па ће да от- 
путује. Имао је и сам нешто новаца, и још му је 
отац дао две хиљаде форинти. Оде опет у Кошицу. 
Но овде се све његове познате поудавале. Бадава, 
свет се сваки дан мења. Мења се и Шамика, али 
сам на себи не примећава. Стари познати зарадо- 
ваше се његовом доласку, и на руку су му ишли, 
кад су чули да се тиче женидбе. 

Но велика је разлика између сада и онда, 
када је Шамика у Кошици јуриста био. Онда је 
могао која му се допала на крилима ветреним од- 
нети. Не сада. Сада испитивају, колико Шамика 
мираза иште, колико има његов отац, шта ће му 
дати. Шамика мисли се; то није љубав, то је трго- 

вина. За таквог „галантома“ страшан ударац, увреда. 
Одмах окрене Кошици леђа. Сад оде у Бур. Где 
год се појави, свуд добар утисак учини. Нема је- 
дне која не би за њега пошла. У друштву изврстан 
играч, на гитару „виртуоз“, лепо свира у флауту, 
лепа фигура, говори талијански, понашање елегантно. 
Коме неће у очи пасти? 

Но родитељи испитују, погађају се. Не иде му 
у рачун. Једна лепа, млада удовица, па богата, го- 
тово да полуди за њим. Не допада му се што је 
лако победу добио. У Шамике је једна црта роман- 
тике, да хоће да опседне женску као јак град, да 
се мучи, да је заслужи. Неће јефтине победе. И ту 
се задовољи с тиме, да га све хоће, окрене леђа, па 
отпутује. Бадава Шамика је само „галантом.“ Блуди 
као трубадур тамо амо, тражи даме, пева, свира о љу- 
бави, и задовољи се са једним „букетом“ и кри- 
ном косе. За „букете“ и косе имао је сребрне ку- 
тије, и кад се већ букет у прах претворио, и то је 
поштовао, и у њему су све љубави његове измешане. 

Блудео је тако годину дана, све на једну форму. 
Вратио се кући, а ниједну није испросио. 

Отац већ изгубио сву наду. 

— Шта је синко 2 још ниси ништ' свршио? Бо- 
гаљи се оженише, а ти такав момак.. Ил' зар за 
тебе нигди на свету нема женске 2 Тешко мени, те- 
шко мојој старој глави! Још једаред заклињем те 
сеном матере, ожени се једаред ! 

— Хоћу. Видите, отац, на страни се не могу 
оженити ; девојака доста, све хоће за мене, ал њи- 
'ови оцеви одма’ питају шта имам, шта ти имаш, 
хоће да дођу овамо да испитују. 

— Па нек’ дођу, нек’ виде. Фала Богу нисам 
банкрот. 

— За мене је то увреда; но дајем ти реч, да ћу 
се оженити овде у вароши. 

— Бог из тебе говорио ! 

Чуло се да се Шамика вратио, и да није ни- 
коју испросио. Све девојке смеју ce. Beh cy ra u 
спевале. 

„Сви се момци оженише, 
Шамика остао сам.“ 

Шамика опет прави посете, приповеда свуд где 
је био, и шта је радио, и то све искрено. Фрајле 
имају сад доста с њиме забаве. Опет почиње око 
њих бајати. Већ се мисли да ће коју упецати, или 
која њега. Али увек се нађу какве незгоде. 

Сирота Катица усамљено живи, уређује своју 
башту, полива своје цвеће, учи сиромашну женску 
децу. Горка је њена судба. Кад је још била млада, 
као мајски цвет, заволе је један младић, доктор 
свршен. Фини, изображен младић. Запроси је у оца. 
Катица хоће да пође, отац се затеже, каже да је 
млада, нека почека још годину дана. То је био само 
изговор; господар Софра је хтео Катицу за трговца 
удати, који има своје, као што господар Софра вели, 
„состојаније“, то јест иметка. Доктор није ништа 
имао осим дипломе. Пре него што ће се навршити 
година, умре доктор у тифусу, а Катица неће се 
никад удата. Но Катица је од неког времена слаба 
у здрављу, све вене, док није увела. Катица се суши, 
види да неће дуго, а у кући, на овом свету нема 
за њу радости; готова је полазити на онај тајан- 
ствени свет, о коме још нико не зна ништа, у нади, 
да ће се можда... са својим састати. Њој је овај 
свет тамница. Смрт је из те тамнице избавила. Ка- 
тица је умрла. Туга је убила. Укопали су је по ње- 
ној жељи до њене матере. Захвална деца плачући 
су је до гроба допратила. · 

Велики удар за Софронија Кирића. Покојна 
Катица додуше није била газдарица по типару го- 
сподара Софре, да иде у дућан, да у механи служи, 
али кући није шкодила, а служила јој на дику. Сваки 
странац, ко је за њу чуо и овуд пропутовао, ишао је 
посетити и видети то дивно створење. Сирота Ка- 
тица умрла је неудата: она је била као цвет у пу- 
стињи, који је неоткинут увео. И Шамики је врло 
жао, веома је поштовао. 

Сад је опет женидба за годину дана одгођена. 
Шамика ће годину дана црнину носити. 

ХХ. 


Прошло је пет година. Шамика још није оже- 
њен. Господара Софру једва може човек познати. 
Погурављен, осушен старац. Каква разлика између 
негдашњег и садашњег господара Софре! То није 
више тај јаки Софра, који је са три ударца три ло- 
пова убио! Већ је далеко преко седамдесет година. 
Леп век, али тај јак састав погуравио се под ве- 
ликим ударима. И сад га још једе невоља. Два сина, 
две дубоке ране. Већ је изгубио наду, да ће се икад 
Шамика оженити, и да ће од њега унучад дочекати. 
Падне му на памет, с муком стечено његово имање 
у чије ће руке доћи. Стресе се, кад се помисли. 


Образ му је сав збрчкан, на челу дубоке боре, 
руке суве, кожа на њима сува, нема више влаге, 
светли се што је окорела. Но ипак изглед лица му 
је паметан. Што ближе смрти све паметнији. Дуг, 
с трудом скопчан живот, велика је школа. Пред 
смрт човек филозовско лице добије. Пред смрт чо- 
век један другом највећма наличи. 


А Шамика? Ни Шамика није више негдашњи 
Шамика. 


Већ је прешао грчко мајоренство, већ је преко 
тридесет и пет година. Оћелавио је, па се чини још 
старијим. Истина, лепа глава, лепо чело још, али 
до пола ћелав... па већ и беле косе виде се про- 
грушане. Већ је мраз лист опрљио. Не хити му се 
више женити. Каже још да хоће, али сам не зна 
кад ће и како ће. 

Код господара Софре шегрти се мењају у ду- 
ћану; он већ слабо брине за дућан, држи га за жи- 
вота свога још само части и спомена ради. Већ није 
ни пун као некада. Пера тера своје. Никад не може 
да изведе свој план. Живад и коњи му увек црка- 
вају, а оно што остане, дође за дуг егзекуција, па 
све однесе. Сад Пера нема ништа. Од куд ће живети? 
Већ више пута је обијао чекмеџе, и на очиглед ше- 
грта новце однесе. Чека једно пред вече господар 
Софра у дућану, вреба хоће ли доћи Пера, јер му 

прети, ако му не пошље новаца, да ће му доћи 
у госте. Пред вече кишовито време, хладан ветар 
на Дунаву, ни пред дућаном нема никог. Шета се 
по дућану, кад ето Пере са још два лађарска ко- 
њушара. Из очију им добро не гледа. Пера уђе са 
коњушарима. Баци преки поглед на оца, глади ве- 
лике бркове, на нешто се спрема. Ту је шегрт, баци 
преки поглед и на њега. 

— Добро вече! 

Отац се не одзива. 

— Докле ћу ја бећар бити покрај вас? 

Отац ћути, прекрстио на леђима руке, па се шета. 

— Дакле ја увек бећар, а Шамика господин > 

Отац ћути. 

— Дајте ми новаца ! 

Отац ћути. Сад Пера иде за тезгу и отвори 
чекмеџе. У чекмеџету само неколико крајцара. Баци 
фијоку о земљу љутито. Сад приђе оцу, стане пред 
њега и мери га. Извади из џепа штрангу. 

— Видите л’ ову штрангу 2 

Отац ћути, не миче се. Пера ражљути се. 

— Та шта ћу ja ту с тобом млого, дижите га! 

Приправни бећари шчепају старца, дигну га и 
понесу к дувару где је ударен био велики клин, на 
ком је пре сланина висила, па завежу му штрангом 
врат и обесе га о клин. Отац се отима, виче: „Ло- 
пови, ватра!“ Шегрт истрча на стражња врата пау 
горњи кат, да зове Шамику. 

— Старог господара доле вешају, помагајте ! 

Шамика узме брзо напуњен пиштољ, па трчи 
доле. Донде је Пера старцу по џеповима тражио од 
касе кључ. Отац виче, копрца се. 

На срећу дође Шамика са напереним пишто- 
љем, што бећари видећи побегну, а оца Шамика и 
шегрт ослободе. 

Однесу га горе у собу, дворе га док је мало 
себи дошао. Сваки час тек уздахне, па виче: „Јао, 
несрећан отац ја!“ Сутра дан дође сасвим к себи. 
Шамика је код њега. 

— Отац, ја морам тог лопова суду предати. 

— Немој тако брз бити, молим те. Ту треба 
промишљења. Чија је срамота, него Moja? Дај ми 
промишљења. 

— Та лопов убиће вас |едаред! 

— Већ сам и онако убијен, дај ми мира! 

Оде Чамчи. Још нико ништа не зна о тој ствари, 
шегрту је заповедио да се не усуди комегод о 
томе говорити. Чамчу зове на страну. 

— Чамчо, имам ти нешто казати, врло важно. 

— Је ли тајна? Јер ако је тајна, TO ми немој 
говорити, јер ће још данас цела варош знати. 

— Али једаред можеш у твом животу мене 
ради тајну сачувати. 

— Тебе ради хоћу, и то сад први пут у мом 
животу. 

— Синоћ ме хтео Пера обесити; већ сам висио. 

— Како To? 

Све му исприповеда. 

— Шамика хоће да га преда суду. 

— Ни по што. 

— Зашто ? 

— Теби већа срамота. 

— Тако и ја мислим. Но лопов бе ме а убити. 
Шта да радим? Е 

— Остави до врага дућан. 

— Никада до смрти. 

— Ати узми каковог појачег калфу, добро му 
плати, дај му оружје, па нек' пуца на лопове. 

— Право кажеш, тога ћу се држати. 
| — Ето баш је без службе Марко Ћебетаров, 
тај ће одма' доћи, сад је без службе. 

— Пошљи га одма’ к мени. 

Господар Софра оде, и оног сата дође Марко 
Ћебетар, погоди се и ступи одмах у службу. 

Тај жалостан случај господар Софра исприпо- 
ведао је још и Кречару, и нико га није већма него 
он жалио. 


Q* 

Ж 
# ж 

Шамики опет дође воља своје галантерије про- 
водити. Све празно време проводи међу дамама, 
без обзира на године. То је жалосно код момака, 
да кад су млади не мисле да ће икад оматорити; 
кад оматоре, још се држе за младе. Сад Шамика, 
кад седи међу младим девојчицама, изгледа као међу 
љубичицама засађени рен. 

ЕЗ = ЕЯ 

Била је једна фрајла од првих кућа, Јуца Со- 
коловића, изредне лепоте. Држали су је за најлепшу. 
Када је Шамика којекуд женидбе ради блудео, била 
је још дете. Кад дорасла, пала је у очи једном мла- 
дом лаһману, варошком сину, и хтела је за њега 
поћи. Отац не да. Лаћман хоће да се свуче ради 
фрајле Јуце, отац неће за то да зна; а за лаћмана 
не даде је, да се којекуд по свету лута. Тако каже 
њен отац. Фрајла Јуца или жива или мртва, или 
њега или никог. Била је одважна. Кад није ништа 
помогло, фрајла Јуца натегне флашу с витриолом, 
и отрује се. 

Но на срећу покрај брзе помоћи излечи се, али не 
сасвим; увек јој нешто после тога фалило. Када се 
мало опорављала, он дође к њој, родитељи су до- 
звољавали, па је с њиме са музиком. Музику је јако 
волела. Пролазили су месеци, он једнако тамо до- 
лази, из чистог невиног наклона, да девојци болест 
с тим олакша. Лаћман се оженио; опет Јуци задата 
нова рана. Шамика je теши, доноси јој „букете“, 
књиге, посластице, све што му на ум падне, и што 
она зажели. Чује то отац и мило му је. Мисли, кад 
сасвим оздрави девојка, да ће је Шамика узети. 
Кућа честита. Шамики пак тако што још на памет 
не пада. 

Чамча слави крсно име Светог Стевана. Даје 
за своје пријатеље велику вечеру. Позвати су и го- 
сподар Софра и Кречар. Господар Софра не може 
Чамчи позив одбити. Ту су и они. 

Повукли се у ћошак њих два старца. Приспе 
вечера, банда свира. Па онда после вечере млађи 
играју у сали, у другој соби картају се, а господар 
Софра и Кречар повуку се у трећу собу, да не 
чују ларму; није им до тога. Чамча зна им нарав, 
ништа не говори, већ донесе им у собу сваке ђаконије. 

Њих двојица сами у соби. Почну се раз- 
говарати : 

— Мој Јово, шта сам дочекао, да морам умрети, 
а кога после себе остављам> Шамика је добар, 
лудо добар, ал' сене жени, до сад још се није оже- 
нио. Пера је лопов. Благо теби. Ти имаш једног 
сина, ал' честитог, тај не иде никуд, само гледи 
своју кућу. 

— Море, има шесторо деце! 

— Да је рђав, млого би му било и једно. 

— Па шта ти је тешко? 

— Жао ми је моје муке. 

— Па на млађима свет остаје. 

— Теби је лако рећи, „и ниње одпуштајеши 
раба твојего,“ ал’ шта hy ja? 

— Та и Шамика није тако оматорио, да се не 
може женити. Колико година био си ти стар, кад 
си се по други пут женио? 

— То је друга ствар. Шамика неће никада. 

Изрече, а држи у руци чашу вина. Скупи 
лице, очи сузе. 

— Није још данас. 

— Мани се, нема ништа од Tora, Шамика неће 
се нигда оженити. — Суза му кану, 

— Сад је свет такав. Остави се; како је тако 
је. Ми бар, нас двојица, трудили смо се да оставимо 
после нас нешто. 

— Ти имаш коме, ал' коме ja? У несрећни час 
што сам Шамику за фишкала начинио, а о оном 
бећару ни разговора. 

— Мани се сад тог разговора, данас је Свети 
Стеван, Бог зна хоћемо ли идућег дочекати, зато 
будимо поштено весели; ми смо већ старци, гроб 
је близу. 

— Већ у гробу волео би' бити. 

— Мани се још гроба. Знаш, Софро, ми смо 
већ од детињства пријатељи. 

— Јесмо, и остаћемо до гроба. 

— Били смо увек верни другови. 

— Тако је. 

— Један другог смо потпомагали. 

— Тако је. 

— Нисмо се никад увредили. 

— Тако је. 

Господар Софра брише сузе. 

— Па опет, мој Софро, било je како је било, 
али и ми смо већ остарили. После нас шта ће бити, 
то Бог свети зна, и није већ дуго време, и ми ћемо 
морати на други свет, скоро, скоро. 

Обадвојица замишљени, ништа не говоре, куцају 
се и пију. Старцима је вино мало у мозак ушло. 

— Па видиш, Софро, право каже Чамча: данас 
јесмо, сутра нисмо. Кад умремо свему је крај. 

— Није ми жао умрети, Јово, не бојим се смрти. 

— Ни ја, — рече одрешито Кречар. 

— Ал' жао ми је мога труда, и не само што 
сам изредио, нег и оног, што сам тек изредити 
могао — и суза му кану. 

— И мени је жао, а знаш Kora? 

— Kora? 

— Мене и тебе. 

— И мени је то жао, — дубоко уздахну Софра. 

— Видиш, Софро, ми овде сад седимо; тамо 
у сали музика свира; онде је нов млад живот, а ми 
смо трули пањеви. 

— Право кажеш, Јово, све ће бити, само нас 
неће бити. 

— Опет ти кажем, Софро, да су наши дани 
избројани. 

Кречар дигне чашу и куца се. 

Господар Софра куца се, и испије, па одје- 
даред почне горко плакати. 

— Мој Јово, — говори кроз плач, — највећма 
ми је жао, што, кад умремо, нећемо више заједно 

бити; то ми је највећма жао, што се морамо једа- 
ред раставити. — Плаче, јеца. 

Кречару се на жалост да, па и он плаче. 

— Дед, Софро, да се куцнемо; може бити 
да је којем последњи пут на Чамчином крсном 
имену. 

— Морамо се једаред раставити. 

Једнако плачу. На то уђе Чамча; види да плачу. 

— Шта je To? ви плачете покрај вина. Ваљда 
вино није добро? 

Они још плачу, јецају. 

— Та који вам је Bpar? 

— Е, мој Чамчо, ми плачемо, и знамо зашто. 
Сад овде још пијемо, ал' једаред морамо се раста- 
вити, морамо умрети, — одговара кроз плач Кречар. 

— Ви сте баш луди, та и ја сам већ фала 
Богу седамдесет, и ја нећу навек живити, ал док 
живим, хоћу да сам весео. Та немојте лудовати. 

Обојица мало тргну се. 

— Сад ћу донети руски теј, тај ће вас раз- 
галити. 

Чамча оде по „теј.“ И Чамча је стар, али не- 
ма те боље као господар Софра. Док су се два старца 
јадиковала, музика је свирала у сали; што старцима 
фали допуниће омладина. Чамча донесе руски „теј“ 
и за њих и за себе. Пију и разгале се. 

— Дакле вами је жао, што се једаред раста- 
вити морате» Та и богосин Исус раставио се једа- 
ред од оца, па је сишао на земљу, а шта ће вами 
фалити, ако од доле горе пођете. Таи ја сам стар, 
и ја нећу дуго. Метнимо руку на срце да никог 
преварили нисмо, па је души пасош готов. А ми- 
слим да смо сви тројица више добра нег зла 
чинили. 

Сад се старци мало утеше. Чамча је биоу 
духу непоколебљив. Прође свечарство, сви се ра- 
зиђу. Било је већ око дванаест сата. Напољу цича, 
зима. Када се сутра дан господар Софра пробудио, 
осећа неку бољу у прсима. Нешто га боде у десној 
џигерици, и са плећи. Ухвати га језа, па мала гро- 

зница ; мора лећи. Опасна ствар, јер за старце гро- 
зница је готова смрт. Господар Софра лежи у кре- 
вету, грозница мало јача, тужи се на жеђ, сврби га 
гркљан. Мало заспи, почне фантазирати. Види то 
Шамика, зове доктора. Доктор дође, пипа му пулс, 
одмах каже да је запалење плућа, и то опасно. Фан- 
тазира, па опет к себи дође. 

Кад себи дође, Шамики каже, да зове ната- 
роша и још четири сведока; хоће да пише теста- 
менат. Шамика оде сам у магистрат, и позове све- 
доке. Док су ови дошли, господар Софра дао сеу 
парадну собу однети, у кревет. Дођу сведоци. 

— Пишите тестаменат. Предајем Богу душу. 
Шамики остављам све моје „движимо и недвижимо 
имјеније“, а Шамика одавде да изда сваком слуги 
и слушкињи по сто форинти, Марку Ћебетаровом 
осим платна све ситне ствари у дућану, нек' се по- 
могне. На цркву пет стотина. Пери малу кућу и 
хиљаду форинти. 

Нотарош пише. Све је готово. Софру подигну 
из кревета, подметну под тестаменат један стари про- 
токол, и господар Софра дрхтајућом руком потпише 
име. Господа се удале. Господар Софра зове све- 
ћеника. 

— Дозовите ми попа, да се пречестим. 

Мало час дође свећеник и пречести га. Го- 
сподар Софра заспи, фантазира. Баш је девети дан. 
Опет дође мало к себи. Шамика, Марко Ћебетаров, 
шегрт и слушкиња су код њега. Господар Софра 
поглед баца на контрафу покојне госпође Соке, па 
онда управи очи на лик светог Николе, стресе се 
и уздахне. Марко Ћебетаров брзо му склопи у руку 
горећу воштану свећу. Господар Софра још једаред 
стресе се и издане. Нема више господара Софре, 
мртав је. 

Док је покојни Софра издисао, Пера пред ку- 
ћом хода горе доле, гледа на први кат, чека кад 
ће пући глас да је отац издануо. Каогод врана, 
кад осећа мирис какве стрвине. 

Лепо га укопају, метну га у гроб с десне стране 
покрај покојне госпође Соке. Сад су заједно, Со- 
фра, Сока, Пелагија, Катица. Сви су жалили Софру, 
али највећма Кречар. Кречар иде Чамчи, да се ис- 
тужи, а сузе му низ образ роне. 

— Мој Чамчо, тешко мени, оде ми најбољи друг! 

— Па једаред морамо умрети. Он је доживео 
лепу старост, седамдесет и осам. Шта ћеш више? 
Ја сам седамдесет и једна, па ми је доста да до- 
стигнем Софру; сад ћеш ти скоро за Софром, а ја 
за тобом. 

— Ал тек је опет човеку тешко, — брише Кре- 
чар сузе. 

— Тешко, кад мора бити. Па кад човек једа- 
ред остари, треба да путује. Какав my је то живот? 
Знаш шта то значи: — имам десет деце, дваест 
момака, тридесет јунака, четрдесет људи, педесет 
оваца, шесет шкопаца, седамдесет пурана, осамдесет 
јаја? То је: — од десет година дете; од дваест 
година момак; од триест година јунак, најјачи; од 
четрдесет човек, најпаметнији; од педесет просед; 
од шесет бео као шкопац; од седамдесет ћуркаст 
као пуран; од осамдесет — мућак, — губи памет. 
Па мени није ни жао, живио сам како сам хтео, и 
не кајем се како сам живио, ма шта говорио; и 
после сто година опомињаће се Чамче, казаће: Сад 
да нам је ту Чамча! 

— Фала Богу нисам ни ја никог преварио, 
ваљда ће се и мене ко опоменути. 

— Саро, донеси вина, оног доброг. 

Госпођа Сара донесе и наспе. 

— Е, мој Јоване, да испијемо за душу нашег 
доброг Софре, ваљда ће се ко нас тако сетити! 

Пију. 

— Бог да му душу прости ! 


ХХІ. 


После смрти господара Софре наступи Ша- 
мика наследство као универсални наследник. Малу 

кућу уступи Пери, и исплати му хиљаду форинти 
као легат. Пера прими хиљаду форинти, али није 
с тим задовољан, иште половину. Шамика не одго- 
вара. Поручи једном зидару и једном грађару да 
дођу к њему с алатом. 

Они дођу. Пера их доведе до велике куће код 
Дунава, мери кућу, означи им тачку, каже им да 
ће сто форинти дати, да кућу на поле секу, ако 
могу да претестеришу. Мајстори су у чуду, сетили 
се шта је, најпре не усуђују се, али Пера им склопи 
у шаке сто форинти, и храбри их да на његову од- 
говорност то чине. Мајстори почеше кућу рушити. 
Чује то Шамика, дозове пандуре, па позатвара 
Перу и мајсторе. 

Подигла је и сестра Ленка рон против 
Шамике, но без успеха. 


ВЗ ЕУ 


Отац фрајла-Јуце, Соколовић, разболи се на- 
гло и умре. Јуца не може никако да оздрави. Мати 
удовица има више деце, али Јуца јој зеница у оку. 
Доктор каже да Јуца неће дуго живети. Од трупа 
страда; то се не да закрпити. Дакле, од удадбе 
нема ништа. 

Јуца додуше не лежи, увек је на ногама, али 
једнако вене; изгледа као сен и опет је лепа, а па- 
мет изредна. Сви јој по вољи чине. Шамика је- 
днако онамо одлази, теши је, занима је. Тако годину 
дана траје, Јуца све слабија. Шамика је узео јако 
к срцу њену невољу, већма му је било жао него 
икоме. Јуца опет диви се великодушју Шамике, 
кад има толико стрпљења код болесне девојке. 
Мисли се, како би једна девојка покрај таквог чо- 
века срећна била. Изроди се међу њима нежно при- 
јатељство. Свет зна, да је Шамика увек код Јуце, 
па се чуди, како му није досадно код Јуце, 

Једаред Шамика сам са Јуцом разговара. 

— Господине Кирићу, жао ми је што толико 
труда полажете, и да вам није досадно са MHOM? 

— Ја сам најрадије код вас. 

— Код болесне женске 2 

— Ништа за то, ја поштујем и оно „што је 
било, a не само што јесте. Ваша памет је иста, a 
ваша пређашња слика незаборављена, а садашња 
ме на исту опомиње. 

Њему се Јуца допада што је негда била здрава 
и лепа. Прави „галантом“. 

— Ја вас сажаљујем, господин-Кирићу ! 

— Зашто 2 

— Што вас усрећити не могу; камо срећа да 
сам вас место лаћмана изближе познавала ! 

— Већ сам оматорио. 

— Ништа за то, жените се. 

— Кога да узмем? 

— Бирајте која вам се допада. 

— Није то лака ствар. 

— Не треба је држати за тешку, па онда лако 
иде. Видите, ја ћу вам нешто казати, али то држим 
да ће тајна остати. 

— Зар се о том сумњате 2 

— Боже сачувај, та ја знам, да су ваша уста 
затворена кутија, — насмеши се. Очи лепе, као жи- 
жак светле. Какво неописано смешење, каква све- 
тлост очију! Иронија за живот ! | 

— О том можете уверени бити. 

Сад настави. Лице озбиљно, канда велики испит 
полаже. 

— Видите, ја сам болесна, јако болесна, и опет 
би’ се удала. Лаћман се оженио брзо, срце му на 
лако узело мој живот. Млада сам још, морам умрети, 
а била сам рада срећна бити, и добротом кога 
усрећита, — дубоко уздахне, очи пуне суза. 

И Шамикине очи сузне. Продужи. 

— Кад умрем, нема који ће моје срце у спо- 
мену држати. Овако болесна би' се удала, па би' 
лакше умрла, у тој мисли, да ме ко искрено жали. 

Шамика замишљен. 

— Па бисте се удали, фрајла-Јуцо 2 

— Би. 


140 ЈАКОВ ИГЊАТОВИЋ 


— Бил пошли за мене? 

— Пошла би. Ви сте ми били вернији, искре- 
нији друг, Her’ све другарице. Од како сам боле- 
сна, све време ваше мени сте жртвовали. 

— Ја вам дајем руку. 

Пружи јој руку. Јуца прима руку. 

— Шта ће мати о том рећи? 

— Над ово мало живота ја сам господар. 

— Могу вас од матере запросити? 

— Можете. 

— Ако буде противна 2 

— Дужност je запитати je, а друго je наша 
ствар. 

Уговор је готов. 

— Видите, Јуцо, и ја сам несрећан. Прво у 
породици, као што је свету познато. А у избору ни- 
сам био срећан, нисам се могао оженити. Нек' буде. 

— Ма три дана таквог пријатеља име носила, 
лакша ће ми бити смрт. 

Уговор је склопљен. Сутра дан по договору, 
Шамика иде да проси Јуцу. Иде управо у собу го- 
спође Соколовићке. Лупне, уђе. Госпођа је сама. 

— Добар дан, милостива, чиним подворење. 

— Драго ми је; јесте л’ били већ код Јуцег 

— Нисам, управо к вами долазим, у важном 
послу. 

— Шта то може бити? — запита вишим тоном. 

— Фрајла Јуца je јако болесна, |елте? 

— На жалост. 

— Нема изгледа на боље? 

— Доктор тако каже. 

— Па тако да умре неудата > 

— Шта hemo? 

— Уверени сте да сам фрајла-Јуце пријатељ? 

— Најбољи, сама Јуца признаје, каже, да би 
без вас већ давно умрла. 

— Ја се жртвујем за њу. 

— Видим, и зафаљујем вам. 

— Ал' ја хоћу за Јуцу да више жртвујем. 

— Како? 

— Дошао сам да од вас просим руку Јуцину. 

— Какву руку ! — рече убезекнута Соколовићка. 

— Руку ваше Јуце, да се за мене уда. 

Соколовићка гледа укочено Шамику, мисли да 
је полудео. 

— Шта ви, господине, говорите? да узмете Јуцу? 

— Јест, да узмем Јуцу. 

— А не видите да је Јуца пола у гробу? 

— Моје је срце њен гроб. 

— Бога ми, ја вас не разумем. 

— Ја вас разумем. Мислите, тако болесна де- 
војка не може се удати. 

— Да то Јуци кажем, мислила би да сам по- 
лудила. 

— Ја сам већ са Јуцом свршио. 

— Није могуће 2 

— Питајте, и сад ћу се опростити, да вам вре- 
мена на то дам. Клањам се, збогом ! 

Шамика оде, а госпођа Соколовићка као гро- 
мом ударена, не зна шта да мисли. 

Разабере се, иде к Јуци. 

— Јуцо, је л ту био данас Кирин? 

— Још није био, чекам га. 

— Код мене је био. Мени се чини, да Ка чо- 
век није при себи, да је полудио. 

— Зашто ? 

— Знаш зашто је био код мене? 

— Зашто 2 

— Проси те, хоће да те узме, а ти болесна; 
није л’ то луд човек? 

— Није луд. 

— Дакле ти знаш да те проси? 

— Знам, већ ме испросио, дала сам му руку, 
само је теби ишао да даш благослов. 

Соколовићка оштрим оком гледа на кћер, држи 
да је и она полудела. 

— А знаш ли ти да си болесна 2 

— Знам, и скоро ћу умрети. 

— Па каква je то удаја? 

— Зар нисте никад чули, да се која удала, па 
је после три месеца умрла. 

— Ал' су здраве биле, кад су се удале. 

— И моја је душа здрава; више је душа Her’ 
тело. Ја ћу се удати за њега, ма трећи дан умрла. 

— Та je л’ могуће? 

— Кад њему није противно, што вами смета? 

— Сад ћу те оставити, јер видим да си узру- 
јана, после ћемо се о томе разговарати. 

Мати оде. Састане се са сином, и све му исприча. 
Син каже: „Јуца је полудила.“ Држе фамилијаран 
савет. Нико не одобрава удадбу. Брат оде Јуци у 
собу, и јави јој да они на ту удадбу не пристају. 
Бадава сва његова слаткоречивост, Јуца не одго- 
вара, ћути. Сви се чуде тој просидби. Свака тајна 
дође на видело. Већ зуца по вароши, да Шамика 
Кирић узима Јуцу Соколовића. Кад о том говоре, 
једно на друго гледа, нико не верује. Како би се 
тако болесна девојка могла удати? Шамики се та- 
кође чуде; као млад, здраве девојке није узео, а 
сад болесну. Нико не верује. Чуде се, питају се. 
Како би Шамика на ту мисао дошао, како болесна 
Јуца!2 Па опет није чудо. „Утопљеник се хвата за 
сламку.“ Та сламка је Јуца Шамики. Ако живот није 
сто година, не мора бити ни десет: може бити и 
један дан. Јуцина душа хоће један дан да по вољи 
живи. Па Шамика је дворио за време болести Јуцу 
боље него њен род. Из Талијанске донашао јој смокве 
и наранџе, и лимунове. Ти лимунови су рузмарин- 
ског крина, али ти Јуцу позивају у двоструке сва- 
тове — у живот и смрт. А Шамики и један дан 
такве радости утишава сву досадању бољу. Дође 
Јуци. Јуца дигне се са столице; њена величанствена 
висина, сува, танка, сув образ, обучена лепо, крочи 
пред Шамику мајестетично. 

— Добро дошли! 

Шамика јој донео леп „букет“, па јој на прси 
задева. Јуца гледа доле на „букет“. Ох, какав је то 
поглед! Лепа још уста смеше се, а очи запаљене, 

канда јој душу горе. Јуца уздахну, пружа Шами- 
ки руку. 

— Ја сам био код матере. 

— Знам. 

— Она не допушта. 

— И то знам. 

— Па шта ћемо радити? 

— Ко је од моје душе господар осим Bora? 

— Ја сам готова. 

— И ја сам готов. 

— Ал' како ћемо с матером > 

— Она се неће преломити, ни брат. 

— Па ми сами не можемо ? 

Шамика гледа у очи, чуди се одважној девојци. | 

— Јуцо, — допусти ми да ти тако кажем, — 
Јуцо, кад си тако одважна, ја ћу с тобом и у ватру 
и у воду. Је ли не допуштају 2 

— Не. 

— Хоћемо ли још кога питати ? 

— Не. Питали смо кога смо требали. 

— Хоћемо се у тајности венчати > 

— Ја сам готова. 

— И ја сам готов. 

Сад се договоре, и сложе се у року, Шамика 
ће све приправити. Још једаред ће покушати срећу 
код матере. Мати га одбије. Сад Шамика припреме 
чини. Имао је на своју руку једну бабу, која је у 
Соколовића кући била добро примљена, па преко 
ње је Јуца све дознала шта Шамика ради. Шамика 
је отишао у Пешту, купио материју за венчане ха- 
љине, леп бели атлас, па онда венац. Па је од Јуце 
изискао од њене вране косе, и начинити дао прстен, 
а на њему на злату изрезати писмена „Ш. К“. „Ј. К.“— 
„Шамика Кирић“ „Јуца Кирић.“ Кад су хаљине биле 
готове, узео је од кројача сва парчета од њених 
хаљина. Ципеле, рукавице, све је приправио, и још 
један леп златан ђердан. Све донесе и пошље. 

Шамика више у кућу Соколовића не иде, брат 
Јуцин му забранио. Забранио је и доктор, који не 
може доста да се начуди намери Шамике. 

Договоре се о дану венчања. Не само дан, 
него и сат. Свећеник, кумови, девер, све је већу 
реду. Сутра дан, у пет сата у јутру, Шамика доћи 
ће па ће је одвести. Јуца рано је легла, и рано је 
· устала. 

Већ у три сата у јутру пробуди се, и почне 
се облачити. Пред огледалом чешља лепу врану косу, 
гледа се, види своје увенуло лице, руке суве као 
перо. И опет сама се обукла. 

Већ је сасвим обучена, само још венац меће 
на главу и пред огледалом удешава. Када је већи 
венац наместила, стоји још пред огледалом, прекр- 
стила руке, па се гледа. Суза јој кану на образ. 
Полумртва, а дивно изгледа. Да јој даш буктињу 
у руку, — надгробни геније. Гледа на сат, броји 
тренутке. Већ је три четврти на пет. Сад ће доћи 
Шамика. Чека, сваки минут година. Удара пет сата. 
Како откуцне, а неко капију отвара. 

Она мисли да је њена верна баба, којој је 
кључ предала. Није, то је њен брат. 

Брат кад види да нема кључа у брави, одеу 
собу и скочи кроз пенџер. У тај исти мах дошла 
баба, да отвори капију и Јуцу да позове. Кад види 
брата, назове добро јутро. Брат је и не гледа, већ брзо 
даље иде. Брату је неко тајну издао. Брат сусретне 
се са Шамиком. Шамика је већ ноћу дошао са два 
фијакера, с којима, како добије Јуцу, из вароши 
полази. Један фијакер стоји у Шамикино| авлији 
спреман, а на другом иде Шамика по Јуцу. Шамика 
је у парадној хаљини, са сабљом. Данас је за њега 
у животу свечан дан. 

Сусретне се с братом, 

— Станите мало с фијакером, господине Кирићу. 

Шамика стане. 

Брат и не питајући отвори вратанца и седне 
до Шамике у фијакер. 

— Господине Шамика, све знам. Од тога неће 
бити ништа, како бисте ви узимали мртву девојку» 
Ви сте добар господин, ја вас поштујем, па и моја 
мати, и да вам о томе доказ дамо, ево понуђавамо 

млађу сестру, ако имате вољу, ал' од овог нема ни- 
шта. Фијакер можете окренути. Збогом. 

Брат искочи из фијакера и оде кући. Шамика 
убезекнут, збуњен, није му на ино, већ мора се вра- 
тити. Од женидбе нема ништа. Сам је крив; није 
знао ствар довољно у тајности држати. Неко је 
ствар издао, али не може да погоди. Јуца, кад је 
чула врата отварати, држала је у руци зборник и 
молила се Богу. Затвори зборник, али ето на вра- 
тима место Шамике брат. Брат је гледа како је обу- 
чена, јежи му се кожа. Јуца му изгледа као с неба 
какав дух у женском облику. Једва може да про- 
слови. 

— Мила Јуцо, узми из тог зборника какву мо- 
литву, моли се да ти Бог то из главе узме што си 
наумила, а од сватова неће бити ништа; сад сам 
све покварио. 

Јуца баци жалостан поглед на брата, дигне 
руке, очи укочене, почне се нијати, и сруши се. 
Пала је у несвест. 

Брат виче за помоћ, сви се скупе, поливају је, 
под нос јој дају ароматичне ствари, дигну је, метну 
је у кревет. Дошла је к себи, али из кревета више 
не може. Јуца једнако болује у кревету. Шамики 
не дају више у кућу; не да се срде, већ његова 
присутност узбуди већма њена чувства. Доктор каже 
да нема ништа од Јуце. После шест недеља била 
је већ тако болесна, да једва говори. 

Сви су око ње, и сам доктор; дуго неће тра- 
јати. Већ је пред ноћ. Сви плачу, она гледа уко- 
чено на брата. Брат приђе к њој, почне јој марамом 
зрак редити, да јој је лакше дисати. 

— Кад умрем, обуците ме у венчане хаљине. 

Једва се разуме шта говори. Опет гледа на брата. 

— Убили сте ме. -- Стресе се и душу испусти. 

Бадава јој сад воштана свећа у руци. 

Тако пропаде та дивна девојка, а нису јој до- 
пустили један дан задовољства. 

А Шамика се опет није оженио. 

Бадава, Шамика је „галантом.“ 

XXII. 


Шамика искрено жали за Јуцом. To je већи 
при укопу показао. Велика му је била утеха, што 
су Јуцу обукли у венчане хаљине, оне исте што је 
он купио. Ту последњу Јуцину вољу испунили су. 
Шамика је довео о свом трошку дванаест младића, 
јурата, који ће је носити. Донео је и један велики 
венац, који ће на сандук метнути. Па је Шамика, 
кад је тај венац на сандук положио, тако плакао, 
тако јецао, и тако свет узбудио, да није било је- 
дног ока без сузе. После укопа почастио је мла- 
диће на даћи. Он је сам за себе даћу дао. Но то 
још није све. Отишао је у Пешту код једног нови- 
нара, и наручио је за Јуцу надгробне стихове. Но- 
винар се нађе у чуду; не зна стихове правити. Ша- 
мика га моли, да тражи ма кога „стихотворца“, он 
ће га јако наградити. У уредништву пише један ју- 
риста. 

— Амице, ви знате стихове правити ?, — запита 
га уредник. 

— Нешто мало. 

— Напишите овом господину надгробне сти- 
хове, добро ће вам платити. 

— С драге воље, само пре подне имам посла. 

— Молим да будете данас мој гост код „Беле 
Лађе.“ 

— Драго ће ми бити. 

Учини наклон, опрости се. 

Шамика у дванаест сата већ код „Беле Лађе.“ 
У пола један дође јуриста. Најпре ручају. После 
ручка Шамика јуристи све исприча, опише кућу Со- 
коловића, врлину Јуцину, свој одношај. Брише сузе. 

— Сад, амице, на том основу начините стихове, 
и то на српском језику, па онда неколико реди не- 
мачки; само да је лепо, награда је дванаест дуката. 

— С драге воље, ал морате до сутра чекати. 

— Ма до сутра. 

— Е сад, господине, идем одма на посао, да 
не губимо време. 

Растану се, и опет ће се сутра на ручку састати. 

Јуриста после подне шета се по вароши, да 
мало Пегаза подбоде, отидне у једну малу биртију, 
и ту добро се напије. Пред ноћ је већ фантазија 
набрушена. Ноћу, сам у соби, хода горе доле, на 
столу чаша и боца вина, скреше тринаест стихова. 
Добро му испало за руком. Више не треба, Шамика 
му је казао да не буде дугачко, али само да се 
држи задате теме. 

Сад опет белај са немачким стиховима. 

— Ах, шта би' се толико мучио. 

Тражи, премеће немачке књиге, и Шилера и 
друге, и наиђе на пар стихова, који су сасвим за ту 
ствар складни. 

„Пег Todesengel senkt die Fakel nieder, 

Und mit ihr erlischt mein armes Sein.“ 

Сутра дан је јуриста већ у дванаест сата код 
„Беле Лађе.“ 

Ето и Шамике. 

— Је л’ готово? 

— Јесте. 

— Најпре да ручамо, па кад се гости мало 
разиђу, онда ћемо читати. 

После ручка читају. Шамики се допада и једно 
и друго. Чита више пута, увек се допада. 

— Врло добро, па баш тринаест стихова, не- 
срећна нумера, сасвим је погођено. М немачки су 
врло лепи. 

Шамика вади свилену кесицу, и вади дукате. 

— Ево, амице, тринаест, нек буде за сваки 
стих дукат. -: 

Јуриста прими и захвали се. 

— Чекајте, амице, још није готово. Ви радите 
код новина ? 

— Јесте. 

— Принципал радо вас има? 

— Он је са мном задовољан и ја с њим. 

— Хоћете данас још у уредништво 2 

— Морам. 

— Шта би вас молио. Помесите те стихове 

10* 

тамо па покажите уреднику; рад би’ да ти стихови 
у новине дођу, и то што пре. Над стихови да се 
изреже плачући геније, по форми немачки' стихова, 
па онда вавилонске врбе, а на плочи да буду из- 
ражена два један у други сплетена прстена, од који' 
је један пукб. Ако израдите то код вашег принци- 
пала, још ћу вас наградити, а принципала ћу осим 
трошкова хонорирати за то са педесет дуката; 
јесте ли ме разумели, амице 2 : 

— Јесам. — Јуриста све забележи па се опрости. 

Сутра ће се опет овде састати. Јуриста радо- 
стан оде у уредништво, и све исприча уреднику. 
"Уредник смеши се, мало мисли се, пак одсуди : „Може 
се.“ Сутра дан дође у „Белу Лађу“, и донесе Ша- 
мики глас, да је све у реду, и да ће уреднику мило 
бити ако га посети. На тај глас Шамика извади још 
два дуката и да јуристи. После ручка оде са јури- 
стом у уредништво. Уредник га лепо дочека, ту по- 
сле поразговарају како ће сеу новинама спровести 
та „монументална“ ствар, и растану се. Шамика у 
једној сребрној кутици бесприметно остави педесет 
дуката. Уредник ће већ то наћи. Па зашто не би 
то штампали > 

Ником. не шкоди, а неће тиме своју публику 
увредити. 
После неколико дана дођу новине у варош У. 
Читају, сваком се допада. Диве се Шамикиној до- 
мишљавости. Шамика моли Соколовићеве да му до- 
пусте споменик дићи Јуци. Мало се затежу, после 
дозволе. И доиста подиже joj. Шамика споменик. 
Лепа мраморна плоча, и геније, баш по оном плану 
као што је у новинама. И стихови су изрезани. На- 
послетку Шамика изгорео је на свећи парчета од 
свиле венчане хаљине, па је пепео покупио и MeTHO 
у ону сребрну кутију, где је пепео од „букета“, и 
све је измешао. Тако Шамика жали за Јуцом. 


ХХШ. 


Када је Полачекова у родбину отпутовала, више 
се: није ни враћала. Отац не да. За неко време још 

чека, жао јој је за Шамиком, али Шамика ништа 
не пише. Дуго јој чекати, нађе се прилика; један 
касапин, по вољи Полачека. Добра партија. Лујза је 
тамо далеко са својим мужем многе године провела; 
но сад скоро умре стари Полачек, и дошла je уШ., 
да се с братом дели. Ту је с њом и муж, господар 
Венцл Свирак. Лепо, мирно су се у наследству по- 
делили. У вароши У. држе се лицитације на ва- 
рошки регал на касапнице. На мунти је и госпо- 
дар Свирак. Свирак да највише, и његове су ка- 
сапнице. Сад се Свирак са госпођом Лујзом доселио 
у варош У., баш где је Шамика. Госпођа Лујза се 
распитује за Шамику, а Шамика за госпођу Лујзу. 
Шамика неће у посету, мисли замериће се Свираку, 
а радо би ишао. После кратког времена упознао се 
са Свираком, и већ игра с њим карте у кафани. 
Лујза је све исприповедала Свираку, ту њену љу- 
бав, на што се Свирак само насмеје. Може слободно 
Шамика доћи, неће се замерити. 

Госпођа Лујза, кад је чула Шамикино житије, 
не само што се није срдила на њега, већ га сажа- 
љевала. Господар Свирак договори се са госпођом 
Лујзом, пак једном приликом у кафани каже Ша- 
мики, да би му мило било, и на част би му слу- 
жило, кад би њега и госпођу Лујзу посетио. Ша- 
мика то једва дочека. Лепо се обуче, па оде код 
Свирака. Господар Свирак није код куће. Сама го- 
спођа. Лупне, уђе. Госпођа Лујза устане, гледа, не 
верује својим очима. 

— Та јесте л ви, Herr von Kirié? Давно ce 
нисмо видели. Ал' смо се обоје променули ! 

— Драго ми је особито. 

Гледају се. Пред Шамиком велика, раскруп- 
њала дама; Шамики се у глави узмути сва прошлост, 
не зна шта да мисли, шта да говори. Госпођа Лујза 
»опет има пред собом сувоњавог човека, сав ћелав, 
бркови шарени, — није то негдашњи Шамика. Са- 
жалителан поглед баци на њега. Волела би да 
га више није видела. До сад барем у сну, у фан- 
тазији, пратио је лик млађаног Шамике; код ње је 

Шамика био увек младић као Ахил. Пружи му руку, 
па се дуго гледају, не могу да започну. Учинило им 
се канда сањају. Када се разаберу, почне једно дру- 
гом приповедати од почетка до краја све, у кратко. 
Сад је Шамика тек дознад, како је због луцкастог 
кочијаша изгубио Лујзу. Ступи красна млада де- 
војка у собу, то је њена кћи, Мимика, већ јој осам- 
наест година. 

Шамика гледа на Мимику. 

— Истоветна мати! 

— Јел'те кад је мати била осамнаест година? 

Мимика учини поклон. 

Тако се подуже разговараше, и давши реч, да 
ће их више пута посетити, препоручи се и оде. Ша- 
мики се све прошле године премећу по глави, хоће 
силом да се увуче у негдашње, старо његово осе- 
ћање, још кад је првипут у Ш. био. Не може, већ 
је све прошло. 

Па како ће сад Шамика живетиг Свет се мења, али 
Шамика у женидби не. Већ је умро и Кречар, и Чамча. 

Чамча! Како је живео, тако је и умро. Није 
дуго боловао, лако је умро. Пре него што ће из- 
дахнути, рече: 

— Збогом, свете, доста сам те се наживио! 

Последња жеља му је била да га у платнарском 
дугачком сандуку укопају. Проклиње Сару, ако му 
вољу не испуни. Шта ће да ради, мора му Сара вољу 
испунити; но она је достојна Чамчина жена, досет- 
љива, метне га доиста у платнарски сандук, али га 
да најпре код столара исполитирати, па онда на њега 
обични натпис. То се чуло по вароши. Скоро цела 
варош је на окупу. Гледају сандук и смеше се. 

Чамча и после смрти на смех побуђује. 


XXIV. 


Шамика ce са Соколовићевом кућом сасвим 
измирио. Опет је у кући свакидашњи. Две су још 
девојке у кући на удају. 

Старија, Паулина, од двадесет година, а млађа, 
Маца, од шеснаест година. Лепе девојке. Шамика 

их лепо занима, разговором и свирањем. Девојке 
се сасвим на њега научиле; кад један дан изо- 
стане, већ им је дуго време. Брат и мати уверени 
су да би код њега жена добро живела, штета што 
се није оженио, и да је запросио био Јуцу, кад је 
још здрава била, дали би му. А човек имућан. Мати 
се договара са сином, би ли Шамики понудили Па- 
улину, син је склоњен. Питају Паулину би ли за 
Шамику пошла. Паулина смеши се, иште проми- 
шљења. После неколико дана Паулина изјави да би 
пошла за Шамику. Једном приликом, када је Ша- 
мика дошао код њих, мати га позове у другу собу. 

— Господин Кирић, изволите сести. 

Седну на диван. 

— Знате шта ћу да вас питам ? 

— Не знам. 

— Погодите. 

— Ваљда би вамтребала какова мустра из Пеште? 

— Не. Питам вас, би л' ви узели моју Паулинуг 

— Ви се шалите. — Смеје се. 

— Не шалим се; питам, хоћете ли узети моју 
Паулину. 

— Та не видите да сам сав ћелави прогрушан. 

— Колико година вам је. | 

— Педесет. 

— Соколовић је био педесет и две, када ме 
узео, а била сам у две године млађа но сад Пау- 
лина. Па код вас свака ће женска лепо живети. 
Удадба је једно друштво од једног пара, па до- 
брота је основ томе животу. Лепота, младост пролази. 

— Видим да озбиљно говорите, и ја ћу вам 
озбиљно одговорити. Ја сам доиста рад да се фрајла 
Паулина срећно уда. 

Па усрећите је. 
Примите мој план. 

— Дајте ми термина три године. 

— Дуг термин. 

— После три године, ако не дође боља пар- 
тија од мене, онда ћу је узети. Будите с тим задовољни. 
Даље ићи не могу, а задату реч ћу одржати. 

Мати се и стим задовољи. Саопшти то и Па- 
улини, и она је задовољна. Удадба јој осигурана. 
Шамика има велика познанства. Многи странци су 
к њему у госте долазили. Његова кућа је била као 
гостионица, само што већ нема ни дућана ни бир- 
тије господара Софре. Укус Шамикин и Шамикин 
карактер познати су на далеко. Коју фрајлу Шамика 
похвали, та се мора удати; ког момка покуди, тај 
се неће скоро оженити. Шамика је у својој сали 
много пута балове давао, особито када какви отме- 
нији гости дођу. Шамика ће дати бал, ту су отмени 
гости. Што је год у вароши „хотволе“, све ће ту 
бити. Ту ће бити и господар Венцл Свирак са го- 
спођом Лујзом. Шамика у велико одлази код Сви- 
рака, и Свирак Шамики. Госпођа Лујза је таком 
приликом онде као домаћица, тако су фамилијарни. 
Ту ће бити и млађи Полачек са госпођом Матилдом. 
И на њима се већ године познају. Ту су и Соко- 
ловићеви. Бал се већ започео. Омладина игра. Ша- 
мика пази на ред. Шамика не игра, каже да је већ 
"оматорео. Играју котиљон, не зна нико да управља- 
сплету се; Шамика гледа, па се смеје. Сви моле го 
сподина Шамику да се он прими, па на многу молбу 
послуша их. И ту је у тој молби било неког фор- 
малитета. Три од фрајала испод руке воде се, и 
дођу као три грације у депутацију. Томе Шамика 
више противстати не може. Онда Шамика управља 
котиљоном. Али онда и иде! Пре него што би по- 
чео, узвикнуо би: „Ви сте славни момци!“ Макар 
је педесет година, опет је први играч. Странци ве- 
село играју. Један неће од Паулине да откине. Бо- 
гат, фини младић. Опет играју „даменвалцер“. Ша- 
мику да покидају. Приђе к њему госпођа Лујза. 

— Ви сте, Herr von Кис, mein alter Tanzer und 
Chevalier, miissen Sie mit mir tanzen — па га јаком 
руком дочепа, и бурно се окреће. 

Гости пљескају: „Вгауо Кшс, bravo Frau von 
Svirak ! “ 

И сам Свирак пљеска, допада му се. Једва га 
Лујза пустила, а ето опет госпође Матилде. 

— Сад морате са мном, Herr уоп КШС. Jetzt muss 
ich Sie strafen, weil Sie damals ung’schickt waren. 

Опет вичу: „Браво, виват Кирић.“ После опет 
заседне Шамика са Свираком, па му приповеда о 
његовој старој љубави. Сада, вели, долази му то као 
сан, скоро ни сам не верује да је то истина било. 
Свирак каже да му жена све то и колико пута при- 
поведала, па се слатко смеје. 

После бала сутра дан тај млади странац испита 
Шамику о фрајли Паулини. Каже му да је добра, 
јака кућа, па се странац моли да га одведе тамо 
код Соколовићевих у посету. Странац буде добро 
примљен. Већ се добро упознао на балу са фрајла- 
Паулином. Дваест осам година стар, и вицесудац. 
Очина кућа јака. После посете договара се стари 
гост са Шамиком. Пита га о свим околностима. Ша- 
мика хвали кућу, хвали Паулину. 

Странац отпутује, но скоро ће опет доћи, и 
то са оцем. Шамика договара се са матером; ма- 
тери се странац допао. Доведе оца и сина у посету. 
И оцу се Паулина допада. Код Шамике опет се 
договарају. Пита отац, шта ће мати покрај Пау- 
лине дати. Дванаест хиљада. Отац је задовољан. 
Најпре отиде Шамика матери и брату. Погоде се. 
Паулина је већ онај дан заручница. После две не- 
деље сватови. Паулина се уда. Није морала чекати 
три године. 

Шамика опет није се оженио. Шамика је „га- 
лантом.“ Није трајало по године, Шамика похвали 
Мацу, и Маца се добро уда. Сад већ у Соколовића 
кући нема више никог за удадбу. Сад је опет Ша- 
мика у Свираковој кући свакидашњи. Овамо долази 
Матилда и њена кћи. И Матилда има кћер од се- 
дамнаест година. Сасвим је ту фамилијаран. Госпођа 
Лујза тапше га по рамену пред Свираком. 

— Мој стари каваљер. 

--- „Гумиласти,“ и ви већ нисте „кабинетсштик“ 

Смеши се па мери Лујзу; тако је дебела. Он 
и ту, све око девојака, а девојке око њега. Уда се 
и Мимика. Удала се за Јуциног брата. Шамика је 

ту био проводаџија. Не траје по године, уда се и 
Матилдина кћи. 
Све добро удате, на препоруку Шамикину. 


ХХУ. 


Прохујаше неколико година. 

Шамика све старији, али ћуд не мења. Сад 
држе Шамику за човека срећне руке. Све куће њега 
присвајају. Где он дође у кућу, ту се девојке брзо 
удају. Шамика је опкољен од девојака. 

— Узмите мене, мене, узмите мене, — све кликћу. 

А Шамика као стари работник, свој стари по- 
сао тера. Је ли какав бал код њега, или у кафани, 
свуд је он омладини на руци. Нема више Чамче. 
Нова времена, нов нараштај. Он у новоме нараштају 
задоста чини. Када је бал, ма ванцаге падале, иде 
у Пешту, и дамама све нужно купује. Ако којој 
требају рукавице, да му два цванцика. Он купи за 
четири цванцика пар. Све га хвале како зна добро. 
„Букете“ свеже зими, па с њима на фијакеру на 
бал, то је њему мила забава. Код кројача чека по 
три сата, док хаљине нису готове, и то све савесно 
изређује, исплати и рачун. Не једна фрајла чека за 
хаљине; напољу пада снег, она чека полуобучена, 
чека Шамику, али Шамика не сме фалити; ма да 
је бал започео, он је за пб сата ту. 

И кад је на балу све готово, Шамика као три- 
јумфатор дође, — veni, vidi, међ, — сви му се кла- 
њају. Донео је и доста бонбона, шећерлеме. Сви 
се Шамики клањају. 

Па како живи Шамика? На балу поједе једно 
два јела, коју чашу вина. Кад је сам код куће, на 
подне два три јела, на вече једно јеле, парче сира 
или ма шта, чашу две вина. 

Никад нико Шамику пијана није видео. Никад 
Шамика гадно псовао није. 

Код њега је била псовка „гумиласти“ и „шмафу“. 

Зими, лети, којој је шта требало, иде у Пешту 
па доноси. Оматорео је, али кад изиђе из куће, 

лепо обучен, као из кутије. Ниједан просјак није 
прошао покрај њега, да му није што уделио. Оцу, 
матери, сестрама подигао је леп споменик. Плаћа 
стражаре, који чувају гробове његових најмилијих, 
родитеља, сестара, и Јуце. Он код себе носи у ме- 
даљону Јуцину косу. Пепео његових успомена у сре- 
брној кутији код њега на столу је ноћу. Кад не 
може да спава, узме кутије, па их љуби. То нико 
не види, нити он жели да ко види, јер само он 
осећа бољу. 

Али он се једаред за даме жртвовао; како је 
живео, тако ће и умрети. Читао је новине, „Тћеа- 
їеглеііипе“, ,Damenzeitung“, друго ништа. Corpus ju- 
ris, то тек по имену познаје! А зашто да га по- 
знаје 2 

Онда не би био „галантом“. 

Кад су га питали, зашто он не фишкалише, 
одговорио им је: „Ја у мом животу никад нисам 
продао ниједан јастук, а камо ли кућу и земљу.“ 
И тако је Шамика живео, само да женске усрећи; 
не једну, две, него све. И у друштву пред њим 
није нико смео женске оговарати. Ако се ко усудио 
одмах му је рекао: „Руку на срце! Јеси л' ти грешан.“ 
И Шамику су ту његови пријатељи потпомагали. 

Доиста и Шамика је прави мученик. 

Кад му времена достаје, оде Соколовићевима, 
чији син је већ ожењен, па онда Свираку и Пола- 
чеку. Код Свирака, особито кад је и госпођа Ма- 
тилда ту, најбоље се занима. Госпођа Лујза боцка 
га, да је њу напустио, и да је она знала, да је он 
тако неодважан, она би њега украла. Госпођа Ма- 
тилда исто потврђује, и каже му, боље да је жен- 
ском рођен. Па онда почну га обадве грлити, па 
се смеју. 

— Но ви cre, Herr von Кис, вечити младо- 
жења, ewiger Jud. 

— „Гумиласти,“ ни ви нисте више „кабинетсштик“ 

Тако живи Шамика. 

Многи би помислили, да је Шамика несрећан 

човек. Није тако. Шамика је са собом сасвим за- 
довољан, 


# А ok 

Међутим Пера сасвим се упропастио. Hema више 
ниједног коња, ниједне гуске, ниједног пилета. Сад 
тек види да је усамљен. Нема више оца, нема ма- 
тере. Извор је већ исцрпен. И већ је Пера старац. 
Нема више старе живахности, нема фантазије. Оз- 
биљно лице, изгледа и он већ као филозоф. Дуг 
живот, велика школа. 

— Сад — вели Пера — да ми је отац жив, 
љубио би' му руке, молио би' да ми опрости. 

И од како је сасвим пропао Пера има пет го- 
дина, а од како се покајао — пет година. Под ста- 
рост је дошао к себи. Кад већ ништа није имао, 
предао је управу свог кућевног добра — што га 
нема — својој газдарици. 

И добра газдарица из ничега створи све, пат- 
њом проучена, својим трудом лебац заслужује, а Пера 
тим постиђен, као старац ради. Дође до малог ду- 
ћанца, животари, и које год дете дође у дућан, по- 
учава га на добро. 

И тај човек је хтео оца обесити! 


XXVI. 


И Шамика већ „има шесет шкопаца“. Сав бео 
и ћелав. Већ је претурио шесет. Али он је још 
стари Шамика. Продаје кућу за кућом, земљу за 
земљом, путује, купује, сервира даме, свакој обриче 
да ће је узети, и кад то каже, сам се смеши, и ако 
не узме мора се удати. 

Као добар врачар, свакој је погодио. 

И путовао је у ту сврху између У. и Пеште 
четрдесет година. | Ne 

Варошки инжињер, његов пријатељ, који je с 
њим век провео, и живот Шамикин знао, израчунао 
је, да је Шамика за четрдесет година путујући између 
У. и Пеште, — даљина само две миље, — у свом жи- 

воту толико миља прешао, да је с тим могао као 
Кук целу земљу нашу унаокруг опутовати, и натраг 
се вратити. А што је потрошио, и тај трошак би 
довољно био за то светско путовање. 

Шамика се није оженио: Он је био „галантом“. 
Шамика је сав свој иметак потрошио. Но тај име- 
так утрошен је у галантне ствари, које су припо- 
могле девојкама да се удаду. Утрошен је у удадбе. 
Све су срећне, које је његова реч благословила. 

Шамика је већ седамдесет година стар. И он 
је већ искидан човек. Добије одједаред грозницу, 
лечио се својим Моризоновим пилулама, али му није 
помогло. За четрнаест дана умре. Укоп леп. Његове 
несуђенице, њихове кћери и унуци, пратили су га. 

Његове питомице иду сваке године о ружи- 
чалу на његов гроб, и овенчавају га цвећем, као 
другог „фрауенлоба“. Он је то и заслужио. Урезали 
су му на плочи покрај његовог имена: „вечити мла- 
дожења“. 

Није постидно ! 

ТУМАЧЕЊА 


Овде су дата тумачења само неким, обично дужим, 
изразима туђинским, који су и писани туђинском 
буквицом : 

(стр. 3) Niirnberger Handlung (нем.) — трговина нирн- 
бершке робе (сваковрсних играчака, украсних 
ситница, музичких и др. забавних прибора). 

(стр. 15) illustrissime domine (лат.) — пресветли го- 
сподине ! 

(стр. 57) nobilis hungarus (лат. — племић угарски. 

(стр. 86) par plaisir (франц.) — из задовољства. 

(стр. 87) Campanile de San Marco (тал.) — тороњ, 

· кула звонара (код цркве) Св. Марка. 

(стр. 93) dos а dos (франц.) — леђа у леђа. 

(стр. 95) Faisan а la Cambaceres (франц.) — фазан 
(справљен) на начин Камбасера. 

(стр. 96) Mein Hers ist Horst der Liebe, 

Срце моје гнездо је љубави. 
Wie stark pocht mein Herz 
Ала ми јако куца срце! 
(стр. 147) 
Der Todesengel senkt die Fakel nieder, 
Und mit ihr erlischit mein armes Sein. — (нем). 
Анђео смрти окрену буктињу (живота) наниже, 
И с њом се угаси моје јадно биће. 

(стр. 152) Ви cre, Herr von Kirié, mein alter Tanzer 
und Chevalier, miissen Sie mit mir tanzen (нем.) 
— Ви cre, Господине од Кирић, мој стари играч 
и кавалер, морате са мном играти. 

(стр. 153) Herr von Kirié, jetzt muss ich Sie strafen, 
weil Sie damals ungeschickt waren (Hem.) — Го- 
сподине Кирићу, сад ћу да Вас казним, што сте 
оно пре били невешти. 

(стр. 154) veni — vidi — ис (лат.) — дођох, видех, 
победих. 

